text:
༡.ཐེག་པ་རིམ་དགུ།
རྙིང་མ་པའི་ལུགས་ལ་ཐེག་པ་རིམ་དགུའི་རྣམ་གཞག་བྱེད་དེ། ཉན་ཐོས། རལ་རྒྱལ། བྱང་སེམས་ཏེ་སྤྲུལ་སྐུ་ཤཱཀྱ་ཐུབ་པས་གསུངས་པའི་ཐུན་མོང་གི་ཐེག་པ་གསུམ། ཀྲི་ཡ། ཨུ་པ། ཡོ་ག་སྟེ་ལོངས་སྐུ་རྡོ་རྗེ་སེམས་དཔས་གསུངས་པའི་སྔགས་ཀྱི་ཕྱིའི་ཐེག་པ་གསུམ། བསྐྱེད་པ་མ་ཧཱ་ཡོ་ག ལུང་ཨ་ནུ་ཡོ་ག རྫོགས་པ་ཆེན་པོ་ཨ་ཏི་ཡོ་ག་སྟེ་ཆོས་སྐུ་ཀུན་ཏུ་བཟང་པོས་གསུངས་པའི་ནང་གི་ཐེག་པ་བླ་ན་མེད་པ་གསུམ་བཅས་དགུའོ།། ཡང་ཕྱིའི་རྒྱུད་སྡེ་དང་ནང་གི་རྒྱུད་སྡེ་གཉིས་ལས། ཕྱི་ཀྲི་ཡ﹙བྱ་རྒྱུད﹚རྣམས་སྟོན་པ་ཤཱཀྱ་ཐུབ་པ་ཉིད་ཀྱིས་གསུངས། ཨུ་པ་﹙སྤྱོད་རྒྱུད﹚དང་། ཡོ་ག﹙རྣལ་འབྱོར་རྒྱུད﹚རྣམས་ནི་རྣམ་པར་སྣང་མཛད་ཀྱིས་གསུངས། ནང་བླ་མེད་ཀྱི་རྒྱུད་རྣམས་ནི་རྡོ་རྗེ་འཆང་ཆེན་པོས་ཆོས་འབྱུང་ཡངས་པའི་ཞིང་ཁམས་སུ་གསུངས་པར་བཤད། བླ་ན་མེད་པའི་ཐེག་པ་ནི་གདོད་མའི་མགོན་པོ་ཆོས་སྐུ་ཀུན་ཏུ་བཟང་པོ་ལྷུན་གྲུབ་དེ་ལོངས་སྤྱོད་རྫོགས་པའི་སྐུར་བཞེངས་ནས་དག་ས་ལ་གནས་པའི་གདུལ་བྱ་ལ་རྩོལ་མེད་ལྷུན་གྲུབ་ཏུ་རྒྱ་ཆད་ཕྱོགས་ལྷུང་དང་བྲལ་བར་དུས་བཞིར་དུས་མེད་དུ་གསུངས་པར་བཤད། དེ་ལྟ་བུའི་ཆོས་ཀྱི་རྣམ་གྲངས་ནི་ནམ་མཁའ་དང་མཉམ་པས་ཚད་བཟུང་དང་བྲལ་བ་སྟེ། དེ་ལས་ཉུང་ཟད་ཙམ་ཞིག་འཛམ་གླིང་འདིར་དགའ་རབ་རྡོ་རྗེ་དང་ཤྲི་སེདྷ། ཛྙཱ་ན་སཱུ་ཏྲ། བཱི་མ་ལ། པདྨ་ཀ་ར་སོགས་མཆོག་གི་དངོས་གྲུབ་བརྙེས་པའི་རིག་པ་འཛིན་པ་རྣམས་ཀྱིས་གསལ་བར་མཛད་པར་བཤད།
༢.རྫོགས་པ་ཆེན་པོའི་ལྟ་བ།
རྫོགས་ཆེན་ཞེས་པའི་རྫོགས་པ་དེ་གང་ཞིག་རྫོགས་པ་ཡིན་ཞེ་ན། དྲི་མ་དང་བྲལ་བའི་ད་ལྟའི་རིག་པ་﹙རིག་པ་ནི་སེམས་ཀྱི་དོན﹚འདིའི་ནང་དུ་ཆོས་ཐམས་ཅད་རྫོགས་པ་ཡིན་པས་རྫོགས་ཆེན་ཟེར། དེ་ནི་རྫོགས་ཆེན་པའི་ཚིག་དོན་ཡིན། “འཁྲུལ་སྣང་གི་དབང་གིས་སོ་སོ་ལ་སྣང་བ་ཡིན་ཕྱིར་ཕར་ལྟ་དུས་བདེན་པ་ཡིན་མདོག་ཁ་པོ་ཞིག་ཡིན། འོན་ཀྱང་དོན་ལ་ཁོ་རང་གི་ངོས་ནས་ཚུར་གྲུབ་པ་ཞིག་ཡིན་མིན་སྟོང་པ་ཉིད་ཀྱི་ངོ་བོ་དེ་ནས་གཡོ་འགུལ་རྩ་བ་ནས་མེད་པ་ཡིན་པས་ན་རྫོགས་པ་ཟེར། སྟོང་པ་ཉིད་དེའི་རང་བཞིན་ནི་སྤྲུལ་སྐུ་དང་ཆོས་སྐུ། ལོངས་སྐུ་གསུམ་ལ་ཚར་ཤར་ཡོང་གི་རེད་ཟེར། དེ་ཤར་ཡོང་བས་ན་ཆེན་པོ་ཟེར།”ཞེས་ཀུན་མཁྱེན་ཀློང་ཆེན་པས་གོ་བདེ་པར་གསུངས་པ་ལྟར་རོ།།
འདིར་ཆེན་པོ་ཟེར་བ་ནི་ཕུན་སུམ་ཚོགས་པའི་དོན་ཡིན་ཟེར་ཞེས་འགྲེལ་བཤད་གནང་ཡོད། འདིར་གོང་གསལ་གྱི་འགྲེལ་བ་དེ་ཡང་བསྐྱར་བཤད་ན། ང་རང་ཚོར་འཆར་སྣང་བྱུང་བ་དེ་ཚོ་ཚང་མས་འཁྲུལ་སྣང་གི་དབང་གིས་བྱུང་བ་ཤ་སྟག་འདོད། འཁྲུལ་སྣང་གི་དབང་གིས་བྱུང་བ་ཡིན་སྟབས་ཕར་བརྟག་དཔྱད་ཞིབ་འཇུག་མ་བྱས་པར་བལྟས་པ་ཡིན་ན་བདེན་པ་ཡིན་པ་ལྟ་བུ་ཞིག་ཡོད་མོད། དོན་དངོས་སུ་ཁོ་རང་གི་ངོས་ནས་ཚུར་གྲུབ་པ་ཞིག་མེད་བཞེད། དེར་བརྟེན་སྟོང་པ་ཉིད་ཀྱི་རྣམ་འགྱུར་དེའི་ཐོག་ནས་གཡོ་འགུལ་མེད། ངོ་བོ་ནི་སྟོང་པ་ཉིད་ཀྱི་ངོ་བོ་དེ་རང་ཡིན། རྣམ་འགྱུར་དེ་སྣ་ཚོགས་ཡོད། ངོ་བོ་སྟོང་པ་ཉིད་དེ་ལ་རྣམ་འགྱུར་སྣ་ཚོགས་འཆར་ཡོང་བ་ཡིན་སྟབས། ང་ཚོས་ངོ་བོ་དེ་ཤེས་རྟོགས་མ་ཐུབ་པར་དེའི་རྣམ་འགྱུར་དེ་བདེན་པ་ཡིན་པ་ལྟ་བུ་ཞིག་མཐོང་གི་ཡོད། སྟོང་པ་ཉིད་ཀྱི་རྣམ་འགྱུར་དེ་ཆོས་སྐུ་དང་། ལོངས་སྐུ། སྤྲུལ་སྐུ་སོགས་སྣེ་ཁ་གསུམ་ལ་འཆར་ཡོང་བ་ཡིན་སྟབས་རྫོགས་པ་དང་ཆེན་པོ་སྟེ་རྫོགས་ཆེན་ཞེས་བརྗོད་པ་ཡིན། དབྱེ་ན། སེམས་སྡེ། ཀློང་སྡེ། མན་ངག་གི་སྡེ་སོགས་གསུམ་ཡོད།
4.2.1སེམས་སྡེ།
སྣང་བ་ཐམས་ཅད་སེམས་ཡིན་ལ་སེམས་དེ་རང་བྱུང་གི་ཡེ་ཤེས་སུ་ཤར་བ་དང་དེ་ལས་ལོགས་སུ་མེད་པ་ཡིན་པས་སེམས་ཀྱི་སྡེ་ཞེས་བརྗོད། དེ་གང་ཞེ་ན་སེམས་ལ་བརྟེན་ནས་སྟོང་པ་ཉིད་སྒོམ་གྱི་ཡོད་པས་དེ་ནི་སྤྱིར་བཏང་གི་སྟོང་པ་ཉིད་སྒོམ་སྟངས་དང་མི་འདྲ་བ་ཞིག་ཡིན། སྣང་པ་ཐམས་ཅད་སེམས་ཡིན་ཞེས་པ་དེ་ལ་གོ་བ་ཡག་པོ་ཞིག་མ་ལོན་སེམས་ཨང་དང་པོ་ཡིན་ཟེར་བར་གོ་བ་ལོག་པའི་ཉེན་ཁ་ཆེན་པོ་ཡོད། སྣང་པ་ཐམས་ཅད་སེམས་ཡིན་ཞེས་པ་དེ་སེམས་ཨང་དང་པོ་ཡིན་པ་དང་། དེ་གང་ཡང་མེད་པའི་སྟོང་པ་སྟོང་རྐྱང་ཡིན་ཞེས་བཤད་པ་མ་ཡིན་པར། སྣང་བ་ཐམས་ཅད་སེམས་ཡིན་ཟེར་བ་དེ་དངོས་པོ་དེ་དང་པོ་ནས་གནས་ཡོད་པ་ཞིག་ཡིན་པ་དང་། སྣང་བ་དེ་སེམས་ནས་བྱུང་བ་རེད། སེམས་མེད་ན་འཆར་སྣང་ཡོང་མི་སྲིད། འཆར་སྣང་ནི་དཔེར་ན། ཕ་གི་དགྲ་རེད་བསམ་པའི་འཆར་སྣང་། འདི་གཉེན་རེད་བསམ་པའི་འཆར་སྣང་། འདི་དགྲ་དང་གཉེན་གང་ཡང་མ་རེད་བསམ་པའི་འཆར་སྣང་། ཕ་གི་ཡག་པོ་རེད་བསམ་པའི་འཆར་སྣང་། འདི་སྡུག་པོ་རེད་བསམ་པའི་འཆར་སྣང་། དེ་བཞིན་འདི་སྙན་པོ་འདུག་བསམ་པའི་འཆར་སྣང་། དེ་སྙན་པོ་མི་འདུག་བསམ་པའི་འཆར་སྣང་། དེ་ཞིམ་པོ་འདུག་བསམ་པའི་འཆར་སྣང་། འདི་ཞིམ་པོ་མི་འདུག་བསམ་པའི་འཆར་སྣང་དེ་ཚོ་ཚང་མ་འཆར་སྣང་ཤ་སྟག་ཡིན། འཆར་སྣང་དེ་སེམས་ཀྱི་འཆར་སྣང་ཡིན་པ་ལས་དངོས་པོ་དེ་རང་གི་འཆར་སྣང་མིན། དཔེར་ན་སེམས་ཀྱི་འཆར་སྣང་ཡིན་པའི་རྒྱུ་མཚན་ནི། ཕག་པ་ལ་ཆ་བཞག་ན་གསང་སྤྱོད་ནང་གི་མི་གཙང་པ་དེ་ཟོས་ན་བྲོ་བ་ཞིམ་པོ་ཡོད་པ་ནི་ཕག་པའི་སེམས་ཀྱི་འཆར་སྣང་ཡིན་པ་ལས། ང་ཚོ་ཁ་ལ་ཟ་རྒྱུ་ཕར་བཞག་སྣ་ལ་དྲི་མ་བརྒྱབ་ནའང་སྐྱུག་བྲོ་བ་ཞིག་མངོན་གྱི་ཡོད། འོན་ཀྱང་ཞིམ་པོ་འདུག་བསམ་པའི་འཆར་སྣང་དང་སྐྱུག་བྲོ་བའི་འཆར་སྣང་མི་འདྲ་བ་ཁག་གཉིས་ཡོང་སའི་ཡུལ་གྱི་ངོ་བོ་གཅིག་ཡིན། དེ་གང་ལགས་ཟེར་ན་ཕྱི་རོལ་གྱི་ཡུལ་དེ་རང་ལ་ཞིམ་པོ་ཡོད་པ་ཞིག་དང་ཞིམ་པོ་མེད་པ་ཞིག་རེད་དམ་ཞེ་ན། དེ་མིན་པར་རང་གི་སེམས་ཀྱིས་ཞིམ་པོ་འདུག་བསམ་ན་ཞིམ་པོ་ཡོད། ཞིམ་པོ་མི་འདུག་བསམ་ན་ཞིམ་པོ་མེད། དེ་བཞིན་མི་འགའ་ཤས་ཤ་རུལ་པ་ཟ་རྒྱུར་དགའ་པོ་ཡོད་པ་མ་ཟད་དེ་ཟས་ན་ཚོར་བ་ཞིམ་པོ་ཞིག་ཡོང་གི་ཡོད་པ་དང་། ཡང་ཁ་ཅིག་ཤ་རུལ་པ་མཐོང་ནའང་སྐྱུག་བྲོ་བའི་ཚོར་སྣང་ཡོང་གི་ཡོད་པས་ཚོར་སྣང་ཚང་མ་སེམས་ལ་བརྟེན་ནས་བྱུང་བ་ཤ་སྟག་ཡིན་སྟབས། སྣང་བ་ཐམས་ཅད་སེམས་ཡིན་ཞེས་པ་དེ་བྱུང་། སེམས་དེ་རང་ནི་རང་བྱུང་གི་སངས་རྒྱས་ཤིག་ཡིན་ཟེར། གོང་དུ་རང་བྱུང་གི་ཡེ་ཤེས་ཟེར་བ་དེ་རང་བྱུང་གི་སངས་རྒྱས་ཟེར་བའི་དོན་ཡིན།
རྙིང་མའི་ལྟ་བ་ཤོད་སྟངས་དེ་འདྲ་ཡིན། སེམས་དེ་མེད་ན་སངས་རྒྱས་མི་ཐུབ། སེམས་དེ་རང་བྱུང་གི་སངས་རྒྱས་ཡིན་ཟེར་བའི་རྒྱུ་མཚན་ནི་དེ་ནོར་བུ་ལྟ་བུ་ཞིག་ཡིན། འོན་ཀྱང་ནོར་བུའི་ཕྱི་ལོགས་སུ་དྲེག་པ་འགོས་བསྡད་ཡོད། དྲེག་པ་སྣ་ཚོགས་འགོས་པའི་ནོར་བུ་ཞིག་ཡོད་ན་ཡང་ནོར་བུ་ཡིན་པ་དེ་ནོར་བུ་ངོ་མ་ཞིག་ཡིན་པ་ལས་གཞན་མིན། དེའི་ཕྱི་ངོས་སུ་འགོས་པའི་མི་གཙང་པ་དེ་ཁོ་རང་གི་ངོ་བོ་མིན། ཁོ་རང་གི་ངོ་བོ་ནི་དྲི་མ་དང་བྲལ་བ་ཞིག་ཡིན། སེམས་ཀྱི་ངོ་བོ་དེ་དྲི་མ་དང་བྲལ་བ་ཞིག་མིན་ན། མི་ངན་པ་དེ་མི་བཟང་པོ་ཞིག་ཏུ་འགྱུར་མི་ཐུབ་ལ། མི་ཁོང་ཁྲོ་དང་ལྡན་པ་ཞིག་མི་ཞི་ལྷོད་ཅིག་ཏུ་འགྱུར་མི་ཐུབ་སྟེ། ཁོ་རང་གི་སེམས་ཀྱི་ངོ་བོ་དེ་ཁོང་ཁྲོ་ཚ་པོ་མེད་པ་ཞིག་ཏུ་འགྱུར་རྒྱུ་ཡོད་པ་དེ་ཁོ་རང་གི་སེམས་ཀྱི་ངོ་བོ་དེ་ཁོང་ཁྲོ་ཚ་པོ་མེད་པ་ཡིན་པའི་སྟབས་ཀྱིས་ཡིན། ཁོང་ཁྲོ་ཚ་པོ་ཆགས་པ་དེ་ནི་ཁོ་རང་གི་སེམས་ཀྱི་ངོ་བོ་དེ་ལ་ཁོང་ཁྲོའི་དྲི་མ་བཙོག་པ་དེ་འགོས་པ་ཞིག་ལས་ཁོ་རང་གི་སེམས་ཀྱི་ངོ་བོ་རང་མིན། སེམས་ཀྱི་ངོ་བོ་དེ་གཙང་མ་ཞིག་ཡིན་པས་མི་བཟང་པོ་དེ་ངན་པ་ཆགས་རྒྱུ་ཡོད་ལ་ངན་པ་དེའང་བཟང་པོ་ཆགས་རྒྱུའང་ཡོད། དེར་བརྟེན་སེམས་ཀྱི་ངོ་བོ་དེ་ནི་སྣམ་བུ་དཀར་པོ་ནང་བཞིན་དྲི་མས་མ་གོས་པ་ཞིག་ཡིན་པ་དང་། དེ་རིག་པ་ཞིག་དང་། སྟོང་པ་ཞིག་ཡིན། རིག་པ་དེ་ནི་ཡུལ་གང་འདྲ་ཞིག་ཡིན་ནའང་ངོས་འཛིན་དང་ཤེས་རྟོགས་བྱེད་ཐུབ་མཁན་ཞིག་ཡིན། དེར་བརྟེན་འདིར་རིག་པ་ཟེར་བ་ནི་ཤེས་རྟོགས་བྱེད་ཐུབ་པའི་དོན་ཡིན་པ་དང་། ཤེས་རྟོགས་བྱེད་ཐུབ་པའི་ནུས་པ་ཡོད་པ་ཞིག་ཡིན། ངོ་བོ་དེ་སྟོང་པ་ཉིད་ཡིན་པས་དེ་ལ་སེམས་ཀྱི་སྡེ་ཞེས་བརྗོད་པའོ།།
4.2.2ཀློང་སྡེ།
སྣང་བ་ཐམས་ཅད་ཆོས་ཉིད་ཀུན་ཏུ་བཟང་པོའི་ཀློང་དེ་ལས་འགྲོ་ས་གཞན་མེད་པ་ཟེར་བ་དེ་ལ་ཀློང་སྡེ་ཞེས་བརྗོད། དེ་ནི་ཀློང་སྡེ་ཟེར་བའི་ཚིག་གི་གོ་དོན་ཡིན། དེར་འགྲེལ་བཤད་བྱས་ན། དེ་ལ་དམིགས་པའི་རྟེན་ས་སྒྲིབ་པའི་སེམས་ཟེར་བ་ཞིག་ཡོད། སེམས་དེ་གང་འདྲ་ཞིག་ཡིན་ཞེ་ན། སེམས་ཀྱི་གྲིབ་མ་དེ་སྤོངས་བ་ལ་བསམ་བློ་གང་ཡང་མི་གཏོང་པར་སེམས་དེས་གང་བསམ་གྱི་ཡོད་པ་དེ་བཞག་ན་གང་མཚམས་ནང་ཡལ་འགྲོ། དཔེར་ན་ཁོང་ཁྲོ་ཟས་པའི་རྗེས་སུ་ཁོང་ཁྲོ་དེ་གང་མཚམས་ནས་ཤི་འགྲོ་བ་ལས་ད་དུང་དེ་ལས་ཚད་མཐོ་རུ་མི་འགྲོ། དེར་བརྟེན་སེམས་ཀྱི་གྲིབ་མ་སྦྱངས་བ་ལ་འབད་བརྩོན་བྱེད་རྒྱུ་མེད། བསམ་བློ་ངན་པ་གང་འདྲ་ཞིག་འཁོར་བ་ཡིན་ནའང་དེ་འགོག་པ་ལ་འབད་བརྩོན་བྱེད་མི་དགོས་པར་དེ་རང་འགུལ་དུ་བཞག་ན་གང་མཚམས་ནས་ཡལ་འགྲོ། སེམས་ངན་པ་དེ་ཆེད་དུ་སྤོང་མི་དགོས་པར་རང་བཞིན་དུ་བཞག་པས་ཡུལ་འགྲོ་བ་དེ་ལ་དམིགས་པའི་རྟེན་ས་སྒྲིབ་པའི་སེམས་ཟེར། དམིགས་པའི་རྟེན་ས་སྒྲིབ་པའི་སེམས་དེ་ཉིད་ཀྱི་ངོ་བོ་ཡལ་འགྲོ་བ་ཁོ་རང་སྟོང་པ་ཉིད་ཡིན་ཟེར། ཡལ་འགྲོ་བ་དེ་རང་སྟོང་པ་ཉིད་ཡིན་ལ་ལས་དེ་ལས་ལོགས་སུ་སྟོང་པ་ཉིད་ཟེར་བ་ཞིག་མེད་ལ། དེ་ལས་ལོགས་སུ་སེམས་ཀྱི་ངོ་བོ་སྟོང་པ་ཉིད་ཟེར་བ་ཞིག་ཟུར་དུ་བཙལ་རྒྱུ་མེད་ཟེར། དེར་བརྟེན་སྣང་བ་དེས་རང་གི་སེམས་ལ་འཆར་སྣང་ག་རེ་བྱུང་བ་ཐམས་ཅད་སྟོང་པ་ཉིད་ཀྱི་ངོ་བོའམ་དེའི་ཀློང་དེ་ལས་﹙ཀློང་ཟེར་བ་ནི་བར་ཀློང་ལ་དཔེ་བཞག་པ་ཡིན﹚འགྲོ་ས་གཞན་མེད། ཀློང་དེ་གཏིང་ཟབ་པོ་ཡོད་པ་ཞིག་རེད། སྟོང་པ་ཉིད་ཀྱི་ངོ་བོ་གཏིང་ཟབ་པ་དེ་ལས་ལོགས་སུ་མེད་པར་བཞེད། སྟོང་པ་ཉིད་ཀྱི་ངོ་བོ་དེ་ལ་ཕར་བལྟས་པའི་སྐབས་སུ་དེ་ཡལ་འགྲོ་བ་དང་། དེ་རང་ཉིད་ནི་སེམས་ཀྱི་ངོ་བོ་སྟོང་པ་ཉིད་དེ་རང་ཡིན་པ་ལས། དེ་ལས་ལོགས་སུ་སེམས་ཀྱི་ངོ་བོ་སྟོང་པ་ཉིད་ཟེར་བ་ཞིག་ཟུར་དུ་མེད་པར་འདོད་པ་དེ་ལ་ཀློང་སྡེ་ཟེར།
4.2.3མན་ངག་གི་སྡེ།
སྤང་བླང་བྲལ་བ་ཞེས་པ་ནི། སྤང་བྱ་དང་བླང་བྱ་མེད་པར་འདི་སྤང་བྱ་རེད་འདི་བླང་བྱ་རེད་ཅེས་དེ་རང་གི་ངོས་ནས་བཤད་པ་མ་ཡིན་པར། རང་གི་སེམས་ཀྱི་ངོས་ནས་འདི་བླང་བྱ་དང་སྤང་བྱ་ཟེར་བའི་ངོས་འཛིན་བྱས་པའི་དོན་ཡིན་པ་ལས། དངོས་པོ་དེ་རང་ལ་འདི་སྤང་བྱ་རེད། འདི་བླང་བྱ་ཟེར་བ་མེད། དཔེར་ན་ཆོས་ཀྱི་གནས་ཚུལ་མཐོན་པར་སླེབས་ན་སྤང་བྱ་དང་བླང་བྱ་མེད་པར་འདོད་ཅིང་། ཆོས་ཀྱི་གནས་ཚད་མཐོན་པོར་མ་སླེབས་ན་སྤང་བྱ་དང་བླང་བྱ་ཡོད་དེ། དགེ་བ་བཅུ་དེ་བླང་བྱ་ཡིན་པ་དང་མི་དགེ་བ་བཅུ་དེ་སྤང་བྱ་ཡིན། ཆོས་ཀྱི་གནས་ཚད་མཐོན་པོར་སླེབས་རྗེས་སྤང་བླང་མེད་པའི་རྒྱུ་མཚན་ནི། དགེ་བ་དང་མི་དགེ་བ་རང་གིས་བྱས་ཚད་ཚང་མ་ཆོས་ལ་འགྲོ་བའི་གནས་ཚད་ཞིག་ལ་སླེབས་རྒྱུ་ཡོད་པ་དེ་ལ་སྤང་བླང་བྲལ་བ་ཟེར། དེ་ནི་རང་གི་ངོས་ནས་ཕར་བཞག་པ་ཞིག་རེད། དེ་ནས་གཉིས་སུ་མེད་པའི་ཡེ་ཤེས་ཟེར་བ་ནི་ཕྱི་རོལ་གྱི་ཡུལ་དང་རང་གི་སེམས་གཉིས་ལོགས་སུ་དབྱེ་རྒྱུ་མེད་པ། ཡུལ་དང་ཡུལ་ཅན་གཉིས་ལོགས་སུ་དབྱེ་རྒྱུ་མེད་པ་ཞིག་ལ་ཟེར་རམ་ཞེ་ན། ཡུལ་འདི་རེད། རང་གི་སེམས་འདི་རེད་ཅེས་ལོགས་སུ་དབྱེ་རྒྱུ་མེད་པའི་ཚད་དེ་འདྲ་ཞིག་ལ་སླེབས་ན་ད་གཟོད་གཉིས་སུ་མེད་པའི་ཡེ་ཤེས་ཟེར་བ་ལས། དང་པོ་ཉིད་ནས་ཕྱི་རོལ་གྱི་ཡུལ་དེ་དང་རང་གི་སེམས་དེ་ལོགས་སུ་དབྱེ་རྒྱུ་མེད་པར་དེ་གཉིས་གཅིག་རེད་ཟེར་བའི་དོན་མ་ཡིན། སེམས་ཀྱི་ངོ་བོ་སྟོང་པ་ཉིད་དེ་རྟོགས་ཚེ་ཕྱི་རོལ་གྱི་ཡུལ་དང་རང་གི་སེམས་དེ་གཉིས་སུ་མེད་པའི་འཆར་སྣང་ཞིག་ཡོང་རྒྱུ་ཡོད། དེ་ནི་སེམས་ཀྱི་གནས་ཚད་མཐོན་པོར་སླེབས་པའི་སྐབས་ཡིན་ཞིང་། དེ་ལ་གཉིས་སུ་མེད་པའི་ཡེ་ཤེས་ཟེར། དེའི་སྐབས་སུ་སླེབས་དུས་དགྲ་ཡི་འཆར་སྣང་གྲུབ་ནའང་འདྲ། གཉེན་གྱི་འཆར་སྣང་གྲུབ་ནའང་འདྲ། རང་ལ་འཆར་སྣང་གང་འདྲ་ཞིག་བྱུང་ནའང་། རང་གི་སེམས་ཀྱི་ངོ་བོ་སྟོང་པ་ཉིད་ཁོ་རང་གི་རྣམ་འགྱུར་ཞིག་ཡིན་པའི་བསམ་བློ་ཞིག་མ་གཏོགས། ཕྱི་རོལ་གྱི་ཡུལ་དེ་རང་གི་ངོས་ནས་ཚུར་བྱུང་བའི་འཆར་སྣང་ཞིག་ཡིན་པར་ངོས་འཛིན་གྱི་མེད། སེམས་གྱི་གནས་ཚད་དེ་འདྲ་ཞིག་ཏུ་སླེབས་སྐབས་ཡུལ་དང་ཡུལ་ཅན་གཉིས་ལོགས་སུ་དབྱེ་བ་མེད་པའི་འཆར་སྣང་ཞིག་ཡོང་རྒྱུ་ཡོད། དེའི་སྐབས་སུ་གཞི་ནས་སྣང་བ་ཐམས་ཅད་སེམས་ཡིན་ཟེར་བའི་གནས་ཚད་དེ་ལ་སླེབས་པ་ལས། སྟོང་པ་ཉིད་རྩ་བ་ནས་ཤེས་རྟོགས་མ་བྱུང་གོང་ནས་ཡོད་ཚད་ཚང་མ་སེམས་ནས་བྱུང་བ་ཡིན་ཟེར་བ་མིན། མི་ལ་རས་པའི་མགུར་འབུམ་གྱི་ནང་དུ་“སྣང་བ་ཐམས་ཅད་སེམས་ལས་བྱུང་”ཞེས་གསུངས་པ་དེ་སྟོང་པ་ཉིད་ཤེས་རྟོགས་བྱུང་ནས་སྟོང་པ་ཉིད་ཀྱི་གནས་ཚད་མཐོན་པོར་སླེབས་ཟིན་པའི་ངོས་འཛིན་བྱེད་སྟངས་ཤིག་ཡིན་པ་ལས། ཡོད་ཚད་ཚང་མ་སེམས་ལས་བྱུང་བ་ཡིན་ཟེར་བའི་རིགས་པའི་གཞུང་ལུགས་ཤིག་བཤད་པ་མིན། སྣང་བ་ཐམས་ཅད་འཁོར་བ་ཡིན། སྟོང་པ་ཐམས་ཅད་མྱང་འདས་ཡིན། སྣང་བ་དང་སྟོང་པ་གཉིས་ཟུང་དུ་འཇུག་པ་དེ་གཉིས་སུ་མེད་པའི་ཡེ་ཤེས་ཡིན་ཟེར། སྣང་བ་འཁོར་བ་ཡིན་ཟེར་བ་དེ་ནི་སྣང་བ་དེ་འདྲ་མིན་སྣ་ཚོགས་སུ་སྣང་རྒྱུ་ཡོད། དེའི་ངོ་བོ་དེ་ཤེས་རྟོགས་མ་ཐོབ་ན་འཁོར་བ་དང་ཤེས་རྟོགས་ཐུབ་ན་མྱང་འདས་རེད། དེར་བརྟེན་སེམས་ཀྱི་ངོ་བོ་སྟོང་པ་ཉིད་དེ་ཤེས་རྟོགས་བྱུང་ཚེ་མི་དེ་ལ་འཁོར་བ་འདི་ཡིན་མྱང་འདས་འདི་ཡིན་ཟེར་བ་མེད་པར་འཁོར་འདས་གཉིས་གཅིག་ཏུ་གྱུར་ཟིན་པ་རེད། དེར་བརྟེན་བླང་བྱ་དང་སྤང་བྱ་གཉིས་མེད་ཀྱི་ཡེ་ཤེས་ཟེར་བ་དང་སྣང་སྟོང་ཟུང་འཇག་གི་ཡེ་ཤེས་ཟེར་བ་དེ་ལྟར་ཡིན། དེར་སྣང་སྟོང་ཟུང་འཇུག་དང་སྤང་བླང་ཟུང་འཇུག་འཁོར་འདས་ཟུང་འཇུག་སོགས་འབོད་སྲོལ་སྣ་ཚོགས་ཡོད། སྔ་བ་གང་འདྲ་ཞིག་བྱུང་ནའང་སྟོང་པ་ཉིད་ཀྱི་འཆར་སྣང་ཡིན་པའི་སྣང་བ་ཞིག་མ་གཏོགས། སྟོང་པ་ཉིད་མ་ཡིན་པའི་སྣང་བ་རྩ་བ་ནས་ཡོང་མི་སྲིད། རང་ལ་སྣང་བ་ཐམས་ཅད་སྟོང་པ་ཉིད་ཀྱི་འཆར་སྣང་ཁོ་ན་ལས་སྟོང་པ་ཉིད་མིན་པའི་འཆར་སྣང་རྩ་བ་ནས་ཡོང་རྒྱུ་མེད། དེ་བས་སྣང་བ་ཐམས་ཅད་ཟད་ས་ལ་འཁྱོལ་བ་ཟེར། སྣང་བ་ཟད་ས་ལ་འཁྱོད་བའི་གནས་ཚད་དེ་ལ་སླེབས་པ་ཡིན། དེ་བཞིན་སྣང་བ་ཆོས་སྐུ་ལས་གྲོལ་བ་ཡང་ཟེར། དེ་རྣམས་ནི་རྙིང་མའི་ཐུན་མོང་མ་ཡིན་པའི་གསུང་ཚུལ་ཡིན་པས་དགེ་ལུགས་པ་དང་ཆོས་ལུགས་གཞན་དག་ལ་འདི་ལྟ་བུའི་ཐ་སྙད་མེད།


c: text/html

text:
དུས་བཞིའི་བཀྲ་ཤིས་གྲོང་ཚོའི་གྲོང་མིས་ཁྱིམ་དུ་འཐག་འཐག་བཞིན་པ། (ཟླ་10ཚེས་28ཉིན་པར་བླངས)ཤིན་ཧྭ་གསར་འགྱུར་ཁང་གི་གསར་འགོད་པ་ལིས་ཨོས་པར་བླངས།
2016ལོའི་ཟླ་12ཚེས་15ཉིན། བོད་ལྗོངས་ཀྱི་དུད་ཁྱིམ་285དང་ཡུལ་མི་1310གནས་སྤོས་དབུལ་སྐྱོར་གྱིས་དུས་བཞིའི་བཀྲ་ཤིས་གྲོང་ཚོར་གནས་སྤོས་བྱས་ནས་འཚོ་བ་གསར་པ་སྐྱེལ་འགོ་ཚུགས་ཡོད། ལྷ་ས་གྲོང་ཁྱེར་ཆུ་ཤུར་རྫོང་ཚལ་སྣེ་ཤང་གི་ལུང་གཞུང་དུ་གནས་པའི་གྲོང་ཚོ་ཆུང་ཆུང་དེས་དབུལ་སྒྲོལ་ཕྱུག་འགྱུར་གྱི་སྦྱིན་བདག་བསུས་ཡོད། དུས་བཞིའི་བཀྲ་ཤིས་གྲོང་ཚོར་ཁྱོན་མ་དངུལ་སྒོར་དུང་ཕྱུར་1.43བཏང་བ་དང་། གནམ་ཐང་གི་མཐོ་རིམ་མགྱོགས་ལམ་དང་ལྷ་གཞིས་ལྕགས་ལམ། རྒྱལ་ལམ་318སོགས་དང་འབྲེལ་ཡོད་ཅིང་། ཆུ་དང་གློག ཉི་ཐབ། རང་འདེམས་ཚོང་ཁང་། ཚལ་འཚོང་ས། སྨན་དོན་ཁང་སོགས་རྨང་གཞིའི་སྒྲིག་ཆས་ཚང་མ་འཛོམས་ཡོད། མིག་སྔའི་བར། དུས་བཞིའི་བཀྲ་ཤིས་གྲོང་ཚོས་སྔ་རྗེས་སུ་གྲོང་མི་ཐེངས་10སྒྲིག་འཛུགས་བྱས་ནས་རླངས་འཁོར་གཏོང་བ་དང་ས་རྐོ་འདྲུའི་འཕྲུལ་འཁོར་གཏོང་བ། མི་རིགས་ལག་ཤེས་ཀྱི་འཐག་ལས་སོགས་ཀྱི་སྦྱོང་བརྡར་ཁག་མང་པོ་གཉེར་ཡོད་ཅིང་། རིམ་རྩིས་བྱས་ན་མི་ཐེངས་456ལ་སྦྱོང་བརྡར་བྱས་ཡོད།
དུས་བཞིའི་བཀྲ་ཤིས་གྲོང་ཚོའི་གྲོང་མིས་ཁྱིམ་དུ་འདྲ་པར་མཉམ་ལེན་བྱེད་པ། (ཟླ་10ཚེས་28ཉིན་པར་བླངས)ཤིན་ཧྭ་གསར་འགྱུར་ཁང་གི་གསར་འགོད་པ་ལིས་ཨོས་པར་བླངས།
དུས་བཞིའི་བཀྲ་ཤིས་གྲོང་ཚོའི་གྲོང་མིས་མཉམ་དུ་ཚོང་གཉེར་བྱེད་པའི་ཚོང་ཁང་གི་མདུན་དུ་འདྲ་པར་མཉམ་ལེན་བྱེད་པ། (ཟླ་10ཚེས་28ཉིན་པར་བླངས)ཤིན་ཧྭ་གསར་འགྱུར་ཁང་གི་གསར་འགོད་པ་ལིས་ཨོས་པར་བླངས།

robotstxt: allowed

filter: keep


text:
ཉེ་བའི་ཆར་དྲ་ཐོག་ཁག་ཏུ། “མཚོ་སྔོན་མཚོ་ལྷོའི་ཁུལ་ཨུའི་ཧྲུའུ་ཅི་ལ་སྤྲིངས་པའི་འཕྲིན་ཡིག་༣༠” ཟེར་བ་དང་། “ནད་ཁྲིའི་སྟེང་གི་དགག་ལན།” ཟེར་བ་སོགས་རྩོམ་ཡིག་མང་བོ་ཞིག་མཐོང་རྒྱུ་བྱུང་། མི་རིགས་ཆེད་མཁས་དང་སློབ་དཔོན། སློབ་མ་དང་མི་རིགས་ལས་བྱེད་སོགས། འདི་ལྟ་བུའི་མི་མང་བོ་ཞིག་གིས་མི་རིགས་སློབ་གསོར་ཐུགས་ཁུར་གནང་ནས། འཕྲིན་ཡིག་འབྲི་བ་དང་། དྲ་ཐོག་ནས་མི་རིགས་སློབ་གསོ་དང་འབྲེལ་བའི་གནད་དོན་གྱི་བགྲོ་གླེང་ཁག་ལ་མཉམ་ཞུགས་བྱེད་པ་འདི། རྒྱལ་ཁབ་ཀྱི་དོན་ཆེན་ལ་ཐུགས་ཁུར་གནང་བའི་དོན་བཟང་ཞིག་ཡིན་པས། རིམ་པ་སོ་སོའི་མི་རིགས་སློབ་གསོའི་སྡེ་ཁག་རྣམ་པ་དང་། འབྲེལ་ཡོད་འགོ་ཁྲིད་མི་སྣ་སོགས་ཀྱིས་འདི་རིགས་ལ་དགའ་བསུ་དང་། ཁེངས་སྐྱུང་གིས་ཉན་འཇོག་བྱེད་འོས། མི་རིགས་སློབ་གསོའི་གཡུལ་ས་ནས་ལོ་ངོ་དྲུག་ཅུ་ལྷག་གི་རིང་ལ་ལས་ཀ་བྱས་པའི་སློབ་དཔོན་རྒན་པོ་ཞིག་ཡིན་པའི་ཆ་ནས། ངས་ཀྱང་འདི་ཐད་ལ་བསམ་ཚུལ་མདོར་བསྡུས་ཤིག་ཞུས་ན་འདོད།
Read more ›


text:
ཝུའུ་དབྱིང་ཅེ་དང་། འཕགས་པ་ལྷ་དགེ་ལེགས་རྣམ་རྒྱལ། ཆེ་དགྲ་ལྷ། ཏེང་ཞའོ་ཀང་། ཏིང་ཡེ་ཤན་སོགས་ཀྲུའུ་ཞི་སྡིངས་ཆའི་ཐོག་བཞུགས་ཡོད་པ། པད་མ་འཕྲིན་ལས་ཀྱིས་ཚོགས་འདུ་གཙོ་སྐྱོང་གནང་བ་དང་བློ་བཟང་རྒྱལ་མཚན་གྱིས་སྲིད་གཞུང་གི་ལས་དོན་སྙན་སྒྲོན་གནང་བ།
ཟླ་1ཚེས་10ཉིན་གྱི་སྔ་དྲོ་རང་སྐྱོང་ལྗོངས་མི་དམངས་འཐུས་ཚོགས་སྐབས་བཅུ་པའི་ཚོགས་འདུ་ཐེངས་ལྔ་པ་ལྷ་སར་གཟབ་རྒྱས་ངང་འགོ་ཚུགས་ཤིང་། འདི་ནི་རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་ཀྲུའུ་རེན་པད་མ་འཕྲིན་ལས་ཀྱིས་ཚོགས་འདུ་གཙོ་སྐྱོང་གནང་བའི་གནས་ཚུལ་ཡིན་པ།
ཟླ་1ཚེས་10ཉིན་གྱི་སྔ་དྲོ་རང་སྐྱོང་ལྗོངས་མི་དམངས་འཐུས་ཚོགས་སྐབས་བཅུ་པའི་ཚོཌ་འདུ་ཐེངས་ལྔ་པ་ལྷ་སར་གཟབ་རྒྱས་ངང་འགོ་ཚུགས་ཤིང་། འདི་ནི་རང་སྐྱོང་ལྗོངས་ཀྱི་ཀྲུའུ་ཞི་བློ་བཟང་རྒྱལ་མཚན་གྱིས་རང་སྐྱོང་ལྗོངས་མི་དམངས་སྲིད་གཞུང་གི་ཚབ་ཞུས་ནས་སྲིད་གཞུང་གི་ལས་དོན་སྙན་སྒྲོན་གནང་བཞིན་པ།
ཟླ་1ཚེས་10ཉིན་བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་སྐབས་བཅུ་པའི་ཚོགས་འདུ་ཐེངས་ལྔ་པ་ལྷ་སར་གཟབ་རྒྱས་ངང་འགོ་ཚུགས་པ།
ཚེས་10ཉིན་གྱི་སྔ་དྲོ། བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་སྐབས་བཅུ་པའི་ཚོགས་འདུ་ཐེངས་ལྔ་པ་ལྷ་སར་གཟབ་རྒྱས་ངང་འགོ་ཚུགས་ཤིང་། རང་སྐྱོང་ལྗོངས་མི་དམངས་འཐུས་ཚོགས་ཀྱི་འཐུས་མི་ཚོས་མི་དམངས་ཀྱི་མངགས་བཅོལ་གལ་ཆེན་ཕྲག་ཏུ་བཞེས་ཏེ་ཚོགས་འདུ་གཟབ་རྒྱས་ལ་ཞུགས་ནས་རྩ་ཁྲིམས་དང་བཅའ་ཁྲིམས་ཀྱིས་དཀྲིས་པའི་བླ་ན་མེད་པའི་འགན་འཁྲི་བསྒྲུབ་རྒྱུ་རེད།
ཚེས་10ཉིན་གྱི་བོད་ལྗོངས་མི་དམངས་ཚོགས་ཁང་ནང་རྔམ་བརྗིད་ཆེ་ལ་དགའ་སྤྲོས་འཁོལ་ཞིང་། ཀྲུའུ་ཞི་སྡིངས་ཆའི་ཡོལ་བའི་དབུས་སུ་རྒྱལ་རྟགས་མཐོན་པོར་བཀལ་བ་དང་། འགོ་ཁྲིད་མི་སྣ་ལྔའི་སྐུ་པར་དང་། སྤྱི་ཁྱབ་ཧྲུའུ་ཅི་ཞིས་ཅིན་ཕིང་དང་བོད་ཀྱི་མི་རིགས་ཁག་གི་མི་དམངས་གཅིག་སེམས་གཅིག་ཏུ་སྦྲེལ་བའི་སྐུ་པར། “བློ་མཐུན་ཞིས་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་སྔར་བས་མཐུན་སྒྲིལ་དམ་ཟབ་ཀྱིས་མི་རིགས་མཐུན་སྒྲིལ་ལ་ཤུགས་སྣོན་དང་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱས་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་ཕྱིར་འབད་བརྩོན་ལྷོད་མེད་བྱེད་དགོས”ཞེས་པའི་འཕྲེད་འགེལ་སྦྱར་ཡིག་བཅས་མངོན་གསལ་དོད་པོ་ཡོད་པ་རེད།
ཚོགས་ཆེན་གྱི་ཀྲུའུ་ཞི་ཚོགས་པའི་རྒྱུན་ལས་ཀྲུའུ་ཞི་དང་ལག་བསྟར་ཀྲུའུ་ཞི་ཝུའུ་དབྱིང་ཅེ་དང་། འཕགས་པ་ལྷ་དགེ་ལེགས་རྣམ་རྒྱལ། ཀྲོའུ་ཁྲུན་ལའེ། ཀྲའོ་ཀྲེང་ཤིའུ། ཤིང་རྩ་བསྟན་འཛིན་ཆོས་གྲགས། འོད་ཟེར། ཞུས་ཞུའེ་ཀོང་། ཅུས་ཅན་ཧྭ། ལི་ཝུན་ཧན། ཉི་མ་ཚེ་རིང་། ཀྲང་ཞའོ་ཧྭ། ཅི་གོ་ཀང་། ལིའུ་ཀོང་ཤུས་བཅས་ཚོགས་ཆེན་དུ་ཞུགས་པ་རེད། ཚོགས་ཆེན་གྱི་ཀྲུའུ་ཞི་ཚོགས་པའི་རྒྱུན་ལས་ཀྲུའུ་ཞི་དང་ལག་བསྟར་ཀྲུའུ་ཞི་པད་མ་འཕྲིན་ལས་ཀྱིས་འགོ་ཚུགས་ཚོགས་འདུ་གཙོ་སྐྱོང་གནང་བ་རེད།
བློ་བཟང་རྒྱལ་མཚན་དང་། ཆེ་དགྲ་ལྷ། ཏེང་ཞའོ་ཀང་། ཏིང་ཡེ་ཤན། ཞུས་ཡུང་། ནོར་བུ་དོན་གྲུབ། བསྟན་ཁོ། ཝང་རུའེ་ལེན། ཝང་གཡུང་ཅུན། ཅང་ཅེ། སྤེན་པ་བཀྲ་ཤིས། པད་མ་དབང་འདུས། ལེགས་མཆོག པ་སངས་བཅས་དང་ཚོགས་ཆེན་གྱི་ཀྲུའུ་ཞི་ཚོགས་པའི་ཁོངས་མི་ཚོགས་འདུར་ཕེབས་པ་དང་འབྲེལ་ཀྲུའུ་ཞི་སྡིངས་ཆའི་ཐོག་བཞུགས་ཡོད་པ་རེད།


text:
ཟས་རིགས་བདེ་འཇགས་ཐད་དོ་སྣང་ཆེན་པོ་བྱེད་དགོས།
ཉེ་སྔོན་རྒྱལ་ཁབ་ཀྱི་ཀྲུའུ་ཞི་ལི་ཅིན་ཕེན་གྱིས་ཟས་རིགས་བདེ་འཇགས་བྱ་བའི་ཐད་མཛུབ་སྟོན་གལ་ཆེན་གནང་བ་སྟེ། “བཟའ་བཏུང་ནི་མི་དམངས་ཀྱི་ཆེས་ཆེ་བའི་དོན་དག་ཅིག་ཡིན་ཕྱིར་ཟས་རིགས་བདེ་འཇགས་བྱ་བར་ཤུགས་སྣོན་རྒྱུ་དེ་ནི། རང་རྒྱལ་གྱི་མི་གྲངས་དུང་ཕྱུར་བཅུ་གསུམ་གྱི་ལུས་པོའི་བདེ་ཐང་དང་ཚེ་སྲོག་གི་བདེ་འཇགས་ལ་འབྲེལ་བ་ཡོད་པས། ངེས་པར་དུ་དམ་འཛིན་བྱེད་དགོས། ལོ་འདི་འགའི་རིང་ལ། ཏང་དང་སྲིད་གཞུང་གིས་ཤུགས་ཆེན་པོ་བཏོན་ནས་ཟས་རིགས་བདེ་འཇགས་དམ་འཛིན་བྱས་པས། ཟས་རིགས་བདེ་འཇགས་ཀྱི་གནས་བབ་ཇེ་ལེགས་སུ་སོང་ཡོད་མོད། འོན་ཀྱང་ད་དུང་གནད་དོན་མི་ཉུང་བ་ཞིག་ཡོད་པས། མང་ཚོགས་ཀྱིས་སྔར་བཞིན་ང་ཚོར་རེ་བ་ཆེན་པོ་བཅངས་ཡོད་ལ། ང་ཚོས་ཀྱང་ངེས་པར་ནུས་ཤུགས་ཡོད་ཚད་བཏོན་ནས་དེའི་ཐད་ཀྱི་བྱ་བ་ཇེ་ཞིབ་ཏུ་བཏང་ནས། མི་དམངས་མང་ཚོགས་ཀྱི་ཟས་རིགས་བདེ་འཇགས་ལ་འགན་སྲུང་བྱེད་དགོས། ”
དེང་སྐབས་རང་འདེམ་ཚོང་ཁང་ནི་མི་དམངས་མང་ཚོགས་ཀྱི་ཟས་རིགས་ཉོ་ས་གཙོ་བོ་རེད། དུས་རྒྱུན་དུ་རང་འདེམ་ཚོང་ཁང་དུ་སོང་ནས་ཟས་རིགས་ཉོ་མཁན་ཧ་ཅང་མང་ལ། ཚང་མ་ཆེས་སྐྲག་པ་ནི་ཉར་ཡུན་འགོར་བའི་ཟས་རིགས་རྙིང་པར་འཕྲད་པ་དེ་རེད། དེའི་རྐྱེན་གྱིས་རང་འདེམ་ཚོང་ཁང་གིས་ངེས་པར་ཟས་རིགས་བདེ་འཇགས་ཀྱི་འགག་སྒོ་དམ་པོར་སྲུང་བ་དང་། སྤུས་ཀར་ཞིབ་བཤེར་དམ་པོ་བྱེད་ཅིང་སྙིགས་འདོར་ནང་རྐྱེན་དམ་པོར་བསྲུངས་ཏེ་ཟས་རིགས་བདེ་འཇགས་ཡོང་བར་འགན་སྲུང་བྱེད་དགོས།
ཚོང་རྫས་ཚོང་སྒྲོམ་དུ་མ་བཞག་གོང་། རང་འདེམ་ཚོང་ཁང་གིས་མཁོ་འདོན་ཚོང་རའི་འགག་སྒོ་དམ་པོར་སྲུང་དགོས། སྤུས་ལེགས་ཅན་གྱི་མཁོ་འདོན་ཚོང་རའི་ཐོན་ཁུངས་བདམས་ནས། མགོ་ཁུངས་ཀྱི་བདེ་འཇགས་ལ་འགན་སྲུང་བྱེད་དགོས། ཚོང་ཟོག་བསྡུ་སྐབས་ཟས་རིགས་ཡོངས་རྫོགས་དང་ཟས་རིགས་རྒྱུ་ཆ་ཡོངས་རྫོགས་ཚོང་ཁང་དུ་འབྱོར་རྗེས། མཛོད་ཉར་ཁང་དང་མཁོ་འདོན་ཚོང་པ། ཕྱིར་འཚོང་མཁན་སོགས་ཕྱོགས་གསུམ་གྱིས་ཚོང་རྫས་ལ་ཞིབ་བཤེར་དང་གྲངས་འབོར་དང་སྤུས་ཀར་ཞིབ་བཤེར་བྱེད་པ། འཛིན་ཡིག་ལེན་པ་དང་སྟེར་བ་སོགས་བྱས་ཏེ། མཉམ་དུ་མིང་རྟགས་འགོད་དགོས་པར་མ་ཟད། གོ་རིམ་ཧྲིལ་བོ་བརྙན་ཕབ་འཕྲུལ་ཆས་ཀྱི་འོག་ཏུ་ཚུད་དུ་འཇུག་དགོས།
ཚོང་རྫས་ཚོང་སྒྲོམ་ནས་བླངས་རྗེས། ཟས་རིགས་དེ་ཚོང་ར་ནས་ཕུད་པའི་འགག་སྒོ་དམ་པོར་སྲུང་དགོས། ཆེད་བསྐོས་མི་སྣ་གཏན་འཁེལ་བྱས་ཏེ་ཞིབ་བཤེར་བྱེད་དུ་འཇུག་པ་དང་། ཚད་ལྡན་མིན་པའི་ཟས་རིགས་དང་འཕྲད་ན་མྱུར་དུ་ཚོང་སྒྲོམ་ནས་བླངས་ཏེ་བཀག་སྡོམ་བྱེད་པ་དང་། 《ཚད་ལྡན་མ་ཡིན་པའི་ཟས་རིགས་ཚོང་ར་ནས་ཕུད་པའི་རེའུ་མིག》ཏུ་བཀོད་དེ། ཚོང་ར་ནས་ཕུད་པའི་ཟས་རིགས་ཀྱི་འབྲེལ་ཡོད་ཆ་འཕྲིན་ཇི་མ་ཇི་བཞིན་དུ་ཟིན་ཐོར་འགོད་དགོས་པར་མ་ཟད། གཞན་ད་དུང་མཁོ་འདོན་ཚོང་པ་དང་ཆེད་ལས་ལས་ཁུངས་ལ་ཕྱིར་བསྡུ་བྱེད་དགོས་པའི་བརྡ་རྒྱག་དགོས།
དེ་ལས་གཞན་ད་རུང་། དུས་ཡུན་ལས་བརྒལ་བའི་ཟས་རིགས་མེད་པར་བཟོ་བའི་འགག་སྒོ་དམ་པོར་སྲུང་དགོས། དུས་ཡུན་ལས་བརྒལ་བའི་ཟས་རིགས་ཆེད་ལས་གོ་རིམ་ལྟར་མེད་པར་བཟོ་དགོས། ཆེད་བསྒོས་དོ་དམ་པས་མེད་པར་བཟོ་རྒྱུའི་རེ་འདུན་ཞུ་བ་དང་། ཨང་གྲངས་ལྟར་མེད་པར་བཟོ་བའི་རེའུ་མིག་བཀོད་དེ་རིམ་བཞིན་ཆོག་མཆན་དགོད་དུ་འཇུག་དགོས། གནད་འགག་རེ་རེ་ནས་འགན་འཁྲི་རྩད་གཅོད་བྱས་ཏེ། དུས་ཡུན་ལས་བརྒལ་བའི་ཟས་རིགས་གཏན་འཁེལ་ལྟར་མེད་པར་བཟོས་ནས། ཡང་བསྐྱར་ཚོང་རར་ཞུགས་པ་གཏན་འགོག་བྱེད་དགོས།
ཟས་རིགས་བདེ་འཇགས་ནི་མི་དམངས་མང་ཚོགས་ཀྱི་ཚེ་སྲོག་བདེ་ཐང་དང་འབྲེལ་བ་ཡོད་ལ། རང་འདེམ་ཚོང་ཁང་ནི་ཟས་རིགས་དང་ཚོང་རྫས་འདོན་སྤྲོད་བྱེད་པའི་ཚོང་པ་ཡིན་པའི་ཆ་ནས། རང་འདེམ་ཚོང་ཁང་ཆེ་ཆུང་གང་ཡིན་རུང་ཟས་རིགས་བདེ་འཇགས་ལ་དོ་སྣང་ཆེན་པོ་བྱེད་དགོས། ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་ཐབས་ཇུས་དང་བཀོད་སྒྲིག་ལག་ལེན་ནན་ཏན་བྱས་ཏེ། ཟས་རིགས་བདེ་འཇགས་ཡོང་བར་འགན་སྲུང་བྱེད་པ་དེ་གོ་གནས་འབུར་ཐོན་དུ་འཇོག་པ་དང་། ཟས་རིགས་བདེ་འཇགས་ཀྱི་བྱ་བ་ལེགས་པར་བསྒྲུབ་དགོས། ཚད་གཞི་ནན་མོ་དང་ལྟ་སྐུལ་དོ་དམ་ནན་མོ། ཆད་པ་ནན་མོ། འགན་འཁྲི་རྩད་གཅོད་ནན་མོ་བཅས་ཀྱིས། ཟས་རིགས་བདེ་འཇགས་ལྟ་སྐུལ་དོ་དམ་གྱིུ་གཅིག་གྱུར་རང་བཞིན་དང་ཆེད་ལས་རང་བཞིན་ཇེ་དྲག་ཏུ་བཏང་ནས། འཛད་སྤྱོད་མཁན་གྱི་ཟས་རིགས་བདེ་འཇགས་ལ་དངོས་གནས་འགན་སྲུང་བྱེད་དགོས། །
རྩོམ་སྒྲིག་པ། འབྲུག་མོ།
Copyright © 2004-2017 QHTBAll Rights Reserved
备案号:青ICP备05002201号-2 视听许可证:3010436 青公网安备 63010402000163号


text:
བགྲེས་པོའི་བདེ་སྐྱིད་ཀྱི་རྨི་ལམ་བསྐྲུན་མཁན།
ཁོའི་མིང་ལ་གཟུངས་རྒྱ་ཟེར། ཁོ་ནི་ཞིན་ཧེ་རྫོང་དཔལ་ཁ་ལུག་རྒྱུད་གསོ་སྤེལ་ར་བ་ནས་ལས་འཁྱུར་ངལ་གསོ་བྱས་པའི་ལས་བྱེད་མི་སྣ་ཞིག་ཡིན་ལ། ཀྲུང་གོ་གུང་ཁྲན་ཏང་ཡོན་རྒན་པ་ཞིག་ཀྱང་རེད། སུ་ཚང་ལ་རོགས་རམ་བྱེད་དགོས་ཚེ་ཁོ་དེར་ཐོན་ཡོད་ལ། ཁྱིམ་མཚེས་གཡས་གཡོན་དང་ཐ་ན་སྲང་ལམ་གྱི་ཚོང་བ་ཚང་མས་ཀྱང་ཁོ་མི་ཤེས་མཁན་གཅིག་ཀྱང་མེད།
ཁོས་རང་ཁྱིམ་ནས་རང་ཉིད་དང་ཤ་ཉེའི་འབྲེལ་བ་ཅི་ཡང་མེད་པའི་རྒན་པོ་བློ་གྲོས་ཟེར་བ་ཞིག་ལ་བདག་སྐྱོང་བྱས་མྱོང་། སྐབས་དེར། ཁོ་ཉིན་རྒྱུན་ནངས་སྔ་ལངས་ཀྱིས་སྒོར་སོང་ནས་རྒན་པོ་བློ་གྲོས་ནམ་རྒྱུན་ཟ་རྒྱུར་དགའ་བའི་ཟས་རིགས་ཉོ་བ་དང་། ཁོས་རྒྱུན་དུ་ཐང་འཚོང་དག་གི་ལག་ནས་དངོས་བོ་ཉོས་སྟབས་ཚོང་བ་དག་གིས་ཀྱང་རིན་གོང་གི་ཐད་ནས་ཅུང་ཇེ་དམའ་རུ་བཏང་ནས་ཁོར་བཙོང་གིན་ཡོད།
མི་ལ་ལས་ཁོ་ལ་ཅིའི་ཕྱིར་མི་གཞན་པར་རོགས་རམ་བྱེད་རྒྱུར་དེ་འདྲའི་དགའ་ཞེས་དྲིས་པ་ན། ཁོའི་གདོང་ལ་འཛུམ་གྱིས་ཁེངས་ནས་བཤད་རྒྱུར། མི་སུ་ཡིན་རུང་དཀའ་ཁག་ལ་འཕྲད་དུས་སུས་ཀྱང་ཁ་ཡ་མ་བྱས་ན། མི་དང་མིའི་བར་ན་བརྩེ་བ་ཟེར་བ་ཞིག་ག་ལ་ཡོད། འདི་ལྟར་གསོན་ན་སྙིང་བོ་ཅི་ཡོད་ཟེར།
རྒན་པོ་བློ་གྲོས་ལོ་ན་བརྒྱད་ཅུར་ཐོན་དུས། གྲུམ་བུའི་ནད་དང་ཁྲག་ཤེད་མཐོ་བའི་ནད་ལྕི་མོ་ཕོག་ཡོད་པ་དང་འགྲོ་འདུག་སྟབས་བདེ་མིན་པས། རང་གཅིག་པུས་འཚོ་བ་རོལ་དཀའ། དེ་བས་སྔོན་ཆད་གཟུངས་རྒྱ་ཚང་གི་བུ་ཆུང་བའི་དགེ་རྒན་བྱས་མྱོང་བའི་རྒན་པོ་བློ་གྲོས་ཀྱིས་གཟུངས་རྒྱ་ཚང་གིས་ཁོར་བདག་སྐྱོང་གནངས་བར་རེ་བ་ཞུས། ཐོག་མར་ཁྱིམ་མི་ཚོར་རྒན་པོ་བློ་གྲོས་གཉོར་སྐྱོང་བྱེད་རྒྱུར་གྲོས་བྱེད་དུས། ཁོ་ཚོར་འདང་རྒྱག་ས་མང་པོ་ཞིག་ཡོད། འོན་ཀྱང་གཟུངས་རྒྱས་ཁོའི་ཁྱིམ་མི་རྣམས་ལ་བཤད་རྒྱུར། རྒན་པོ་བློ་གྲོས་ནི་འུ་ཚང་གི་གཉེན་ཉེ་དང་འདྲ་བས་ང་ཚོས་ཁོར་ཁ་ཡ་མ་བྱས་ན་སུ་ཞིག་གིས་ཁ་ཡ་བྱེད་ཟེར། དེ་ལྟར་ཁོའི་སྐུལ་སློང་འོག་ཏུ་ཁྱིམ་མི་ཚང་མ་ཡང་འཐད་པ་བྱུང་ནས་རྒན་པོ་བློ་གྲོས་རྨ་ལྷོ་ནས་རང་ཁྱིམ་དུ་བསུས་པར་མ་ཟད། རྒན་པོ་བློ་གྲོས་ཀྱི་ཁྱིམ་མི་དང་བར་དུ་གཉོར་སྐྱོང་ཡི་གེ་བྲིས། ཡི་གེའི་སྟེང་དུ་མཛུབ་ཐེལ་མནན་པའི་ཉིན་དེ་ནས་བཟུང་། གཟུངས་རྒྱས་རྒན་པོ་བློ་གྲོས་ཀྱི་སྐྱེ་རྒ་ན་འཆི་དང་བཅས་པའི་ཡོད་ཚད་ཕྲག་སྟེང་དུ་བླངས་བ་དང་ཁོའི་ཁྱིམ་མིས་ཀྱང་རྒན་པོ་བློ་གྲོས་ལ་བདག་སྐྱོང་བླ་མེད་གནང་།
རྒན་པོ་བློ་གྲོས་ལ་གཉོར་སྐྱོང་བྱེད་པའི་ཉིན་དེ་དག་གི་རིང་ལ། གཟུངས་རྒྱས་ནམ་རྒྱུན་རྒན་པོ་བློ་གྲོས་ལ་རང་གི་ཁྱིམ་ཚང་གི་དོན་དག་ཆེ་མ་ཆུང་གསུམ་དང་། ད་དུང་རྒྱལ་ཁབ་ཀྱི་སྲིད་ཇུས་བཟང་བོ་སོགས་བརྩེ་བའི་ངང་ཁ་བརྡ་བྱེད་པ་དང་། ཁོས་བཤད་རྒྱུར། འཛེམ་དོགས་ཅི་ཡང་བྱེད་མི་དགོས། ཁྱིམ་འདི་ནི་ཁྱེད་ཀྱི་ཁྱིམ་ཡིན་ལ་ང་ཚོ་ནི་ཁྱེད་ཀྱི་ཁྱིམ་མི་ཡིན་ཟེར།
གཟུངས་རྒྱ་ལོ་ན་རྒས་རུང་། སློབ་སྦྱོང་བྱེད་རྒྱུར་ཧ་ཅང་དགའ། སྐབས་རེར་ཁོས་རྒན་པོ་བློ་གྲོས་ལ་བོད་སྨན་ཕྱོགས་ཀྱི་ཤེས་བྱ་བཀའ་འདྲི་ཞུ་གི་ཡོད། རྒན་པོ་བློ་གྲོས་ན་གཞོན་གྱི་དུས་སུ་དགོན་པའི་སྨན་པ་ཡིན་པས་བོད་སྨན་གྱི་ཕྱོགས་ལ་མཁས། ཁོས་སེམས་སུ་རང་ཉིད་ཀྱིས་ཁྱིམ་ཚང་འདིའི་དྲིན་ལན་འཇལ་ཐུབ་མེད་པས། རང་གི་རྒྱུད་ན་ཡོད་པའི་ཤེས་བྱ་འདི་ཙམ་གཅིག་ཀྱང་མ་ལུས་པར་ནན་ཏན་གྱིས་གཟུངས་རྒྱ་ལ་ཁྲིད་དགོས་བསམ་བཞིན་ཡོད་ལ། སེམས་ལ་ཡང་སྤྲོ་བ་ཚད་མེད་སྐྱེས། གཟུངས་རྒྱས་མཛེས་སྡུག་ལྡན་པའི་འདས་ཟིན་པའི་ལོ་ཟླ་དེ་དག་ལ་ཕྱིར་དྲན་བྱས་ཚེ་ད་དུང་མིག་ལམ་དུ་གསལ་ལྷང་ངེར་ཡོད། འོན་ཀྱང་རྒན་པོ་བློ་གྲོས་མི་ཚེ་འདིར་གཏན་དུ་བྲལ་བས་སྐྱོ་གདུང་གི་མིག་ཆུ་ཤམ་ཤམ་དུ་བཞུར་ཡོང་།
ན་ནིང་གི་ཟླ་བརྒྱད་པར་རྒན་པོ་བློ་གྲོས་ཚེ་ལས་འདས་པ་ནས་བཟུང་། གཟུངས་རྒྱས་ཆེས་སེམས་ཁུར་བྱེད་ས་ནི་རང་གི་ཚ་མོའི་སློབ་སྦྱོང་རེད། ཁོས་རྒྱུན་དུ་རང་གི་ཚ་མོར་བཤད་རྒྱུར། སློབ་སྦྱོང་ཡག་པོ་བྱས་ནས་མ་འོངས་པར་ནུས་པ་ཡོད་པའི་མི་ཞིག་བྱེད་དགོས་ལ་ལྷག་པར་དུ་མི་གཞན་པར་རོགས་རམ་བྱེད་རྒྱུར་དགའ་བའི་མི་ཞིག་བྱེད་དགོས་ཟེར། ཁོས་རང་གི་མི་རབས་རྗེས་མས་ཀྱང་ཁྱིམ་སྲོལ་ཡག་པོ་འདི་རྒྱུད་འཛིན་བྱས་ནས་མི་བཟང་བོ་ཞིག་བྱེད་པར་རེ་བ་ཆེན་པོ་ཡོད།
ལོ་ཙཱ་བ། ཟླ་བཟང་སྒྲོལ་མ།
Copyright © 2004-2017 QHTBAll Rights Reserved
备案号:青ICP备05002201号-2 视听许可证:3010436 青公网安备 63010402000163号


text:
མི་རིགས་གཞན་གྱིས་བོད་མི་རིགས་ལ་ལྟ་ཚུལ་འདི་ལྟར། “བོད་རིགས་ ནི་ཕྱིའི་མཐུན་རྐྱེན་འཛོམས་པོ་དེ་ཙམ་མེད་ནའང་། དུས་རྒྱུན་དགོད་སྒྲས་ ཁེངས་ཤིང་གདོང་ལ་འཛུམ་མདངས་མངོན་ཏེ། སོ་སོའི་མི་ཚེར་ཡིད་ཚིམ་ ཞིང་དྲང་ཚུགས་བརྟན་པ་ཞིག་རེད། ད་དུང་གཞན་ལ་གནོད་པ་མི་བསྐྱལ་ ཞིང་བློ་གཏད་རུང་བ་མ་ཟད་རྫུན་གཏམ་མི་འཆད་ཅིང་འདྲེས་སླ་བ་ཞིག་ དང་། དེ་བཞིན་དུ་བྱམས་དང་སྙིང་རྗེ་ཡིས་མཛའ་བརྩེ་ཆེ་ཞིང་འདོད་ ཆུང་ཆོག་ཤེས་པ། བློ་བདེ་བག་ཕེབས་ལྡན་ཞིང་དགའ་སྐྱིད་འཚོ་བར་ རོལ་ཤེས་པའི་གཤིས་རྒྱུད་ལེགས་པའི་མི་རིགས་ཤིག་རེད་”ཅེས་པའི་ བོད་མི་རིགས་ཀྱི་ཀུན་སྤྱོདའདི་ཡང་མདོར་ན་བོད་མི་རིགས་རང་གི་སྐད་ བརྡ་རིག་པར་བརྟེན་ནས་བྱུང་ཞིང་། བོད་མི་རིགས་ཀྱི་བསམ་བློའི་འདུ་ ཤེས་ལས་གྲུབ་པའི་ཆོས་དང་རིག་གཞུང་དེའང་མཐར་གཏུགས་ན་བོད་ མི་རིགས་རང་གི་སྐད་དང་ཡི་གེར་བརྟེན་ནས་བྱུང་བར་དངོས་མཐོང་ ལག་ཟིན་རེད། དེའི་ཕྱིར། སྐད་ཡིག་དང་མི་གཤིས་གཉིས་ཀར་རྒྱུ་འབྲས་ ཀྱི་འབྲེལ་བ་གྲུབ་པར་ཚད་མས་ལེགས་པར་བརྟགས་པའི་གནས་ལུགས་ ལས་བྱུང་བའི་སྡོམ་ཚིག་ཅིག་རེད། དེའི་རྒྱུ་མཚན་གྱིས་བོད་སྐད་སྨྲ་ཞིང་ བོད་ཡིག་སྤྱོད་མཁན་གྱི་བོད་མི་ཞིག་ཡིན་ཕྱིན་མི་གཤིས་དང་སེམས་ གཤིས་གཉིས་མི་རིགས་གཞན་དང་མ་འདྲ་བར་བོད་མི་རིགས་རང་གི་ ཐུན་མོང་མ་ཡིན་པའི་མི་གཞིའི་རིན་ཐང་ཡོད་ཅིང་བྱམས་དང་སྙིང་རྗེ་ ལས་གྲུབ་པའི་ཁྱད་ཆོས་ལྡན་པའི་སློབ་གསོའི་སེམས་གཤིས་ཤིག་ཀྱང་ མངོན་དུ་གྱུར་ཡོད།
ཕྱི་ལོ ༢༠༡༣ ཟླ ༡༡ ཚེས ༡༣ ཉིན་མོར་དམ་ཆོས་བསམ་འཕེལ་གྱིས།


text:
Tuesday, August 26, 2014
ཆོས་ཚོགས་སྒོ་འབྱེད་བྱས་པའི་ཉིན་མོ།
དེ་རིང་གི་ཉིན་མོ་འདི་ནི་ཟླ་བ་གསུམ་གོང་ནས་ངོས་ཀྱི་དགེ་ཕྲུག་རྣམས་དང་མཉམ་དུ་སྒོམ་རྒྱག་ས་སྒོམ་ཁང་ཆོས་ཚོགས་ཆུང་ཆུང་ཞིག་སྦྱིན་བདག་བཀའ་དྲིན་ཅན་ནས་ལོ་རིན་དུ་གླས་སོང་། ངོས་ཀྱི་དགེ་ཕྲུག་རྣམས་ཀྱིའདོད་མོས་ལྟར་ཟླ་བ་གཅིག་གོང་ནས་ཁྱབ་བསྒྲགས་དང་གྲ་སྒྲིག་སོགས་བྱས་ནས་དེ་རིང་ཉིན་མོ་འདི་གཟའ་སྐར་འཕྲོད་སྦྱོར་སོགས་དགེ་བ་མ་ཟད་ངོས་ཀྱི་བླ་གཟའ་རུ་ཁེལ་ཡོད་པས་དགོང་མོ་ཆུ་ཚོད་ལྔ་པའི་སྐབས་སུ་ཆོས་ཚོགས་སྒོ་འབྱེད་ཀྱི་མཛད་སྒོ་དབུ་འཛུགས་བྱས། དེ་རིང་གི་སྐུ་མགྲོན་ལ་ས་གནས་འདིའི་བདེ་འཇག་མི་སྣའི་དཔོན་པོ་དང་། ས་གནས་འདིའི་སྲིད་གཞུང་གི་ལས་བྱེད། ས་གནས་འདིའི་མེ་བསོད་རུ་ཁག་གི་འགན་འཛིན་སོགས་གནད་ཡོད་གལ་ཆེའི་མི་སྣ་ཁ་ཤས་དང་མི་མང་སོགས་སྡོམས་པས་མི་གྲངས་བརྒྱ་མ་ཟིན་ཙམ་འབྱོར་འདུག དང་པོ་ངོས་ཀྱི་ཆོས་ཚོགས་ཀྱི་དྲུང་ཡིག་ཁའི་སན་རྡ་ར་ནས་ཚང་མ་ལ་བཀྲ་ཤིས་བདེ་ལེགས་འཚམས་ཞུ་དང་སྦྲག་ངོས་ཀྱི་ལོ་རྒྱུས་མདོར་བསྡུས་ཀྱིས་གནས་འདིའི་ཆོས་ཚོགས་འཇམ་དབྱངས་ཆོས་འཁོར་གླིང་གི་གནས་སྟངས་སོགས་ངོ་སྤྲོད་གྲུབ་ནས་ས་གནས་འདིའི་སྲིད་གཞུང་གི་ལས་བྱེད་ནས་གསུང་བཤད་མདོར་བསྡུས་གནང་། ངས་ཀྱང་སྐར་མ་ཁ་ཤས་སུ་སྐུ་མགྲོན་རྣམས་ལ་བཀྲ་ཤིས་བདེ་ལེགས་གྲུབ་ནས་ངོས་ནས་བོད་ལུགས་ལྟར་དུ་བཀྲ་ཤིས་བརྒྱད་པ་ཞིག་བཏོན་ནས་ཕུན་སུམ་ཚོགས་པ་སོགས་བཀྲ་ཤིས་པའི་ཚིག་བཅད་འགའ་དང་ལྷན་མེ་ཏོག་འཐོར་བཞིན་ཕྱི་ལུགས་ལྟར་དུ་རས་དམར་བཅོད་བྲེགས་བྱས། མང་ཚོགས་ནས་ཐལ་སྒྲའི་ཀུ་ཅོ་དང་ལྷན་ངོས་ཀྱི་གྲོགས་པོ་མེའུ་ཀོའུ་ནས་མཛུབ་གནོན་སྒྲ་སྙན་ཐོག་ཨ་མི་དྷེ་ཝའི་བསྙེན་དབྱངས་བྱས་སོང་བས་མི་མང་ནས་ཧ་ཅང་ནས་དགའ་བའི་རྣམ་འགྱུར་བསྟེན་གྱི་འདུག ཆོས་ཚོགས་ཕྱི་ལོགས་ཉི་རའི་ནང་རས་གུར་ཕུབ་ནས་་སུ་འཐུང་ཆུ་མངར་མོ་དང་སྟབས་བདེའི་ཁ་ཟས་སོགས་གྲ་སྒྲིག་བྱས་ཡོད་སྟབས་ཚང་མས་ལྗོན་ཤིང་གི་བསིལ་གྲིབ་ཏུ་ཁ་བརྡ་བྱེད་བཞིན་ཟ་འཐུང་ལ་རོལ། དེ་ནས་ངས་སྐུ་མགྲོན་རྣམས་ལ་ཐུགས་རྗེའི་ལེགས་འབུལ་གྱི་ཆེད་དུ་མཛོད་རྟག་ཨ་ཤེ་དཀར་པོ་སྤུས་ལེགས་རེ་སྐེ་ལ་གཡོགས་ནས་པར་མཉམ་ལེན་སོགས་བྱས། མི་མང་ནས་དེ་རིང་གི་གནམ་གཤིས་དེ་ཡག་རབ་དང་མཛད་སྒོ་དེ་བཟང་རབས་ཁ་བརྡ་བྱེད་བཞིན་བག་ཕེབས་ལྷིང་འཇག་ངང་ཟ་འཐུང་ལ་རོལ་བཞིན་ལྗོན་ཤིང་བསིལ་གྲིབ་མཚམས་སུ་བསྡད་འདུག ཆུ་ཚོད་དྲུག་དང་ཕྱེད་ཀ་མཚམས་ནས་མི་མང་ཕལ་ཆེར་ལ་གྱེས་བྲལ་གྱི་ལག་འཇུ་དང་དགའ་བའི་འཛུམ་མདངས་སོགས་བསྟན་ནས་ཕེབས་བསྐྱེལ་ཞུས། ངོས་ཀྱི་ཆོས་ཚོགས་སློབ་མ་རྣམས་ནས་ཁོར་ཡུག་གཙང་མ་བྱས་གྲུབ་ནས་དེ་རིང་གི་མཛད་སྒོ་ལ་བསྟོད་བསྔགས་བྱེད་བཞིན་རང་གནས་སུ་བདེ་བར་དེངས། དེ་རིང་གི་ཉིན་ཐོ་མདོར་བསྡུས་དེ་གཏངས་ནས་ཉལ་སར་སོང་ནས་གཉིད་དུ་ཡུར།
Subscribe to: Post Comments (Atom)


text:
སྐུ་ཞབས་བསྟན་འཛིན“ཀྲུང་གོའི་རིག་གནས་ཐོན་ལས་སློབ་གླིང་གི་ལོ་བརྒལ་ཐད་གཏོང་དགོང་ཚོགས(2018)”སུ་ཞུགས་ཤིང་། ཁོང་ལ“2017ལོའི་ཀྲུང་གོའི་རིག་གནས་དམིགས་བསལ་མཛད་རྗེས་མི་སྣའི”བྱ་དགའ་ཐོབ་པ་རེད།
2017ལོར། ཀྲུང་གོའི་རིག་གནས་ཐོན་ལས་ལས་རིགས་སུ《རི་སྤྱང་དཔུང་ཚོགས། ཁག་གཉིས་པ།》དང་། 《གྱེར་འདོན་མཁན།》《ཁྲུའུ་ཁྱོ་ཡི་ལོ་རྒྱུས།》སོགས་ཕུལ་དུ་བྱུང་བའི་གློག་བརྙན་དང་། དྲ་རྒྱའི་ཟློས་གར། རིག་གནས་ལེ་ཚན་སྐོར་ཅིག་བྱུང་སྟེ་གྲགས་འགུལ་མི་ཆུང་བ་བཟོས་ཤིང་། གནའ་བོའི་ཕོ་བྲང་གི་རིག་དངོས་སྲུང་སྐྱོབ་སོགས་སྲོལ་རྒྱུན་བཟོ་རྩལ་དར་སྤེལ་གྱི་ལས་གཞིར་སྤྱི་ཚོགས་ཡོངས་ཀྱིས་དོ་ཁུར་ཆེན་པོ་བྱས། ཁྱད་ཆོས་ལྡན་པའི་གྲོང་བརྡལ་གྱི་འཛུགས་སྐྲུན་ནི་ཆར་རྗེས་ཀྱི་ཤ་མོ་བརྡོལ་བ་དང་འདྲ་ཞིང་། རིག་གནས་དང་ཚན་རྩལ་གཅིག་འདྲེས་ཀྱི་བརྩམས་ཆོས་དང་། རིག་གནས་དོན་ཆེན། མི་སྣ་གྲགས་ཅན་སོགས་རྒྱུན་མ་ཆད་པར་བྱུང་། དེར་བརྟེན“ཀྲུང་གོའི་རིག་གནས་ཐོན་ལས་སློབ་གླིང་གི་ལོ་བརྒལ་ཐད་གཏོང་དགོང་ཚོགས(2018)”དེ་ཟླ12པའི་ཚེས31ཉིན་ཀྲུང་གོ་སྨྱན་སྦྱོར་སློབ་ཆེན་གྱི4Kའཁྲབ་སྟོན་ཚོམས་ཆེན་དུ་ཚོགས་ཤིང་། བྱ་དགའི་རྣམ་གྲངས་རིགས་དགུ་བོ་ཡོངས་བསྒྲགས་བྱས་ཏེ། དྲ་རྒྱ་དང་། རིག་གཞུང་གསལ་འགྲེལ། ལས་རིགས་ཁེ་དྲགས་ལྡན་པའི་དགོང་ཚོགས་གཟབ་རྒྱས་ཤིག་བསྡུས་པ་རེད།
ཐེངས་འདིའི་དགོང་ཚོགས་ཀྱི་བརྗོད་དོན་ནི“དུས་རབས་གསར་བའི་རིག་གནས་ཀྱི་སྟོབས་ཤུགས”ཞེས་པ་ཡིན་ལ། ཀྲུང་གོའི་སྨྱན་སྦྱོར་སློབ་ཆེན་དང་། ཆིན་ཧྭ་སློབ་ཆེན། པེ་ཅིང་སློབ་ཆེན། ཧྲང་ཧེ་འགྲིམ་འགྲུལ་སློབ་ཆེན། ནན་ཅིང་སློབ་ཆེན། ཝུའུ་ཧན་སློབ་ཆེན། ནན་ཅིང་སྒྱུ་རྩལ་སློབ་གླིང་། ཧྲེན་ཀྲེན་སློབ་ཆེན་སོགས་རྒྱལ་ནང་དུ་སྐད་གྲགས་ཆེ་བའི་སློབ་གྲྭ་ཆེན་མོ 16 གི་རིག་གནས་ཐོན་ལས་ཞིབ་འཇུག་སྡེ་ཁག་གིས་གཙོ་སྒྲུབ་བྱས་པ་རེད། དགོང་ཚོགས་སྟེང་ཀྲུང་གོའི་རིག་གནས་ཐོན་ལས་སློབ་གླིང་གི་ལོ་འཁོར་དཔྱད་འདེམས་བྱ་འགུལ་སྤེལ་ཞིང་། བྱ་དགའི་རྣམ་གྲངས་ལ་རིག་གནས་ཤུགས་རྐྱེན་ཆེ་བའི་གྲོང་ཆེན་དང་། རིག་གནས་མི་སྣ། རིག་གནས་ཀྱིས་ཕྱུག་པའི་གྲོང་བརྡལ། རིག་གནས་ཐོན་ལས་གླིང་ཁུལ། རིག་གནས་ཚན་རྩལ་ཐོན་རྫས་བཅས་རིགས་དགུ་ཡོད།
ཐེངས་འདིའི་ལོ་བརྒལ་ཐད་གཏོང་དགོང་ཚོགས་ཀྱིས་རེབ་གཅིག་ཏུ་རིག་གནས་པའི་སྡེ་དང་། ལས་རིགས་ཀྱི་ཆེད་མཁས་མང་པོ་གདན་དྲངས་ཏེ། བྱ་དགའི་རྣམ་གྲངས་དགུ་བོར་ཡུལ་དངོས་སུ་དཔྱད་འཇོག་བྱས་ཤིང་། 2017ལོའི་རིག་གནས་ཕྱོགས་ཀྱི་དོན་དག་ཚ་ཤོས་དང་ཆེ་ཤོས་རིགས་ལ་གསལ་འགྲེལ་དང་དེ་དག་མཉམ་སྤྱོད་བྱས། ཀྲུང་གོའི་རྩོམ་པ་པོ་མཐུན་ཚོགས་ཀྱི་ཀྲུའུ་ཞི་གཞོན་པ་བསྟན་འཛིན་དང་། དཔྱད་བརྗོད་པ་གྲགས་ཅན་དང་པེ་ཅིང་སློབ་གྲྭ་ཆེན་མོའི་རྒྱའི་སྐད་ཡིག་སྡེ་ཁག་གི་དགེ་རྒན་ཆེན་མོ་བ་ཀྲང་དབྱི་ཝའུ། ཀྲུང་དབྱང་བརྙན་འཕྲིན་ཁང་གི《མཁས་བརྒྱའི་གླེང་སྟེགས》ལེ་ཚན་གྱི་མདོ་འཛིན་པ་མེང་མན། ཐའེ་ཝན་གྱི་སྐད་གྲགས་ཆེ་བའི་ཟུར་ཟའི་རི་མོ་བ་ཚའེ་ཀྲི་ཀྲུང་། སྐད་གྲགས་ཆེ་བའི་དྲ་རྒྱའི་རྩོམ་རིག་གི་རྩོམ་པ་པོ་ཐང་ཅཱ་སན་ཧྲོ་སོགས་རིག་གནས་པའི་སྡེ་དང་ལས་རིགས་ཀྱི་སྐད་གྲགས་ཆེ་བའི་ཆེད་མཁས་མང་པོ་ཕྱོགས་གཅིག་བསྡུས་ཏེ་ཡུལ་དངོས་སུ་དཔྱད་འཇོག་བྱས།
སྐད་གྲགས་ཆེ་བའི་རྩོམ་པ་པོ་དང་ཤེས་ཡོན་པ་བསྟན་འཛིན་གྱིས་ཧང་ཀྲོའུ་དང་། ཏུན་ཧོང་། ཆུས་ཧྥུ། པེ་ཅིང་ཁྲའོ་དབྱང་ཁུལ། ཐེན་ཅིན་ཧོ་ཞི་ཁུལ་སོགས་ཀྲུང་གོའི་ལོ་འཁོར་གྱི་རིག་གནས་ཤུགས་རྐྱེན་ཆེ་བའི་གྲོང་ཁྱེར་ཆེན་མོ་བཅུ་ལ་རེ་རེ་བཞིན་དཔྱད་འཇོག་བྱས།
སྐུ་ཞབས་བསྟན་འཛིན་ལ “ 2017ལོའི་ཀྲུང་གོའི་རིག་གནས་དམིགས་བསལ་མཛད་རྗེས་མི་སྣའི”བྱ་དགའ་ཐོབ་ཅིང་། ཁོང་གིས། པེ་ཅིང་སློབ་ཆེན་དང་། ཆིན་ཧྭ་སློབ་ཆེན། ཀྲུང་གོ་སྨྱན་སྦྱར་སློབ་ཆེན་སོགས་སློབ་གྲྭ་ཆེན་མོ7ནི་ཀྲུང་གོའི་རིམ་པ་ཆེས་མཐོ་བའི་སློབ་གྲྭ་ཆེན་མོ་ཡིན་ལ། སློབ་གྲྭ་ཆེན་མོ་ནི་རིག་གནས་རྒྱུན་འཛིན་དང་། འཇོན་མི་སྐྱེད་སྲིང་། བསམ་བློའི་རྒྱགས་ཕྱེ་གནང་བའི་གཤིན་ས་བཅས་ཡིན་པས། སློབ་གྲྭ་འདི་དག་གིས་གནང་བའི་བྱ་དགའ་ཐོབ་པ་ནི་ཤིན་ཏུ་དགའ་འོས་པ་ཞིག་ཡིན་ཞིང་། རིག་གནས་ཐོན་ལས་ནི་གསར་དར་གྱི་མདུན་ལྗོངས་ཡངས་པའི་ཐོན་ལས་ཤིག་ཡིན་པས། རང་གིས་འདིའི་ཕྱོགས་ནུས་ཚོད་ཀྱི་རྩལ་འདོན་རྒྱུ་ཡིན་ཞེས་གསུངས།


text:
འདི་ནི་ཝུའུ་དབྱིང་ཅེས་ཆུ་ཤུར་རྫོང་ཚ་རགས་གྲོང་ཚོའི་ཞིང་པ་མང་ཚོགས་དང་བྱམས་བརྩེའི་ངང་གླེང་མོལ་གནང་བའི་གནས་ཚུལ་ཡིན་པ།
འདི་ནི་ཝུའུ་དབྱིང་ཅེས་ཆུ་ཤུར་རྫོང་ཚ་རགས་གྲོང་ཚོའི་འདྲེ་ཚེར་མ་འདེབས་འཛུགས་རྟེན་གཞིར་ཕེབས་ནས་ཐོན་སྐྱེད་བྱེད་ཚུལ་མཁྱེན་རྟོགས་གནང་བའི་གནས་ཚུལ་ཡིན་པ།
ལོ་གཅིག་གི་འཆར་གཞི་འགྲུབ་མིན་དཔྱིད་ཀར་ཐུག་ཅེས་པ་ལྟར་མིག་སྔ་ནི་དཔྱིད་དུས་ཞིང་འབྲོག་ལས་ཐོན་སྐྱེད་བྱེད་པའི་འགག་རྩའི་དུས་ཤིག་ཡིན། ཞིང་འབྲོག་མང་ཚོགས་ཀྱི་ས་བོན་སོགས་ཐོན་སྐྱེད་རྒྱུ་ཆ་གྲ་སྒྲིག་ཇི་འདྲ་བྱུང་མིན་དང་། ཏང་གི་ཞིང་སྐྱོར་ཞིང་ཕན་སྲིད་ཇུས་དོན་ཐོག་ཏུ་འཁྱོལ་མིན། ཁྱད་ལྡན་ཐོན་ལས་འཕེལ་རྒྱས་ཇི་ལྟར་འགྲོ་ཚུལ་བཅས་མཁྱེན་རྟོགས་གནང་ཆེད། ཟླ་3ཚེས་27ཉིན་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་ཆེད་མངགས་ལྷ་ས་གྲོང་ཁྱེར་ཆུ་ཤུར་རྫོང་གི་ཞིང་ནང་དང་མུ་ཁ་དང་ཞིང་འབྲོག་ཁོངས་གཏོགས་ཀྱི་ཚན་པར་ཕེབས་ནས་ས་གནས་དེ་གའི་ལས་བྱེད་མང་ཚོགས་དང་ཁྱད་ལྡན་ཐོན་ལས་སྐོར་དང་འབབ་འཕར་ཕྱུག་འགྱུར་སྐོར་གླེང་གནང་བ་དང་ཆབས་ཅིག་ས་གནས་ས་ཐོག་ཏུ་དཔྱིད་དུས་ཀྱི་ཞིང་འབྲོག་ལས་ཐོན་སྐྱེད་བྱེད་ཚུལ་བརྟག་ཞིབ་གནང་བ་རེད། ཁོང་གིས་2017ལོའི་ཀྲུང་དབྱང་གི་ཡིག་ཨང་དང་པོའི་བླང་བྱ་གཞིར་བཟུང་། མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་ཕྱོགས་མཐའ་འཁྱོངས་དང་བརྟན་ཁྲོད་ཡར་བརྩོན་དང་། ཡག་ཐོག་ཡག་བརྩེགས།
ཞན་ཆ་གསབ་པ་བཅས་ཀྱི་ལས་ཀའི་རྩ་བའི་དགོངས་གཞི་མཐའ་འཁྱོངས་ཀྱིས་ཞིང་འབྲོག་པ་འབབ་འཕར་ཕྱུག་འགྱུར་ཡོང་བའི“འཇུག་སྒོ”ཡང་དག་བཙལ་འཚོལ་བྱས་ཏེ་ཞིང་འབྲོག་ལས་ཀྱི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ལ་སྐུལ་འདེད་གཏིང་ཟབ་གཏོང་བ་དང་ཞིང་འབྲོག་མང་ཚོགས་ཕ་ཡུལ་ནས་ཁ་བྲལ་མི་དགོས་པར་ཐོན་ལས་འཕེལ་རྒྱས་ལ་བརྟེན་ནས་འབབ་འཕར་ཕྱུག་འགྱུར་ཡོང་རྒྱུའི་འགན་ལེན་བྱེད་དགོས་ཞེས་ནན་བཤད་གནང་བ་རེད།
ལྗོངས་ཏང་ཨུད་ཀྱི་རྒྱུན་ཨུ་ལྷ་ས་གྲོང་ཨུད་ཀྱི་ཧྲུའུ་ཅི་པད་མ་དབང་འདུས་དང་རང་སྐྱོང་ལྗོངས་ཀྱི་ཀྲུའུ་ཞི་གཞོན་པ་སྲིད་གཞུང་གི་དྲུང་ཆེ་ཧྥང་ལིང་མིན་ལྷན་དུ་བརྟག་ཞིབ་གནང་བར་ཕེབས་པ་རེད།
ཆུ་ཤུར་རྫོང་ཚ་རགས་གྲོང་ཚོའི་འདྲེ་ཚེར་མ་འདེབས་འཛུགས་རྟེན་གཞིར་ཞིང་འབྲོག་མང་ཚོགས་ལས་ལ་བྲེལ་བཞིན་ཡོད་ཅིང་། ཝུའུ་དབྱིང་ཅེས་འདྲེ་ཚེར་མ་འདེབས་འཛུགས་དང་ཕྱིར་ཚོང་བྱེད་ཚུལ་མཁྱེན་རྟོགས་ཞིབ་ཕྲ་གནང་བ་རེད། འདེབས་འཛུགས་རྟེན་གཞིའི་རྒྱ་ཁྱོན་མུའུ་1800ཡོད་པ་དང་དེར་འདྲེ་ཚེར་མ་དམར་པོ་དང་། འདྲེ་ཚེར་མ་ནག་པོ། མཱ་ཁ་བཅས་བཏབས་ནས་ན་ནིང་དཔལ་འབྱོར་ཡོང་འབབ་སྒོར་ཁྲི་450བྱུང་བ་དང་ཚ་རགས་གྲོང་ཚོའི་མཉམ་སྡེབ་དཔལ་འབྱོར་ལས་བགོ་འགྲེམ་སྒོར་ཁྲི་197བྱུང་བའི་སྐོར་གསན་རྗེས་དགྱེས་ཚོར་ཆེན་པོ་བྱུང་ནས་ཁོང་གིས་བོད་དུ་ཉི་འོད་ཕོག་ཡུན་རིང་བ་དང་དྲོད་ཚད་ཧེ་བག་ཆེ་བས་འདྲེ་ཚེར་མའི་འཚོ་བཅུད་ལེགས་པོ་ཡོད། དེར་བརྟེན་ང་ཚོས་སྔོན་དུ་ཚོད་ལྟ་བྱེད་པ་དང་། ཉམས་མྱོང་ཕྱོགས་སྡོམ་བྱེད་པ། རིམ་བཞིན་ཁྱབ་གདལ་གཏོང་བ་བཅས་བྱེད་པ་དང་ལྷག་དོན་དུ་སྤུས་རྟགས་གཏོད་པ་དང་། ཚོང་གཉེར་ཡག་པོ་བྱེད་པ། ཁྲོམ་ར་རྒྱ་སྐྱེད་གཏོང་བ་བཅས་བྱས་ནས་འདྲེ་ཚེར་མ་འདེབས་ཐུབ་པ་དང་། ཚོང་ཐུབ་པ། ཐོན་འབབ་འཕར་ཐུབ་པ། ཡོང་འབབ་ཡོད་པ་བཅས་ཀྱི་འགན་ལེན་བྱེད་དགོས། མི་དམངས་ལྟེ་བར་བྱེད་པའི་འཕེལ་རྒྱས་ཀྱི་བསམ་ཕྱོགས་ཐོག་མཐའ་བར་གསུམ་དུ་མཐའ་འཁྱོངས་བྱེད་པ་དང་ཁྱད་ལྡན་ལེགས་ཆའི་ཐོན་ལས་འཕེལ་རྒྱས་ཤུགས་ཆེན་བཏང་སྟེ་རྒྱ་ཆེའི་ཞིང་འབྲོག་མང་ཚོགས་རྣམས་ཕ་ཡུལ་ནས་ཁ་བྲལ་མི་དགོས་པར་ཐོན་ལས་འཕེལ་རྒྱས་ལ་བརྟེན་ནས་འབབ་འཕར་ཕྱུག་འགྱུར་ཡོང་བ་བྱེད་དགོས་ཞེས་གསུངས་པ་རེད།
ཆུ་ཤུར་རྫོང་ཚ་རགས་གྲོང་ཚོའི་རྒྱུད་བཟང་བཞོན་མ་གསོ་ཚགས་དཔེ་སྟོན་རྟེན་གཞིའི་སྟར་པ་ཆ་སྒྲིག་གི་བ་ཚང་ནང་གཙང་སྦྲ་དོད་པ་དང་བཞོན་མ་གཅིག་ལས་གཅིག་སྟོབས་ཆེ་བ་ཡོད། ཝུའུ་དབྱིང་ཅེས་གཟིགས་སྐོར་གནང་ཞོར་དུ་བཞོན་མ་གསོ་ཚགས་གནས་ཚུལ་མཁྱེན་རྟོགས་གནང་བ་རེད། རྟེན་གཞིའི་འགན་འཁུར་བས་ཚ་རགས་གྲོང་ཚོའི་ཚོགས་ཆུང་གསུམ་པའི་དུད་ཚང་48ཀྱི་ཞིང་འབྲོག་པས་བཞོན་མ་མགོ་གྲངས་170རྟེན་གཞིར་གཅིག་སྡུད་གསོ་ཚགས་དང་ཆེད་ལས་དོ་དམ་བྱེད་པར་སྤྲད་དེ་བཞོན་མ་གསོ་ཚགས་ལས་རིགས་ཀྱི་ཐོན་འབབ་འཕར་བ་དང་། འབྲོག་ལས་ཀྱི་ལས་ཆོད་ཆེ་རུ་ཕྱིན་པ། ཞིང་འབྲོག་པ་འབབ་འཕར་ཡོང་བ་བཅས་བྱུང་སོང་ཞེས་བཤད། ཝུའུ་དབྱིང་ཅེས་གསན་རྗེས་དགྱེས་ཚོར་ཆེན་པོ་བྱུང་བ་རེད། དེ་ནས་གཟན་རྩྭ་མང་པོ་གསོག་པ་དང་མཁོ་སྤྲོད་གདང་ངེས་ཡོད་པ་གཟིགས་རྗེས་ཝུའུ་དབྱིང་ཅེས་གཟན་རྩྭའི་སྤུས་ཚད་ལ་ཞིབ་ཚགས་ངང་གཟིགས་པ་དང་གཟན་རྩྭའི་རིན་གོང་མཁྱེན་རྟོགས་གནང་བ་རེད། “སྔོ་གཟན་རྒྱ་མ་རེར་རིན་གོང་ག་ཚོད་ཡིན་ནམ། རིན་གོང་གཅོག་ཐུབ་བམ”ཞེས་ཝུའུ་དབྱིང་ཅེས་དྲིས། མཉམ་ལས་ཁང་གི་འགན་འཁུར་བ་སྟོབས་རྒྱལ་གྱིས་སྔོ་གཟན་རྒྱ་མ་རེར་སྒོར་0.65རེད། གཟན་རྩྭ་འདེབས་ཁྱོན་ཆེ་རུ་བཏང་རྗེས་རྒྱ་མ་རེར་སྒོར་0.45བར་གཅོག་ཐུབ་ཅེས་ལན་བཏབ། ཝུའུ་དབྱིང་ཅེས་ཀྲུང་དབྱང་གི་ཡིག་ཆ་ཨང་དང་པོའི་དགོངས་དོན་སློབ་སྦྱོང་ལག་བསྟར་ནན་ཏན་བྱས་ཐོག་འབྲུ་རིགས་དང་། དཔལ་འབྱོར་སྐྱེ་དངོས། གཟན་རྩྭ་བཅས་ཀྱི་འདེབས་འཛུགས་གྲུབ་ཆ་སྤྱི་འདོམས་ལེགས་སྒྲིག་བྱས་ནས་འབྲུ་རིགས་ཀྱི་བདེ་འཇགས་འགན་ལེན་ཐུབ་པའི་སྔོན་འགྲོའི་ཆ་རྐྱེན་འོག་གཟན་རྩྭ་འདེབས་ཁྱོན་ཆེ་རུ་བཏང་སྟེ་གཟན་རྩྭའི་རིན་གོང་གཅོག་པ་དང་དམངས་ལ་ཕན་པ་བསྐྲུན་དགོས་ཞེས་གསུངས། ཝུའུ་དབྱིང་ཅེས་བཞོན་མ་དཀར་ཁྲ་ནས་འོ་མ་བབས་ཚད་ཉུང་དུ་ཕྱིན་མེད་པར་ཉིན་རེར་ཆ་སྙོམས་འོ་མ་ཐོན་ཚད་རྒྱ་མ་50ཟིན་གྱི་ཡོད་པ་གསན་རྗེས། ཁོང་གིས་རང་སྐྱོང་ལྗོངས་ཞིང་འབྲོག་ལས་ཚན་རིག་སློབ་གླིང་གིས་བོད་ཀྱི་དོན་དངོས་ལ་གཞི་ཚུགས་ནས་རྒྱུད་བཟང་མགོ་ཕྱུགས་ཁྱབ་གདལ་ཤུགས་ཆེན་བཏང་སྟེ་ཞིང་འབྲོག་ལས་ཐོན་སྐྱེད་ནང་ཚན་རྩལ་གྱིས་ལེགས་སྐྱེས་འབུལ་ཚད་རྒྱུན་ཆད་མེད་པར་ཆེ་རུ་གཏོང་དགོས་ཞེས་གསུངས། ཝུའུ་དབྱིང་ཅེས་ད་དུང་ནོར་བུ་དང་ཕུར་བུ་བཀྲ་བཟང་དང་བྱམས་བརྩེའི་ངང་གླེང་མོལ་གནང་སྟེ་ཞིང་འབྲོག་མང་ཚོགས་ཀྱི་སེམས་ཁྲལ་བྱེད་ས་དང་། བསམ་བློ་གཏོང་ས། རེ་འགུག་བྱ་གཞི་བཅས་མཁྱེན་རྟོགས་གནང་ཞིང་། ཕུར་བུ་བཀྲ་བཟང་གིས་ཝུའུ་དབྱིང་ཅེར་ང་ཚོའི་ནང་མི་བཞི་པོར་ན་ནིང་བཞོན་མ་ཁོ་ན་གསོ་ཚགས་བྱས་པ་ལས་ཡོང་འབབ་སྒོར་ཁྲི་13བྱུང་ལ། ད་ལྟའི་འཚོ་བའང་ཧ་ཅང་སྐྱིད་པོ་འདུག་ཅེས་བཤད། ཝུའུ་དབྱིང་ཅེས་གསན་རྗེས་དགྱེས་ཚོར་ཆེན་པོའི་ངང་ཁྱེད་ཚོའི་ད་ལྟའི་བདེ་སྐྱིད་འཚོ་བ་དེ་ཏང་གི་སྲིད་ཇུས་བཟང་པོ་ལས་བྱུང་བ་ཞིག་ཡིན་པས་ཁྱེད་ཚོས་བློ་གྲོས་དང་སེམས་ནུས་དེ་བས་མང་བ་ཐོན་སྐྱེད་འཕེལ་རྒྱས་དང་འཚོ་བ་ལེགས་གཏོང་ཐད་སྤྱད་དེ་ཚེ་འདིའི་བདེ་སྐྱིད་འཚོ་བ་ཡག་པོ་སྐྱེལ་དགོས་ཞེས་གསུངས་པ་རེད།
བརྩོན་འགྲུས་ཅན་ལ་དཔྱིད་ཀ་སྔོན་ནས་ཤར་ཞེས་པ་ལྟར་ཆུ་ཤུར་རྫོང་ཚ་རགས་གྲོང་ཚོའི་གྲོང་མིས་ཞིང་ཁའི་ནང་ཞིང་འཕྲུལ་ཚོད་ལྟ་བྱེད་པ་དང་སྐྱེ་ལྡན་ལུད་གཏོར་བཞིན་ཡོད་ལ། ས་རྒྱ་ཆེ་བའི་ཞིང་ནང་དུ་ངལ་རྩོལ་གྱི་སྤྲོ་སྣང་དང་ལོ་ལེགས་འབྲས་བཟང་འཕྱུར་བའི་་སྨོན་འདུན་བཅངས་ཡོད། ཝུའུ་དབྱིང་ཅེས་དགུན་ནས་ཨང་18པ་ཁྱབ་གདལ་འདེབས་འཛུགས་དང་གྲོང་གསེབ་ཀྱི་ས་ཞིང་བརྒྱུད་བཤུག་སོགས་ཀྱི་གནས་ཚུལ་ངོ་སྤྲོད་ནན་ཏན་ངང་གསན་པ་དང་རང་སྐྱོང་ལྗོངས་ཞིང་འབྲོག་ལས་ཚན་རིག་ཁང་ཞིང་ལས་སུའོ་ཡི་རིགས་གཅིག་མཁས་ཅན་ཀོན་ཝུའེ་ཤིན་གྱིས་ཝུའུ་དབྱིང་ཅེར་དགུན་ནས་ཨང་18པའི་ཐོན་འབབ་མཐོ་བ་དང་དགུན་སྒྲོལ་ནུས་པ་ཆེ་བ་མ་ཟད། ད་དུང་སོན་ཞིང་ཚང་མ་ཞིང་ལས་ལག་རྩལ་པའི་མཛུབ་ཁྲིད་འོག་གཅིག་གྱུར་སོན་འདེམས་པ་དང་། གཅིག་གྱུར་སོན་འདེབས་པ། གཅིག་གྱུར་དོ་དམ་བཅས་བྱས་ཡོད་པས་སྔོན་དཔག་བྱས་ན་མུའུ་རེ་ནས་འབྲུ་རྒྱ་མ་800ཐོན་རྒྱུ་རེད། ད་ཆ་མང་ཚོགས་ཀྱིས་འབྲུ་སོན་གསར་པར་བརྟེན་ནས་ཐོན་འབབ་མཐོ་རུ་གཏོང་ཆོག་ལ། ས་ཞིང་བརྒྱུད་བཤུག་བྱས་ནས་ཡོང་འབབ་མང་དུའང་གཏོང་ཆོག་པས་ཁོང་ཚོའི་ཧུར་སེམས་ཧ་ཅང་ཆེན་པོ་ཡོད་ཅེས་བཤད། ཝུའུ་དབྱིང་ཅེས་གནས་ཚུལ་དེ་གསན་རྗེས་རྒྱ་ཆེའི་ཞིང་ལས་ཚན་ཞིབ་མི་སྣ་སྡོད་ཐུབ་པ་དང་། སེམས་གནས་ཐུབ་པ། བཟོད་སྒོམ་ཐུབ་པ་བཅས་བྱས་ཏེ་ཐོན་སྐྱེད་ཀྱི་འཐབ་ཕྱོགས་དང་པོར་རྟག་ཏུ་ཞིབ་འཇུག་བྱེད་པར་བསྐྱོད་པ་དང་རང་ཉིད་ཀྱི་དཔྱད་རྩོམ་ལག་ལེན་དངོས་ནས་བསྡུ་རུབ་བྱས་ཏེ་ཞིབ་འཇུག་གི་གྲུབ་འབྲས་དེ་ཁྱིམ་ཚང་མང་པོས་ལོངས་སྤྱོད་ཐུབ་པ་དང་དེ་བས་ལེགས་པའི་སྒོ་ནས“ཞིང་གསུམ”ལས་དོན་ལ་ཞབས་འདེགས་ཞུ་རྒྱུའི་སྐུལ་མ་གཏོང་དགོས། རིམ་ཁག་སྡེ་ཚན་ཁག་གིས་ཚན་ཞིབ་མི་སྣར་སེམས་ཁུར་བྱས་ཏེ་ཁོང་ཚོའི་ལས་ཀ་དང་འཚོ་བའི་དཀའ་ངལ་ཐག་གཅོད་བྱེད་རོགས་བྱེད་དགོས་ཞེས་གསུངས་པ་རེད།
བརྟག་ཞིབ་གནང་སྐབས་ཝུའུ་དབྱིང་ཅེ་དང་བཅས་པ་ཆུ་ཤུར་རྫོང་གི་འབྲུ་ལས་སྣོན་རྟེན་གཞིར་བསྐྱོད་དེ་འབྲུ་ལེགས་འདེམས་དང་འབྲུ་ཐུམ་རྒྱག་གནས་ཚུལ་ལ་གཟིགས་ཞིབ་གནང་བ་དང་འབྲེལ། ཆུ་ཤུར་རྫོང་ཨུད་དང་རྫོང་སྲིད་གཞུང་གི་དཔྱིད་དུས་ཞིང་འབྲོག་ལས་སྐོར་གྱི་སྙན་ཞུ་གསན་ཞིང་། ད་ཆའི་དཔྱིད་དུས་ཀྱི་ཞིང་འབྲོག་ལས་ཐོན་སྐྱེད་དང་དབུལ་སྒྲོལ་འགག་སྒྲོལ་སོགས་ལས་དོན་ལ་ནུས་ཤུགས་ཡོད་རྒུས་དམ་འཛིན་ཡག་པོ་བྱེད་དགོས་པའི་སྐོར་ལ་ཝུའུ་དབྱིང་ཅེས་གཅིག་ནས་ཆོད་སེམས་བརྟན་པོའི་སྒོ་ནས་མ་དངུལ་དེ་བས་མང་བ་གཞི་རིམ་དུ་གཏོང་བ་དང་། ཞིང་འབྲོག་ཁུལ་དུ་གཏོང་བ། ཞིང་འབྲོག་པར་གཏོང་བ་བཅས་མཐའ་འཁྱོངས་ཀྱིས་གཞི་རིམ་གྱི་ཚན་ཞིབ་སྒྲིག་བཀོད་དང་སྤྱི་པའི་ཞབས་ཞུའི་ཆུ་ཚད་རྒྱུན་ཆད་མེད་པར་ལེགས་སུ་གཏོང་དགོས་པ་དང་། གཉིས་ནས་གྲོང་ཁྱེར་དང་གྲོང་རྡལ་གྱི་ལས་ཞུགས་དང་ཐག་ཉེ་ས་དང་སྟབས་བདེ་སར་ལས་ཞུགས་དང་། ཕ་ཡུལ་དང་ཁ་མི་བྲལ་བར་ལས་ཞུགས། ལས་ཀ་བྱེད་ཐུབ་པ་དང་བྱེད་ཤེས་པ་བཅས་དབར་གྱི་འབྲེལ་བ་ཐག་གཅོད་ཡག་པོ་བྱས་ཏེ་སྲིད་ཇུས་དང་མ་དངུལ་གྱི་རོགས་སྐྱོར་བྱེད་ཤུགས་མུ་མཐུད་ཆེ་རུ་གཏོང་བ་དང་། མུའུ་རེ་ལས་འབྲུ་ཐོན་ཚད་ཀྱི་བྱ་སྤྱོད་འཆར་གཞི་ལག་བསྟར་གཏིང་ཟབ་བྱེད་པ། འབྲོག་ལས་དང་ལྷག་པར་དུ་འབྲི་གཡག་གསོ་ཚགས་ལས་རིགས་འཕེལ་རྒྱས་མགྱོགས་པོ་གཏོང་བ། གྲོང་གསེབ་ཀྱི་མཉམ་སྡེབ་རྒྱུ་ནོར་དབང་ཆ་དུད་ཚང་ལ་གཏན་འཁེལ་དང་མ་རྐང་མཉམ་ལས་ལམ་ལུགས་སྒྱུར་བཅོས་ལ་རིགས་དབྱེ་སྐུལ་འདེད་གཏོང་བ། ས་གནས་དེ་གའི་མང་ཚོགས་ཕྱུག་འགྱུར་ཡོང་བའི་ཞིང་འབྲོག་ལས་ཀྱི་གོ་ཆོད་ལག་རྩལ་ཤེས་ལྡན་མི་སྣ་ནང་འདྲེན་བྱེད་པ། ཞིང་འབྲོག་པའི་རྩལ་ནུས་གསོ་སྦྱོང་ལ་ཤུགས་སྣོན་རྒྱག་པ་བཅས་བྱས་ཏེ་ཞིང་སྟོབས་ཞིང་ཕན་ཞིང་ཕྱུག་སྲིད་ཇུས་དོན་འཁྱོལ་གནད་ལ་འཁེལ་བ་དང་། དོན་འཁྱོལ་ཞིབ་ཚགས་ཐུབ་པ། ཐབས་ལམ་སྣ་ཚོགས་ཐོག་ནས་ཞིང་འབྲོག་པའི་ཡོང་འབབ་འཕར་ཐུབ་པ་བཅས་བྱེད་དགོས། གསུམ་ནས་སྣོད་བཅུད་སྲུང་སྐྱོང་དང་དམངས་ཕྱུག་དམངས་ཕན་དབར་གྱི་འབྲེལ་བ་ཐག་གཅོད་ཡག་པོ་བྱས་ཏེ་སྲུང་སྐྱོང་སྔོན་ལ་བྱེད་པ་དང་འཛུགས་སྐྲུན་གལ་ཆེ་མཉམ་དུ་འཛིན་རྒྱུ་མཐའ་འཁྱོངས་བྱེད་པ་དང་། ལྗང་མདོག་གཙོ་གནད་ལས་གྲྭ་འཛུགས་སྐྲུན་ལ་སྐུལ་འདེད་མགྱོགས་པོ་གཏོང་བ། དཔལ་འབྱོར་སྐྱེ་དངོས་ཀྱི་འདེབས་འཛུགས་གཞི་ཁྱོན་ཆེ་རུ་ཏན་ཏིག་གཏོང་བ་བཅས་བྱས་ཏེ་མང་ཚོགས་ཀྱིས“སྣོད་བཅུད་ལས་རིགས”བརྒྱུད་ལྟོ་གོས་ཐག་གཅོད་ཐུབ་པ་དང་། ཕྱུག་འགྱུར་གྱི་ལམ་བུའི་ཐོག་བསྐྱོད་ཐུབ་པ། མཛེས་སྡུག་དང་འཕེལ་རྒྱས་གཉིས་ཁེ་ཡོང་བ་བཅས་བྱེད་དགོས། བཞི་ནས་ཀྲུང་དབྱང་གི་ཐུགས་ཁུར་དང་རྒྱལ་ཡོངས་ཀྱི་རོགས་སྐྱོར་དང་མི་རིགས་ཁག་གི་མི་དམངས་མང་ཚོགས་ཀྱི་རང་ཁ་རང་གསོ་དང་དཀའ་སྤྱད་འབད་འབུངས་དབར་གྱི་འབྲེལ་བ་ཐག་གཅོད་ཡག་པོ་བྱས་ཏེ་མི་རིགས་ཁག་གི་མང་ཚོགས་ཀྱིས“བོད་སྐྱོད་པ་རྒན་གྲས་ཀྱི་སྙིང་སྟོབས”དང“ལམ་གཉིས་ཀྱི་སྙིང་སྟོབས”རྒྱུན་འཛིན་དང་དར་སྤེལ་བཏང་ནས་འབད་བརྩོན་ལྷོད་མེད་དང་དཀའ་སྤྱད་དངོས་སྒྲུབ་ཀྱིས་ལག་གཉིས་ལ་བརྟེན་ནས་མཛེས་སྡུག་ལྡན་པའི་འཚོ་བ་གཏོད་དགོས། ལྔ་ནས་བྱས་རྗེས་འཇོག་པར་ང་ཙམ་མིན་པའི་བསམ་བློ་བརྟན་པོ་བཙུགས་ཏེ་སྙིང་རུས་བརྟན་འཁྱོངས་དང་རྒྱུན་མཐུད་གཏིང་ཟབ་ཀྱི་སྒོ་ནས་དབུལ་སྐྱོར་ལས་དོན་ལ་དམ་འཛིན་ཡག་པོ་བྱེད་པ་དང་ཕྱི་ཚུལ་རིང་ལུགས་དང་མི་བདེན་རྫུན་བཟོ་ཁྱད་བསད་མཐའ་གཅིག་ཏུ་བྱས་ནས་དབུལ་སྒྲོལ་ཕན་འབྲས་ལ་ཚོད་བགམ་ཐེག་ཐུབ་པའི་འགན་ལེན་བྱེད་དགོས། དྲུག་ནས་བསམ་བློ་བཅིངས་འགྲོལ་གཏོང་བ་དང་བློ་ཁོག་ཆེན་པོས་འཚོལ་ཞིབ་བྱས་ཏེ་ལྗོངས་ཡོངས་ཀྱིས་ཞིང་འབྲོག་ལས་དང་ཁྱད་ལྡན་ཐོན་ལས་འཕེལ་རྒྱས་གཏོང་རྒྱུར་རྩ་ཆེའི་ཉམས་མྱོང་གསོག་འཇོག་བྱེད་དགོས་ཞེས་ནན་བཤད་གནང་བ་རེད།


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། ཉེ་བའི་ལོ་འགའི་རིང་དུ། མཚོ་ནུབ་སོག་རིགས་བོད་རིགས་རང་སྐྱོང་ཁུལ་གྱིས་སྨན་བཅོས་འགན་བཅོལ་ལམ་ལུགས་སྒྱུར་བཅོས་རྒྱུན་ཆད་མེད་པར་ཟབ་སྤེལ་དང་། སྨན་བཅོས་འགན་བཅོལ་གྱི་ཞབས་ཞུའི་ཆུ་ཚད་ཟམ་མི་ཆད་པར་མཐོ་རུ་བཏང་སྟེ། མང་ཚོགས་ཀྱིས་མཉམ་སྐྲུན་མཉམ་སྤྱོད་ཁྲོད་ཐོབ་ཚོར་མང་པོ་སྦྱིན།
《མཚོ་ནུབ་ཁུལ་གྱི་གྲོང་ཁྱེར་དང་གྲོང་གསེབ་ཀྱི་གྲོང་མིའི་གཞི་རྩའི་སྨན་བཅོས་འགན་བཅོལ་གྱི་གནས་སྐབས་ལག་བསྟར་བྱ་ཐབས་》གཏན་ལ་ཕབ་པ་དང་། སྔོན་ལ་ཞིང་ཆེན་ཡོངས་ཀྱི་གྲོང་ཁྱེར་དང་གྲོང་གསེབ་གྱི་གྲོང་མིའི་སྨན་བཅོས་འགན་བཅོལ་དེ་ཁུལ་རིམ་པས་གཅིག་གྱུར་འཆར་འགོད་ཐོག་ལག་བསྟར་བྱས་ཤིང་། སྔར་གྱི་རྣམ་པ་གསར་པའི་གྲོང་གསེབ་ཀྱི་མཉམ་ལས་སྨན་བཅོས་འགན་བཅོལ་དང་གྲོང་ཁྱེར་དང་གྲོང་རྡལ་གྱི་གྲོང་མིའི་སྨན་བཅོས་འགན་བཅོལ་གཅིག་སྒྲིལ་བཏང་བ་དང་། གྲོང་ཁྱེར་དང་གྲོང་གསེབ་ཀྱི་རྒྱུ་གཉིས་བགོ་བཤའ་རྒྱག་པའི་རྣམ་པ་མེད་པར་བཟོས་པ་རེད། གྲོང་ཁྱེར་དང་གྲོང་གསེབ་ཀྱི་སྨན་བཅོས་འགན་བཅོལ་ལས་སྒོ་དེ་ཚོང་ལས་འགན་བཅོལ་ཀུང་སིས་སྒྲུབ་གཉེར་རྩིས་སྤྲོད་བྱས་པ་དང་། སྲིད་ཇུས་ཐོབ་ཐང་དང་ཐེབས་རྩའི་དོ་དམ། སྒྲུབ་གཉེར་ཞབས་ཞུ་དང་ཆ་འཕྲིན་མ་ལག་སོགས་ཐད་གཅིག་གྱུར་བྱུང་བ་རེད།
དུས་མཚུངས་སུ། མཚོ་ནུབ་ཁུལ་གྱིས་གྲོང་ཁྱེར་དང་གྲོང་གསེབ་ཀྱི་གྲོང་མིའི་སྨན་བཅོས་འགན་བཅོལ་གྱི་མ་དངུལ་གྲབས་གསོག་ཚད་གཞི་ཟམ་མི་ཆད་པར་མཐོ་རུ་བཏང་ནས་མི་རེར་ལོ་རེར་སྒོར680ཡོད་པ་དང་། མི་སྒེར་གྱིས་སྒོར་154འཇལ་དགོས་པ་རེད། གྲོང་ཁྱེར་དང་གྲོང་གསེབ་ཀྱི་གྲོང་མིའི་སྨན་བཅོས་འགན་བཅོལ་གྱི་སྨན་ཁང་དུ་སྡོད་པའི་རིམ་པ་གསུམ་པ་དང་རིམ་པ་གཉིས་པ། རིམ་པ་དང་པོ་བཅས་ཀྱི་སྨན་བཅོས་སྒྲིག་གཞི་འགྲོ་སོང་རྩིས་ཞུའི་བསྡུར་གྲངས་སོ་སོར་70% དང80%། 90%ཡི་མཐོ་རུ་བཏང་བ་རེད། ལས་བཟོ་པའི་གཞི་རྩའི་སྨན་བཅོས་འགན་བཅོལ་དང་གྲོང་མིའི་གཞི་རྩའི་སྨན་བཅོས་འགན་བཅོལ་ཐེབས་རྩའི་ལོ་འཁོར་གྱི་ཆེས་མཐོ་བའི་དངུལ་གཏོང་ཚད་སོ་སོར་སྒོར་ཁྲི25དང་སྒོར་ཁྲི10སླེབས་པ་དང་། ལས་བཟོ་བའི་སྨན་བཅོས་འགན་བཅོལ་སྲིད་ཇུས་ཁྱབ་ཁོངས་ནང་སྨན་ཁང་དུ་སྡོད་པའི་འགྲོ་གྲོན་ཐེབས་རྩའི་དངུལ་གཏོང་གི་བསྡུར་ཚད་དེ་92%སུ་སླེབས་པ་རེད། གཞི་རྩ་དང་ནད་ལྕི་མོ་དང་གྲངས་འབོར་ཆེ་བའི་སྨན་བཅོས་འགན་བཅོལ་དང་གཞུང་ཞབས་པའི་ཁ་གསབ་བྱས་རྗེས། ལྷག་ཡོད་པའི་རང་ཉིད་ཀྱིས་སྤྲོད་དགོས་པའི་སྨན་རིན་དེ་ཐེངས་གཉིས་པའི་ཁ་གསབ་ཐེབས་རྩའི་རོགས་སྐྱོར་བྱས་པ་དང་། ཁ་གསབ་ཀྱི་བསྡུར་གྲངས་80%ཡན་ཟིན་པ་རེད།
ཞིང་ཆེན་ཡོངས་ཀྱི“སྨན་བཅོས་འགན་ལེན་དང་རོགས་སྐྱོབ་དབུལ་ཐར་བྱ་སྤྱོད་འཆར་གཞི་”ལྟར། ཡིག་ཚགས་དང་བྱང་བུ་བཟོས་པའི་མི་དབུལ་བོ1218སྨན་བཅོས་འགན་བཅོལ་ནང་ཞུགས་པ་དང་། སྨན་བཅོས་འགན་བཅོལ་མང་ཚོགས་དབུལ་པོ་ཁྱོན་ཡོངས་ལ་ཁྱབ་པར་མངོན་འགྱུར་བྱུང་ཞིང་། ཁུལ་ཡོངས་ཀྱི་གཞུང་གཉེར་སྨན་ཁང་དུ་སྨན་བཅོས་ཞབས་ཞུའི་རྣམ་གྲངས་ཀྱི་རིན་གོང་བསྒྱུར་བཅོས་བྱ་འགུལ་སྤེལ་བ་དང་། ཞབས་ཞུའི་རྣམ་གྲངས་རིགས་9714རིན་གོང་གཏན་འབེབས་བྱས་པ་རེད།
ལོ་ཙཱ་བ། ཡེ་ཤེས་སྒྲོལ་མ།


text:
ཕྱི་ལོ་ ༢༠༡༦ ལོའི་ཤེས་རིག་སློབ་ཡོན་འཆར་གཞི་གསར་པ་དང་འབྲེལ་བའི་གསལ་བསྒྲགས།
ཕྱི་ལོ་ ༢༠༡༦ ལོའི་ཤེས་རིག་སློབ་ཡོན་འཆར་གཞི་གསར་པ་དང་འབྲེལ་བའི་གསལ་བསྒྲགས།
༄༅།། ཉེ་སྔོན་ལྟར་ཤེས་རིག་ལས་ཁུངས་ནས་ ༢༠༡༦ ལོའི་སློབ་ཡོན་འཆར་གཞི་གསར་པ་དང་འབྲེལ་བའི་གཤམ་གསལ་སློབ་ཡོན་གསལ་བསྒྲགས་ཞུ་རྒྱུར།
ཀ) སྲིད་སྐྱོང་སློབ་ཡོན་དང་སྲིད་སྐྱོང་ཆེ་བསྟོད་ལག་འཁྱེར།
༡) བོད་མིའི་སྒྲིག་འཛུགས་ཁྱབ་ཁོངས་སློབ་གྲྭ་ཁག་ནས་འཛིན་རིམ་བཅུ་གཉིས་ཀྱི་རྒྱལ་ཡོངས་ཡིག་རྒྱུགས་ཀྱི་ཕྱོགས་བསྡོམས་བརྒྱ་ཆ་ ༩༥ ཡན་ལོན་པ་༼བརྒྱ་ཆ་རྩིས་ཕྱོགས་དམིགས་བསལ་བྱས་ཏེ་སློབ་ཚན་བརྒྱ་ཆ་མཐོ་ཤོས་ལྔའི་ཕྱོགས་བསྡོམས་བརྒྱ་ཆ་ ༩༥ ཡན་ལོན་དགོས་པ་མ་ཟད་བོད་ཡིག་ཐོག་ཨང་རིམ་དང་པོ་ (1st Division) བརྒྱ་ཆ་ ༦༠% ཉུང་མཐའ་ལོན་དགོས་ཀྱི་ཡོད། ༽ རྣམས་ནས་འདི་གའི་ ༢༠༡༦ སློབ་ཡོན་གསལ་བསྒྲགས་སྔོན་སོང་ལྟར་འཚང་སྙན་དུས་ཐོག་འབུལ་དགོས་པ་དང༌། སྲིད་སྐྱོང་སློབ་ཡོན་མུ་མཐུད་འཐོབ་པར་ཉེ་བའི་གཙུག་ལག་རབ་འབྱམས་པའི་ལོ་རིམ་དང་པོ་དང་གཉིས་པ་སོ་སོར་ཡིག་རྒྱུགས་བརྒྱ་ཆ་ ༧༠ ཡན་ངེས་པར་ལོན་པ་དགོས། དེ་མིན་ཤེས་རིག་གི་སློབ་ཡོན་སྤྱི་མཚུངས་ལས་དམིགས་བསལ་ཐོབ་ཐང་མེད།
༢) བོད་མིའི་སྒྲིག་འཛུགས་ཁྱབ་ཁོངས་སུ་མ་གཏོགས་པ་སྒེར་སློབ་ཁག་ནས་འཛིན་རིམ་བཅུ་གཉིས་ཀྱི་རྒྱུགས་འབྲས་བརྒྱ་ཆ་ ༩༥ ཡན་ལོན་པ་གང་ཞིག་ལ་དྭང་བླངས་དཔྱ་ཁྲལ་ལག་དེབ་ཡོད་རིགས་ལ་སྲིད་སྐྱོང་ཆེ་བསྟོད་ལག་འཁྱེར་གནང་རྒྱུ། དེ་རིགས་ཕྱི་ལོ་ ༢༠༡༦ ཟླ་ ༥ ཚེས་ ༣༡ འགྱངས་མེད་འདི་གར་འབྲེལ་བ་གནང་སྐྱོང་ཡོང་བ་ཞུ།
ཁ) སྲིད་སྐྱོང་གཟེངས་བསྟོད།
དབུས་བོད་མིའི་སྒྲིག་འཛུགས་མ་ལག་གང་རུང་ནས་སློབ་ཡོན་སྦྱར་བ་དང༌། བོད་མིའི་དྭང་བླངས་དཔྱ་དངུལ་ལག་དེབ་ཡོད་ལ་སྒེར་ཁུངས་ནས་ཕྱི་ལོ་ ༢༠༡༥ ཟླ་ ༨ ནས་བཟུང་སྒྲིག་ཞུགས་རིགས་གཅིག་རྐང་འཛིན་(Ph.D)སློབ་ཐོན་རྣམས་ལ་ཆེ་བསྟོད་ལག་འཁྱེར་དང་ལེགས་སྐྱེས་སྒོར་ ༢༠,༠༠༠།༠༠ གནང་རྒྱུ་ཡིན་པར་སོང་ཕྱི་ལོ་ ༢༠༡༦ ཟླ་ ༨ ཚེས་ ༡༥ ནང་ཚུད་སྙན་འབུལ་མཉམ་གོང་གསལ་སློབ་ཚན་ཐོན་པའི་ལག་འཁྱེར་ངོ་བཤུས་བཅས་གནང་སྐྱོང་ཡོང བ་ཞུ། ཆེ་བསྟོད་ཞུ་ཡུལ་དྷ་སར་ཟླ་ ༩ ཚེས་ ༢ མང་གཙོའི་དུས་དྲན་ཉིན་གཞུང་འབྲེལ་མཛད་སྒོའི་སྐབས་གནང་རྒྱུ།
སློབ་ཐོན་པ་རྣམས་བྱ་དགའ་ལེན་པར་ཡོང་སྐབས་གྲང་གློག་མེ་འཁོར་ཉལ་ཁྲི་ཉིས་བརྩེགས་(AC 2 TIER)དང་སྦ་སི་ལེགས་གྲས་ཀྱི་ལམ་གྲོན་དང་། ཉིན་རེར་ལྟོ་དོད་ཧིན་སྒོར་ ༣༠༠། རེ་དང་། ལམ་བར་དགོས་གལ་ཡོད་རིགས་ལ་ཉིན་རེར་ཁང་གླ་མང་མཐར་སྒོར་ ༥༠༠ གནང་རྒྱུ་ཡིན། གོང་གསལ་འགྲོ་གྲོན་ཁག་རྩིས་འཕེར་ཡོང་སླད་ཁང་གླ་དང་མེ་འཁོར་སྣུམ་འཁོར་སོགས་ཀྱི་འབིལ་འཛིན་ངོ་མ་ཆབས་འབུལ་ཞུ་དགོས།
ག) ལེགས་གསོལ་བྱ་དགའ།
ཕྱི་ལོ་ ༢༠༡༣ ལོའི་སློབ་ཡོན་འཆར་གཞི་གསར་པའི་ཁོངས་སུ་མ་གཏོགས་པའི་ཤེས་རིག་སློབ་ཡོན་ཞུ་སྤྲོད་གནང་བཞིན་པའི་ཉེ་བའི་གཙུག་ལག་རབ་འབྱམས་པ་དང་གཙུག་ལག་རབ་འབྱམས་པའི་སློབ་མ་ལོ་རེའི་ཡིག་རྒྱུགས་སྐབས་བརྒྱ་ཆ་ ༧༥ ལོན་པ་རྣམས་ལ་དེ་སྔ་སློབ་ཡོན་གཏན་འབེབས་ཇི་ཡོད་ཐོག་ལོ་དེར་ལེགས་གསོལ་སྒོར་ ༡༠,༠༠༠ འཕར་མ་གནང་རྒྱུ། དེ་མཚུངས་བོད་མིའི་སྒྲིག་འཛུགས་ཁྱབ་ཁོངས་དང་བཅས་པ་ནས་སློབ་ཡོན་མ་ཞུས་པར་སོ་སོའི་འགྲོ་གྲོན་ཐོག་མཐོ་སློབ་སློབ་གཉེར་གནང་བཞིན་པའི་ཁོངས་ནས་གོང་བཞིན་ལོ་རིམ་སོ་སོའི་ཡིག་རྒྱུགས་བརྒྱ་ཆ་ ༧༥ ཡན་ལོན་ཚེ་དེ་རྣམས་ལའང་སྒོར་ ༡༠,༠༠༠ ལེགས་སྐྱེས་གནང་རྒྱུ་ཡིན། འོང་ཀྱང་སློབ་མ་འདི་རིགས་ནས་འཛིན་རིམ་བཅུ་པ་བར་བོད་པའི་སྐད་ཡིག་སློབ་སྦྱོང་བྱས་པ་ཞིག་དགོས། གོང་གསལ་ལེགས་སྐྱེས་ཞུ་མཁན་རྣམས་ནས་སོ་སོའི་ཡིག་རྒྱུགས་གྲུབ་འབྲས་དང་བཅས་པ་སྙན་ཞུ་འདི་ལས་སུ་འབུལ་གནང་ཡོང་བ་ཞུ།
ང) ཕྱི་རྒྱལ་སྐད་ཡིག་སློབ་ཚན་སློབ་ཡོན།
ཤེས་རིག་ལས་ཁུངས་ནས་སློབ་ཡོན་ལེན་མུས་སློབ་ཕྲུག་གང་ཞིག་ཉེ་བའི་གཙུག་ལག་རབ་འབྱམས་པ་དང་གཙུག་ལག་རབ་འབྱམས་པའི་སློབ་དུས་རིང་ལ་རྒྱ་གར་གཞུང་གིས་ངོས་ལེན་ཡོད་པའི་ལྟེ་གནས་ཁང་ཞིག་ནང་རྒྱ་ཡིག(Chinese) ཕ་རཱན་སིའི།(French) ཨུ་རུ་སུ།(Russian) ཨ་རབ།(Arabic) སི་པཻན།(Spanish) ཉི་འོང་(Japanese) བཅས་ཀྱི་(Certificate/Diploma) ཚད་འཛིན་གྱི་སྐད་ཡིག་སྦྱོང་མཁན་ལ་སྒོར་ ༡༠,༠༠༠།༠༠ ཐམ་པ་ དང་། (Advance Course) སྦྱོང་ཚན་ལ་་སྒོར་ ༡༥,༠༠༠།༠༠ ཐམ་པ་སློབ་ཡོན་འཕར་མ་གནང་རྒྱུ་ཡིན་ན། སློབ་ཡོན་ཞུ་བློ་ཡོད་རིགས་ནས་འདི་གའི་ལས་ཁུངས་སུ་གོོང་དོན་སྐོར་དཔང་རྟགས་ཡིག་ཆ་དང་བཅས་སྙན་ཞུ་འབུལ་གནང་ཡོང་བ་ཞུ།
ཅ) དུས་ཐུང་ཆེད་ལས་སློབ་ཡོན།
ཤེས་རིག་ལས་ཁུངས་ནས་སློབ་ཡོན་ལེན་མུས་སློབ་ཕྲུག་གང་ཞིག་ཉེ་བའི་གཙུག་ལག་རབ་འབྱམས་པའི་སློབ་དུས་རིང་ ཆེད་ལས་ (Professional courses) སློབ་ཚན་གཞན་ཐོག་དུས་ཐུང་ཟུར་སྦྱོང་གི་ཤེས་ཚད་ལག་འཁྱེར་Certificate/Diploma ལེན་མཁན་རྣམས་ལ་སྒོར་ ༥,༠༠༠ རེ་འཕར་སྣོན་གནང་རྒྱུ། སློབ་ཡོན་ཞུ་བློ་ཡོད་རིགས་ནས་འདི་གའི་ལས་ཁུངས་སུ་སྙན་ཞུ་འབུལ་གནང་ཡོང་བ་ཞུ།
ཆ) ཉམ་ཐག་སློབ་མར་སློབ་ཡོན།
དབུས་བོད་མིའི་སྒྲིག་འཛུགས་ནས་ཞིབ་འཇུག་གིས་ཉམ་ཐག་ཨང་ཐོབ་ག་པ་ཅན་གྱི་སློབ་མ་འཛིན་རིམ་བཅུ་གཉིས་ཀྱི་རྒྱལ་ཡོངས་ཡིག་རྒྱུགས་སྐབས་བརྒྱ་ཆ་ ༤༠ ཡན་ལོན་པ་གང་ཞིག་མཐོ་སློབ་དང་ལས་རིགས་སློབ་སྦྱོང་སོགས་ནང་ཞུགས་བློ་ཡོད་ཚེ་དམིགས་བསལ་སློབ་ཡོན་གནང་རྒྱུའང༌། ཐུགས་སྣང་དགོས་པ་ཞིག་ལ་སློབ་བུ་དེ་རྣམས་སྔོན་དུ་དྭང་སློབ་ནང་ངེས་པར་འཛུལ་ཞུགས་གནང་དགོས། གལ་ཏེ་ལུས་བབ་གོ་འཕེར་མེད་པ་སོགས་ཀྱིས་དྭང་སློབ་ཏུ་མ་འཚུད་ཁར་འབྲེལ་ཡོད་དྭང་སློབ་འགོ་འཛིན་ལས་ཁང་ནས་རྒྱབ་གཉེར་བྱུང་ཚེ་མཐོ་སློབ་དང་ལས་རིགས་སློབ་སྦྱོང་གང་རུང་དུ་ཞུགས་རྒྱུར་དམིགས་བསལ་སློབ་ཡོན་དགོངས་བཞེས་གནང་རྒྱུ་བཅས་ཤེས་རིག་ལས་ཁུང་ནས་ ༢༠༡༦ ཟླ་ ༤ ཚེས་ ༡༥ ལ།
SECRETARY
Department of Education CTA
Gangchen Kyishong
Distt. Kangra
Dharamsala 176 215
Himachal Pradesh
Ph: 01892 – 226695, 222572, 222721
Fax: 01892- 223481
Email: education@tibet.net or scholarship@tibet.net
Website: www.tcewf.org or www.sherig.org/tb
(576)


text:
ཏིན་ཡི་ཧྥུ་དང་ལི་ཅང་ལིན་གཉིས་ཀྱིས་བརྩམས།
ལོ་མ་རྒྱལ་གྱིས་རྒྱ་ཡིག་ལས་བསྒྱུར།
རྒྱ་རིགས་དམངས་གཙོ་དོན་གཉེར་བ་དང་བོད་དོན་ཉམས་ཞིབ་པ་སྐུ་ཞབས་ཏིན་ཡི་ཧྥུ་དང་ལྕམ་ལི་ཅང་ལིན་གཉིས་ཀྱིས་༧གོང་ས་མཆོག་གི་ཚན་རིག་ལྟ་བ་དང་སེམས་དང་སྲོག་གི་བགྲོ་གླེང་རིམ་པའི་སྐོར་ལ་དྲི་བ་དྲིས་ལན་གྱི་རྣམ་པའི་ཉམས་ཞིབ་གནང་བའི་དཔེ་དེབ་ >ཞེས་པའི་དེབ་ཀྱི་ལེའུ་དང་པོ་ ཞེས་པ་ ༢༠༡༧།༥།༢༥ ཉིནདྲ་ལམ་དུ་སྤེལ་ཡོད་པ་བོད་སྒྱུར་བྱས་ཡོད།
ཁ་ཨལ-ཕོ་པུ་ཨར།
ཀ: དུས་རབས་གོང་མའི་ལོ་རབས་བདུན་ཅུའི་ནང་། ཏཱ་ལའི་བླ་མ་ཕྱི་རྒྱལ་ཁག་ཏུ་ཕེབས་པ་ནས་བཟུང་། མི་སྣ་སྐད་གྲགས་ཅན་སུ་དང་སུ་ལ་ཐུག་ཡོད་དམ།
ཁ: ༡༩༧༣ ལོར། ཏཱ་ལའི་བླ་མ་ཐོག་མར་ཡུ་རོབ་དུ་ཕེབས་ཏེ། ཁ་ཨལ-ཕོ་པུ་ཨར་དང་མཇལ་ཡོད་པའི་སྐོར་ཁོང་གིས་གླེང་སོང་།
ཀ: ཁ་ཨལ-ཕོ་པུ་ཨར་ནི། ཚན་རིག་ཚོད་དཔག་གི “མ་ཡིན་སྒྲུབ་པའི་རྣམ་གཞག”གི་སྲོལ་འབྱེད་མཁན་ཡིན།
ཁ: ཁ་ཨལ-ཕོ་པུ་ཨར་ནི།(Karl Popper)(1902-1994) དུས་རབས་ཉི་ཤུའི་ནང་གི་ཚན་རིག་ལྟ་གྲུབ་སྨྲ་བ་ཞིག་ཡིན། ཁོས་སྲོལ་རྒྱུན་གྱི་ཚད་མཇལ་དང་སྡོམ་ཚིག་འགོད་ཐབས་ལ་དགག་སྒྲུབ་བྱས་ཡོད། ཚོད་ལྟའི་ཁྲོད་ནས་མ་ཡིན་སྒྲུབ་རུང་པའི་ཚོད་དཔག་གང་ཞིག་ཚན་རིག་གི་ཚོད་དཔག་ལ་བཞག་ཆོག་མིན་གྱི་ལྟ་ཚུལ་དེ་ཁོས་བཏོན། དེ་ནས། ཚན་རིག་དང་ཚན་རིག་མ་ཡིན་པའི་ཚད་གཞིའི་ཐད་ལ་རྣམ་གཞག་གསར་བ་ཞིག་བྱུང་བ་རེད།
ཀ: ༡༩༧༣ ལོར། ཏཱ་ལའི་བླ་མ་ཡུ་རོབ་ཏུ་ཕེབས་ཏེ། སྐབས་དེར་ཧ་ལམ་ལོ་ན་བདུན་ཅུར་སོན་པའི་ཚན་རིག་པ་འདི་དང་ཐུག་ཐུབ་པའི་རྒྱུ་མཚན་ཅི་ཡིན་ནམ།
ཁ: དེ་ནི་ཁ་ཨལ-ཕོ་པུ་ཨར་གྱི་ཆབ་སྲིད་བསམ་བློ་དང་ཕལ་ཆེར་འབྲེལ་བ་ཡོད། ཁོ་ནི་ཨོ་སི་ཐྲི་ཡ(Austria)རྒྱལ་ཁབ་ཀྱི་ཡ་ཧུ་དཱ་པ་བ་ཞིག་ཡིན། འཇར་མན་ན་ཙིའི་གནོད་འཚེ་ལ་གཡོལ་བའི་སླད་དུ། ཨོ་སི་ཐྲི་ཡ་རྒྱལ་ཁབ་དང་ཁ་བྲལ་ཏེ་དབྱིན་ཇིར་སོང་། ཚིག་སྒྲོས་གཞན་ཞིག་གི་སྒོ་ནས་བཤད་ན། ཁོ་ནི་ཆབ་སྲིད་སྐྱབས་བཅོལ་བ་ཞིག་ཡིན། དེར་བརྟེན། དབང་ཆ་སྒེར་འཛིན་གྱི་གནོད་འཚེའི་ཐད་ལ། ཁོའི་སེམས་སུ་བཟོད་དུ་མེད་པའི་ན་ཟུག་ཆེན་པོ་ཡོད། དམངས་གཙོ་དང་རང་དབང་ནི་ཁོས་གཙུགས་སུ་བཀུར་ཞིང་། ཆབ་སྲིད་རིག་པའི་བརྩམས་ཆོས།  >  >གཉིས་ལ་ཤུགས་རྐྱེན་ཧ་ཅང་ཆེ། དཔག་ཐུབ་པ་ཞིག་ནི། ཁོས་ཏཱ་ལའི་བླ་མ་དང་བཙན་བྱོལ་བོད་མི་རྣམས་ལ་གདུང་སེམས་མཉམ་སྐྱེད་བྱེད་ཀྱི་ཡོད་པ་དེ་རེད།
ཀ: ཁོ་དང་ཏཱ་ལའི་བླ་མ་གཉིས་ཀྱིས་ཅི་ཞིག་གླེང་ཡོད་དམ།
ཁ: ཁ་ཨལ-ཕོ་པུ་ཨར་དང་ཏཱ་ལའི་བླ་མ་རྣམ་གཉིས་ཀྱིས་ཚན་རིག་གི་བྱེད་ཐབས་སྐོིར་ལ་བགྲོ་གླེང་བྱས་ཡོད། ཁོའི་ལྟ་ཚུལ་དང་འགྲེལ་བ་རྣམས་ནི་ཧ་ཅང་གཏིང་ཟབ། ཏཱ་ལའི་བླ་མས་ཁ་ཨལ-ཕོ་པུ་ཨར་གྱི་ལྟ་ཚུལ་ལ་བརྟེན་ཏེ། བྱེད་ཐབས་ཀྱི་ཐད་ནས། ནང་ཆོས་དང་དེང་གི་ཚན་རིག་གི་བར་ན་ཁྱད་པར་ཆེན་པོ་ཡོད་པ་འཕྲལ་དུ་རྟོགས། ཚན་རིག་གི་བྱེད་ཐབས་ནི། རྙོག་འཛིང་ཆེ་ཞིང་གྲངས་འབོར་མང་བའི་གྲངས་ཀར་བརྟེན་གྱི་ཡོད་པ་དང་། ནང་ཆོས་ཀྱི་བྱེད་ཐབས་ནི། ཞིབ་ཚགས་པའི་གཏན་ཚིགས་ཀྱི་རིག་པར་བརྟེན་ཡོད། གཏན་ཚིགས་དང་རིགས་འདེད་ཀྱི་བྱེད་ཐབས་དེ་ལ་གྲངས་ཀར་བརྟེན་ནས་བྱུང་བའི་ཐོལ་བརྒལ་རང་བཞིན་གྱི་འབྲས་བུ་དེ་འདྲ་ནམ་ཡང་ཐོབ་མི་ཐུབ། ཏཱ་ལའི་བླ་མས། རྙོག་འཛིང་ཆེ་བའི་གྲངས་ཀ་དང་། ཨང་རྩིའི་རྣམ་གཞག་ལ་བརྟེན་ནས། ཧ་ཅང་ལྐོག་གྱུར་གྱི་རིམ་པ་ཞིག་ཏུ་སླེབས་ཐུབ་པར་ཡང་ཤེས། ཚོད་དཔག་ལ་བརྟེན་ནས་གྲངས་ཀྱི་རྣམ་པ་སྐྲུན་ཏེ། རྙོག་འཛིང་ལྡན་པའི་གྲངས་ཀྱི་རྣམ་པ་དེ་རྩིས་བརྒྱབས་ཏེ་འབྲས་བུ་ཐོན་པར་བྱེད་པ་དང་། དེ་ནས། འབྲས་བུ་དེ་དག་གིས་དངོས་ཡོད་ཀྱི་འཇིག་རྟེན་ལ་འགྲེལ་ཚེ། ཧ་ཅང་རྙོག་འཛིང་ཆེ་ཞིང་། ཚད་གཞི་མཐོ་བའི་རིམ་པ་ཞིག་གསར་རྙེད་བྱེད་ཐུབ་ཀྱི་ཡོད། འདི་ནི་དེང་གི་དངོས་ཁམས་ཚན་རིག་ཞིབ་འཇུག་གི་རྨང་གཞི་ཡིན་ཞིང་། རྙོག་འཛིང་ཆེ་བའི་གྲངས་ཀྱི་རྣམ་གཞག་ལ་བརྟེན་པའི་ཞིབ་འཇུག་བྱེད་ཐབས་དེ་ནི། ནང་པའི་སྲོལ་རྒྱུན་དུ་གང་ཞིག་ཆད་ཡོད་པ་དེ་རེད།
ཀ: ཡང་གཅིག་བཤད་ན། འཇིག་རྟེན་ལ་ཞིབ་འཇུག་དང་འཚོལ་ཞིབ་བྱེད་པའི་བྱེད་ཐབས་ཀྱི་ཆ་ནས། ཁ་ཨལ-ཕོ་པུ་ཨར་གྱིས་ཏཱ་ལའི་བླ་མར། ནང་ཆོས་ལ་མངོན་གསལ་དོད་པའི་ཚད་བཀཀ་རང་བཞིན་ཞིག་ཡོད་པ་དང་། ནང་ཆོས་ནི་དེང་གི་དངོས་ཁམས་རིག་པའི་ལྐོག་གྱུར་དང་རིགས་འདེད་ཀྱི་རིམ་པ་དེར་ནམ་ཡང་སླེབས་མི་ཐུབ་ལ། དངོས་ཁམས་རིག་པའི་ཚད་མཐོ་བའི་གྲངས་ཀྱི་འབྲས་བུ་རྣམས་ཀྱང་ནམ་ཡང་ཤེས་མི་ཐུབ་བཅས་འགྲེལ་རྗོད་བྱས་ཡོད། ཕལ་ཆེར་སྐབས་ཐོག་དེ་ནས་བཟུང་སྟེ། ཏཱ་ལའི་བླ་མར་གྲྭ་ས་ཁག་ཏུ་ཚན་རིག་སློབ་ཁྲིད་བྱེད་དགོས་པའི་དགོངས་ཚུལ་ཡོད་ངེས།
ཁ: རེད། ཏཱ་ལའི་བླ་མ་ནི། ནང་པའི་བླ་མ་མཐོ་ཤོས་ཤིག་ཡིན་པ་དང་། ནང་པའི་རྗེས་འབྲངས་པ་མང་པོ་ཞིག་གི་མིག་ནང་དུ། ཁོང་ནི་ཆོས་ཀྱི་དབུ་ཁྲིད་ཅིག་ཡིན་པ་དང་། ཡིན་ན་ཡང་། ཁོང་ལ་ལོ་ན་ཆུང་དུས་ནས་བཟུང་སྟེ། ལྟ་བ་མཁྲེགས་འཛིན་གྱི་རང་གཤིས་མེད། ཁོང་གིས་ནང་ཆོས་ལ་དེང་གི་དངོས་ཁམས་རིག་པ་དང་བསྡུར་ན། སྒྲུབ་དཀའ་བའི་རིམ་པ་མང་པོ་ཞིག་ཡོད་པ་ཤེས་ཀྱི་ཡོད་ལ། ནང་ཆོས་ལེགས་པོ་ཞིག་སྦྱངས་དགོས་ཚེ། མི་ཚེ་གང་བོར་སྦྱངས་དགོས། ཏཱ་ལའི་བླ་མར་ནང་ཆོས་ཀྱི་མི་འདང་ས་རྣམས་ཁོས་ལེན་བྱེད་པར་འཛེམ་དོགས་དང་ཞེད་སྣང་ཅི་ཡང་མི་འདུག
ཀ: ཁ་ཨལ-ཕོ་པུ་ཨར་གྱི་ཧ་ཅང་སྙན་གྲགས་ཆེ་བའི་རྣམ་གཞག་ནི། ཁོ་རང་གི་མ་ཡིན་སྒྲུབ་པའི་རྣམ་གཞག་དེ་ཡིན། ཁོ་རང་གིས་ཚན་རིག་གི་རྣམ་བཤད་ཀུན་གྱི་རྩ་བ་ནི། ཚོད་དཔག་ཡིན་པ་དང་། ཚོད་དཔག་ནི་མཐར་ཐུག་གི་བདེན་པ་ཡིན་པར་སྒྲུབ་མི་ཐུབ་ན་ཡང་། མིན་པ་མ་ཡིན་པ་ཡང་ནམ་དུ་སྒྲུབ་རུང་པའི་ལྟ་ཚུལ་གླེང་། དེར་བརྟེན། ཉམས་མྱོང་དངོས་བདེན་གྱིས་རྣམ་བཤད་གང་ཞིག་ཚན་རིག་དང་མཐུན་པ་ཞིག་ཡིན་པར་སྒྲུབ་མི་ཐུབ། དཔེར་ན། ངང་པ་དཀར་པོ་མང་པོ་ཞིག་གིས་ཀྱང་། ངང་པ་ནི་དཀར་པོ་ཡིན་པར་སྒྲུབ་མི་ཐུབ་པ་ལྟ་བུ་ཡིན། ངང་པ་ནག་པོ་གཅིག་ཡོད་ན་ཡང་། ངང་པ་ནི་དཀར་པོ་ཡིན་ཞེས་པའི་སྡོམ་ཚིག་དེ་ནོར་འཁྲུལ་ཡིན་པ་སྟོན་གྱི་ཡོད། ཁོ་རང་གིས་གཞུང་ལུགས་ཚན་རིག་རང་བཞིན་ནི། མ་ཡིན་སྒྲུབ་རུང་བ་ཞིག་ཏུ་འདོད་ཀྱི་ཡོད། ཏཱ་ལའི་བླ་མར་དེའི་ཐད་ལ་དགོངས་ཚུལ་ཅི་ཞིག་འདུག་གམ།
ཁ: ཏཱ་ལའི་བླ་མས་ཁ་ཨལ-ཕོ་པུ་ཨར་གྱི་མ་ཡིན་སྒྲུབ་པའི་རྣམ་གཞག་གི་ཐད་ལ་དོ་སྣང་བྱུང་འདུག རྣམ་གཞག་འདི་ལྟར་ན། ལེགས་ཉེས་བླང་དོར་གྱི་བསམ་བློ་དང་། མཛེས་དཔྱོད་ཀྱི་ལྟ་བ། རྣམ་ཤེས་ལ་སོགས་ཀྱི་མིའི་མྱོང་བ་དང་འབྲེལ་བའི་གནད་དོན་མང་པོ་ཞིག་ནི། ཚན་རིག་གི་ཁྱབ་ཁོངས་སུ་འདུས་ཐབས་མེད་པ་ཞིག་ཡིན་པ་ཏཱ་ལའི་བླ་མས་ཤེས་རྟོགས་བྱུང་། འོན་ཀྱང་། ནང་པས་བདེན་པ་བཙལ་བའི་སྐབས་སུ། དངོས་པོའི་སྟེང་ནས་བདེན་པ་བཙལ་བར་མ་ཟད། ཡུལ་ཅན་མིའི་མྱོང་བ་དང་ཤེས་པ་ཡང་བརྟག་དཔྱད་ཀྱི་ཡུལ་དུ་འཛིན་གྱི་ཡོད། ནང་པས་ཕྱིའི་ཡུལ་གྱི་སྟེང་ནས་བདེན་པ་བཙལ་བའི་སྐབས་སུ། གཟུགས་འདས་རིག་པ་དང་ཀུན་སྤྱོད་ཀྱི་རྣམ་གཞག་དང་ཆེ་ཆེར་འབྲེལ་ཡོད། ཡང་ཅིག་བཤད་ན། ཚན་རིག་གི་ཚད་གཞིའི་ཐད་ནས། དེང་གི་ཚན་རིག་དང་ནང་ཆོས་གཉིས་ཀྱི་བར་ན་ཁྱད་པར་ཆེན་པོ་འདུག ཏཱ་ལའི་བླ་མས་ཁྱད་པར་འདི་མཐོང་ཡོད། ཡིན་ན་ཡང་། ཚན་རིག་དང་ནང་ཆོས་གཉིས་ཀྱི་མི་འདྲ་བའི་ཆ་འདིས་ཏཱ་ལའི་བླ་མ་དང་ཚན་རིག་པ་གཉིས་མུ་མཐུད་ནས་བགྲོ་གླེང་བྱེད་པར་བར་ཆད་བྱེད་མ་ཐུབ།
ཏཱ་ལའི་བླ་མས་མ་ཡིན་སྒྲུབ་པའི་རང་བཞིན་གྱི་ངོས་འཛིན་དང་བྱེད་ཐབས་ཀྱི་རིན་ཐང་དེ་ཁོང་དུ་ཆུད། ཁོང་གིས་མ་རྟོགས་པ་དང་། མེད་པ་རྟོགས་པ་གཉིས་ལ་ཁྱད་པར་ཆེན་པོ་ཡོད་པ་དང་། དེ་བཞིན་དུ། མ་ཤེས་པ་དང་། མིན་པ་ཤེས་པ་གཉིས་ཀྱང་གཏན་ནས་མི་འདྲ་བར་བརྗོད། རྗེ་ཙོང་ཁ་པས་ཀྱང་། གཏན་ཚིགས་གང་ཞིག་ལ་དགག་པ་དང་། གཏན་ཚིགས་གང་ཞིག་ཡིན་པར་སྒྲུབ་མི་ཐུབ་པ་གཉིས་ནི་མི་འདྲ་བར་གསུངས་ཡོད། བརྟག་ཅིང་དཔྱད་པའི་རྗེས་ནས་བདར་གཅོད་བྱེད་མི་ཐུབ་པ་དང་། བརྟག་ཅིང་དཔྱད་པའི་རྗེས་ནས་དགག་བཞག་འཕེན་པ་གཉིས་ནི་མི་འདྲ།
ཀ: ཚན་རིག་པ་ཚོའི་ངོས་ནས་བཤད་ན། གཏན་ཚིགས་ཀྱི་རིག་པ་དེ་རྣམས་ནི། བསམ་གཞིག་བྱེད་ཐབས་ཀྱི་ཧ་ཅང་གལ་ཆེ་བའི་རྨང་གཞི་ཞིག་ཡིན། བོད་ཀྱི་གྲྭ་སའི་ནང་དུ་ཡང་དེ་དག་དང་མཚུངས་པའི་གཏན་ཚིགས་རིག་པ་དེ་སྦྱོང་བརྡར་བྱེད་ཀྱི་ཡོད། དེར་བརྟེན། རྣམ་གཞག་དེ་དག་དགེ་འདུན་པ་རྣམས་ལ་ཆ་མཚོན་ན། དེ་འདྲའི་ཁག་པོ་ཞིག་ཡོད་ཀྱི་མ་རེད།
ཁ: རེད། དགེ་འདུན་པ་རྣམས་ཀྱིས་གཏན་ཚིགས་ཀྱི་རིག་པ་དེ་སྦྱོང་བརྡར་བྱེད་པའི་ཁྲོད་ནས་སྤྲོ་བ་ཞིག་རྙེད་ཀྱི་ཡོད། ཁོ་ཚོས་རྟགས་གསལ་གཏོང་བའི་སྒོ་ནས་གནས་ལུགས་གང་ཞིག་ལ་དགག་བཞག་སྤོང་གསུམ་བྱས་ཏེ། ཡང་དག་པའི་སྡོམ་ཚིག་འཇོག་གི་ཡོད།
ཀ: སྤྱི་ལོ ༡༩༧༣ ལོར། ཏཱ་ལའི་བླ་མ་ཡུ་རོབ་དུ་ཆིབས་སྒྱུར་བསྐྱངས་པའི་རྗེས་ཀྱི་ལོ་བཅུའི་ནང་དུ་། ཁོང་ཡུ་རོབ་དུ་ཐེངས་མང་ལ་ཕེབས། ཡིན་ན་ཡང་། ཁོང་ཆིབས་སྒྱུར་བསྐྱངས་པའི་སྐབས་ཀྱི་དུས་ཡུན་ནི་ཚད་དང་ལྡན་ཞིང་། མཛད་འཕྲིན་རབ་ཏུ་རྒྱས། ཡིན་ན་ཡང་། མིང་དུ་གྲགས་པའི་ཚན་རིག་པ་ཁ་རལ་ཝོན-ཝེ་ཛེ་ཁི་དང་ཏ་ཝེ་ཊི-བྷོམ་སོགས་ལ་ཐེངས་མང་དུ་མཇལ་འཕྲད་གནང་སྟེ་བགྲོ་གླེང་གནང་། འདི་ནི་མི་དཀྱུསས་མ་ཞིག་གིས་བློ་ཡུལ་དུ་ཤོང་དཀའ་བ་ཞིག་ཡིན། ཕྱི་རྒྱལ་གྱི་མི་རྣམས་ལ་ཆ་མཚོན་ན། ཏཱ་ལའི་བླ་མ་ནི་ཆོས་ལུགས་ཀྱི་མི་སྣ་ཞིག་དང་། ཆབ་སྲིད་ཀྱི་མི་སྣ་ཞིག་ཡིན་པ་ལས། ཚན་རིག་པ་ཞིག་མ་རེད། ཆོས་ཀྱི་དབུ་ཁྲིད་ཅིག་དང་ཚན་རིག་པ་གཉིས་ཅི་ལྟར་བགྲོ་གླེང་བྱས་པ་ཡིན་ནམ། དོགས་པ་འདི་ནི་ཕྱི་རྒྱལ་གྱི་མི་རྣམས་ལ་རྟག་པར་སྐྱེ་བཞིན་ཡོད།
ནང་ཆོས་ནི། ཡ་ཧུ་དཱ་པའི་ཆོས་ལུགས་དང་། ཡེ་ཤུ་ཆོས་ལུགས། ཁ་ཆེ་ཆོས་ལུགས་རྣམས་དང་མི་འདྲ། ནང་པས་འཇིག་རྟེན་ནི་བཀོད་པ་པོ་ཞིག་གིས་བསྐྲུན་པར་མི་འདོད། ནང་པའི་རྗེས་འཇུག་རྣམས་སངས་རྒྱས་ཀྱི་གསུང་གི་རྗེས་སུ་འབྲང་བ་དང་། དཔེར་ན། སངས་རྒྱས་ཀྱིས་གསུངས་པའི་ལས་དང་། རྟེན་འབྲེལ་ལྟ་བུའི་རྣམ་གཞག་ལ་བརྟེན་ནས། དངོས་ཡོད་གནས་ལུགས་ལ་འགྲེལ་རྗོད་བྱེད་ཀྱི་ཡོད། དེར་བརྟེན། ནང་པས་དད་པ་བྱེད་ཀྱི་ཡོད་པའི་སངས་རྒྱས་ནི། ཡེ་ཤུ་བ་རྣམས་ཀྱིས་དད་པ་བྱེད་ཀྱི་ཡོད་པའི་དཀོན་ཅོག་དང་གཏན་ནས་མི་འདྲ། སངས་རྒྱས་ཀྱང་མི་ཕལ་བ་ཞིག་ཡིན་ཞིང་། ནང་པས་དད་པ་བྱེད་ཀྱི་ཡོད་པ་ནི། ཁོང་གི་གསུང་ཡིན། ཡིན་ན་ཡང་། ཁོང་གི་གསུང་ནི་མུ་མཐུད་ནས་འཕེལ་རྒྱས་སུ་འགྲོ་བཞིན་ཡོད་པ་དང་། མུ་མཐུད་དེ་ཡང་དག་ནས་ཡང་དག་གི་ལམ་དུ་འགྲོ་བཞིན་ཡོད། དེར་བརྟེན། ཏཱ་ལའི་བླ་མས་གསུངས་པ་ལྟར། ནང་པའི་རྗེས་འཇུག་པ་རྣམས་ཀྱིས་ཚན་རིག་པས་ཚན་རིག་ལ་ཇི་ལྟར་ལྟ་བ་བཞིན་དུ་སངས་རྒྱས་ཀྱི་གསུང་ལ་ཡང་དེ་ལྟར་ལྟ་བཞིན་ཡོད། འདིའི་ངོས་ཐད་ནས་བཤད་ན། ནང་ཆོས་ནི་ཚན་རིག་ཅིག་དང་འདྲ།
ཁ: ཨ་རིའི་ཚན་རིག་པ་དང་། ཚན་རིག་ལྟ་གྲུབ་སྨྲ་བ། ཐོ་མ་སི-ཁོ་ཨུན(Thomas Kuhn)གྱིས་རང་ཉིད་ཀྱི་བརྩམས་ཆོས >ཞེས་པའི་ནང་དུ། ཚན་རིག་གི་སྤྱི་སྲོལ་ཞིག་གླེང་ཡོད། ཁོས་བརྗོད་དོན། ཚན་རིག་གི་སྤྱི་སྲོལ་ཞེས་པ་ནི། དུས་རབས་རེ་རེའི་ཚན་རིག་པ་རྣམས་ལ་ཡོད་པའི་ལྟ་ཚུལ་དང་། ངོས་འཛིན། བསམ་གཞིག་བྱེད་ཐབས་རྣམས་ཚན་རིག་ཁྱབ་ཁོངས་སྤྱིས་ངོས་ལེན་དང་བརྩི་སྲུང་། བེད་སྤྱོད་བྱེད་པ་དེར་རྗོད་ཀྱི་ཡོད་དོ། འགྲོ་བ་མིའི་རིགས་ཀྱི་ལོ་རྒྱུས་སྟེང་། ཚན་རིག་གི་ཡར་རྒྱས་ནི། ཤེས་བྱ་གསར་བ་གསོག་འཇོག་གི་བརྒྱུད་རིམ་ཁོ་ན་མ་ཡིན་ཞིང་། ད་དུང་། ཚན་རིག་གི་སྤྱི་སྲོལ་ལ་འགྱུར་ལྡོག་བྱུང་བའི་གསར་བརྗེའི་རང་བཞིན་གྱི་འགྱུར་བ་དེར་ཡང་གོ་བ་ཡིན། དཔེར་ན། སྔོན་གྱི་ནིག་ཊོན་དངོས་ཁམས་རིག་པ་ནས། དེང་གི་ཁོམ་ཊོན་དངོས་ཁམས་རིག་པ་དང་ལྟོས་གྲུབ་དངོས་ཁམས་རིག་པ་བར་ལ་ཚན་རིག་གི་སྤྱི་སྲོལ་འགྱུར་ལྡོག་བྱུང་བའི་སྒོ་ནས་ཡོང་ཡོད། ད་དུང་ཐོ་མ་སི-ཁོ་ཨུན་གྱིས་འདི་ལྟར་འདོད་ཀྱི་ཡོད་དེ། ལོ་རྒྱུས་སྟེང་གི་དུས་སྐབས་གང་རུང་ཞིག་གི་ཚན་རིག་གི་བདེན་པ་ཅི་ཞིག་ཡིན་མིན་དེ། ཕྱིའི་ཡུལ་གྱི་ཚད་གཞི་གང་ཞིག་ལ་བརྟེན་ནས་ཐག་གིས་བཅད་པ་ཞིག་མིན་ཞིང་། དེ་ནི་ཚན་རིག་ཁྱབ་ཁོངས་ཡོངས་ཀྱིས་མོས་མཐུན་བྱེད་པར་བརྟེན་ནས་ཐག་གིས་བཅད་པ་ཞིག་ཡིན་ནོ། ཡང་གཅིག་བཤད་ན། ང་ཚོའི་ཚན་རིག་སྐོར་གྱི་ཤེས་རྟོགས་རྣམས་ནི། ཕྱིའི་ཡུལ་ཁོ་ནར་བརྟེན་ནས་བྱུང་བ་ཞིག་མིན་ལ། དོན་དངོས་སུ་ཕལ་མོ་ཆེ་ཞིག་ནི་ཚན་རིག་པ་རྣམས་ཀྱིས་གང་ཞིག་ཐག་གཅོད་བྱས་པར་བརྟེན་ནས་བྱུང་བ་ཞིག་ཡིན། ཐག་གཅོད་གང་བྱས་ཡོད་པ་དེ་ཡང་། ཚན་རིག་གི་སྤྱི་སྲོལ་མ་འདྲའི་ཁྱབ་ཁོངས་ནས་མི་འདྲ། དཔེར་ན། ཚན་རིག་གི་སྤྱི་སྲོལ་ཁ་ཤས་ནས་ཐག་གཅོད་དེ་ཚན་རིག་ཏུ་ཁས་མི་ལེན་པ་དང་། ཚན་རིག་གི་སྤྱི་སྲོལ་ཁ་ཤས་ནས་ཐག་གཅོད་དེ་ཚན་རིག་ཏུ་ཁས་ལེན་པ་དེ་འདྲ་ཡོད།
ཐོ་མ་སིྀ-ཁོ་ཨུན་གྱི་ཚན་རིག་ལོ་རྒྱུས་སྟེང་གི་ངོས་འཛིན་དང་འགྲེལ་རྗོད་དེར། ཚན་རིག་པ་མང་པོ་ཞིག་དང་། ཚན་རིག་སློབ་གཉེར་བ་མང་པོ་ཞིག་གིས་བསྔགས་རྗོད་བྱེད་ཀྱི་ཡོད། ཚན་རིག་གི་སྤྱི་སྲོལ་ལ་འགྱུར་ལྡོག་བྱུང་བ་འདིས་ཅི་ཞིག་སྟོན་གྱིན་ཡོད་དམ་ཞེ་ན། ཚན་རིག་གི་སྤྱི་སྲོལ་མི་འདྲ་བ་གཉིས་ཕན་ཚུན་ལ་འབྲེལ་འདྲིས་བྱེད་རྒྱུ་ནི་ཧ་ཅང་ཁག་པོ་ཞིག་ཡིན་པ་དེ་སྟོན་གྱི་ཡོད།
ཀ: ནང་པའི་དགེ་འདུན་པ་རྣམས་ཀྱི་ངོས་ནས་བཤད་ན། ནང་ཆོས་ནི་གཞན་དབང་དུ་གྱུར་བའི་དད་ཡུལ་ཞིག་མིན་ཞིང་། ནང་ཆོས་ནི་དངོས་ཡོད་གནས་ལུགས་འཚོལ་ཞིབ་དང་ཤེས་རྟོགས་བྱེད་པའི་ཚན་རིག་ཅིག་ཡིན། དེ་བས། ནང་པའི་ཚན་རིག་དང་། དེང་གི་དངོས་ཁམས་ཚན་རིག་གཉིས་ཀྱི་སྤྱི་སྲོལ་མི་འདྲ། སྤྱི་སྲོལ་དེ་གཉིས་ཕན་ཚུན་དུ་འབྲེལ་འདྲིས་བྱེད་པ་ནི། ཡོང་མི་སྲིད་པ་ཞིག་མིན་ན་ཡང་། ཧ་ཅང་ཁག་པོ་ཞིག་ཡིན། ཏཱ་ལའི་བླ་མ་དང་ཚན་རིག་པའི་བགྲོ་གླེང་ཡང་། སྤྱི་སྲོལ་མི་མཚུངས་པ་དེ་གཉིས་བར་གྱི་འབྲེལ་འདྲིས་ཤིག་ཡིན། དེར་བརྟེན། ཏཱ་ལའི་བླ་མ་དང་ཚན་རིག་པ་གཉིས་མུ་མཐུད་ནས་ལོ་ངོ་སུམ་ཅུའི་རིང་ལ་བགྲོ་གླེང་བྱས་པ་མི་རྣམས་ཀྱིས་ཐོས་རྗེས། ཁྱད་པར་དུ་དེང་གི་ཚན་རིག་སློབ་གཉེར་བྱེད་མཁན་གྱི་ངོས་ནས། དེ་གཉིས་ཀྱི་བར་ཅི་ལྟར་འབྲེལ་འདྲིས་བྱུང་བ་ཡིན་ནམ་ཞེས་དོགས་པ་ཞིག་སླེབས་ཀྱི་ཡོད། འོ་ན། ཏཱ་ལའི་བླ་མ་དང་ཚན་རིག་པ་རྣམས་ཀྱིས་དེ་འདྲའི་སྤྱི་སྲོལ་གྱི་མཁར་གྱང་དེར་ཅི་ལྟར་གདོང་ལེན་བྱས་པ་ཡོད་དམ།
ཁ: ཏཱ་ལའི་བླ་མ་དང་ཚན་རིག་པའི་བར་གྱི་བགྲོ་གླེང་ནི་ལས་སླ་བོའི་དོན་བྱ་ཞིག་གཏན་ནས་མིན། ཏཱ་ལའི་བླ་མ་ཡུ་རོབ་དུ་ཐོག་མར་ཕེབས་སྐབས། ཚན་རིག་པ་ཁ་རལ་ཝོན-ཝེ་ཛེ་ཁི་དང་། ཏ་ཝེ་ཊི-བྷོམ་གཉིས་དང་ཐུགས་འཕྲད་གནང་ཡོད་པ་ནི་འགོ་རྩོམ་ས་གལ་ཆེན་ཞིག་ཏུ་གྱུར་ཡོད། ཚན་རིག་གི་སློབ་དཔོན་ཆེན་པོ་དེ་དག་ནི་ཁྱད་དུ་འཕགས་པའི་བསམ་བློ་སྨྲ་བ་ཡང་རེད། ཁོ་ཚོར་མི་ཕལ་བ་ཞིག་ལ་མཐོང་དུ་དཀོན་པའི་བསམ་བློའི་བཀག་རྒྱ་ལས་བརྒལ་ཐུབ་པའི་ནུས་པ་ཡོད། ཁྱད་པར་དུ་ཏ་ཝེ་ཊི-བྷོམ་ནི། གཞུང་ལུགས་སྨྲ་བའི་དངོས་ཁམས་སྨྲ་བ་ཞིག་ཡིན་ཞིང་། མཚམས་རེར། ཁོ་རང་ཉིད་ཀྱིས་ཀྱང་ཁོ་ནི་ལྐོག་གྱུར་རིང་ལུགས་སྨྲ་བ་ཞིག་ཡིན་པར་ཁས་ལེན་བྱེད། ཁོས་འཇིག་རྟེན་སྟེང་གི་སྣང་ཚུལ་ཡོད་དོ་ཅོག་ལ་དོ་སྣང་བྱེད་ཀྱི་ཡོད་པར་མ་ཟད། བསམ་བློའི་འཇིག་རྟེན་གྱི་ཕྱོགས་སུ་ཡང་བླ་ལྷག་གིས་དོ་སྣང་དང་ངོ་མཚར་སྐྱེས་ཀྱི་ཡོད། ད་དུང་། ཁོ་རང་གིས་འགྲོ་བ་མིའི་རིགས་ཀྱི་དཀའ་རྙོག་ནི། གྲོས་མོལ་ལ་བརྟེན་ནས་སེལ་དགོས་པར་འདོད་ཅིང་། ཁོས་གྲོས་མོལ་ལ་ཧ་ཅང་རེ་འདོད་བྱེད། དེའི་སླད་དུ་ཆེད་དུ >ཞེས་པའི་དེབ་ཅིག་ཀྱང་བརྩམས་ཡོད།
རླབས་ཆེན་གྱི་བསམ་བློ་སྨྲ་བ་དེ་རྣམས་ནི་ཏཱ་ལའི་བླ་མ་ལས་དགུང་ལོ་བགྲེས་ཤིང་། ཏཱ་ལའི་བླ་མས་ཁོ་ཚོར་བག་ཆགས་ཟབ་མོ་ཞིག་བཞག་ཡོད་ངེས། ཁོ་ཚོ་དང་ཏཱ་ལའི་བླ་མ་འབྲེལ་འདྲིས་བྱས་པའི་ཁྲོད་ནས། ཁོ་ཚོས་ཏཱ་ལའི་བླ་མ་ལ་དེང་གི་ཚན་རིག་དང་། དེའི་བྱེད་ཐབས་རྣམས་ངོ་སྤྲོད་བྱས། དེར་བརྟེན། ཕྱིས་སུ་ཏཱ་ལའི་བླ་མས་ནམ་རྒྱུན་འདི་ལྟར་རྗོད་ཀྱི་ཡོད་དེ། ཁོ་ནི་ཚན་རིག་པ་ཁོ་ཚོའི་སློབ་མ་ཡིན་པ་དང་། ཚན་རིག་པ་ཁོ་ཚོ་ནི་བཟོད་སྒོམ་ཆེ་བའི་ཁོང་གི་དགེ་རྒན་ཡིན། ཏཱ་ལའི་བླ་མ་དང་ཚན་རིག་པའི་བར་གྱི་བགྲོ་གླེང་རྒྱུན་འཁྱོངས་དང་སྲ་བརྟན་གྱི་སྒོ་ནས་སླེབས་ཐུབ་ཡོད་པ་ནི། ཏཱ་ལའི་བླ་མས་ནང་ཆོས་ཀྱིས་ཚན་རིག་ཞིབ་འཇུག་གི་ཐད་ལ་ཞབས་འདེགས་སྒྲུབ་ཐུབ་པ་ཤེས་རྟོགས་བྱུང་བར་བརྟེན་ནས་བྱུང་བ་ཞིག་ཡིན། དེ་ནས་བཟུང་། ཏཱ་ལའི་བླ་མ་དང་ཚན་རིག་པའི་བར་གྱི་བགྲོ་གླེང་གི་རིམ་པ་གསར་པ་ཞིག་འགོ་བརྩམས་ཡོད།
(ཡོངས་སུ་རྫོགས་སོ།)
སྒྱུར་བ་པོའི་གསལ་བཤད།
ཨ་རིར་གནས་སྡོད་ལི་ཅང་ལིན་དང་ཏིན་ཡི་ཧྥུ་གཉིས་ནི་རྒྱ་རིགས་དམངས་གཙོ་དོན་ཉེར་བ་དང་རྩོམ་པ་པོ། བོད་དོན་ཉམས་ཞིབ་པ་བཅས་ཡིན་ལ། ལི་ཅང་ལིན་གྱིས་ ༢༠༠༤ ལོ་ནས་བོད་ཀྱི་ཉེ་རབས་ལོ་རྒྱུས་ལ་ཞིབ་འཇུག་བྱས་ཤིང་། རྒྱ་གར་དང་བལ་ཡུལ་སོགས་སུ་ཕེབས་ཏེ་བཙན་བྱོལ་བོད་མིར་ཞིབ་འཇུག་དང་བཅར་འདྲི་བྱས་ཏེ། ༢༠༡༠ ལོར་ > ཞེས་པའི་དཔེ་དེབ་དཔར་འགྲེམ་ཞུས་ཡོད། ཏིན་ཡི་ཧྥུ་ཡིས་ཀྱང་བོད་དོན་སྐོར་གྱི་རྩོམ་ཡིག་དང་གཏམ་བཤད་མང་པོ་སྤེལ་ཡོད།།
ཚན་པ་ལྔ་པ། ཏཱ་ལའི་བླ་མ་དང་དེང་གི་ཚན་རིག་པའི་བགྲོ་གླེང་། (༥)
ཚན་པ་བཞི་པ། ཏཱ་ལའི་བླ་མ་དང་དེང་གི་ཚན་རིག་པའི་བགྲོ་གླེང་། (༤)
ཚན་པ་གསུམ་པ། ཏཱ་ལའི་བླ་མ་དང་དེང་གི་ཚན་རིག་པའི་བགྲོ་གླེང་། (༣)
ཚན་པ་གཉིས་པ། ཏཱ་ལའི་བླ་མ་དང་དེང་གི་ཚན་རིག་པའི་བགྲོ་གླེང་། (༢)
ཚན་པ་དང་པོ། ཏཱ་ལའི་བླ་མ་དང་དེང་གི་ཚན་རིག་པའི་བགྲོ་གླེང་། (༡)
མ་རྩོམ་གྱི་འབྲེལ་ཐག http://www.chinesepen.org/blog/archives/69031


text:
——བོད་ཀྱི་ཡུལ་སྐོར་ཞབས་ཞུའི་ས་གནས་ཀྱི་ཚད་གཞི་བཏོན་པའི་སྔ་རྗེས།
བོད་རང་སྐྱོང་ལྗོངས་ཏང་ཨུད་དང་སྲིད་གཞུང་གི་གཅིག་གྱུར་བཀོད་སྒྲིག་གཞིར་བཟུང་། 2016ལོ་སྟོད་ནས་བཟུང་བོད་རང་སྐྱོང་ལྗོངས་ཡུལ་སྐོར་འཕེལ་རྒྱས་ཨུ་ཡོན་ལྷན་ཁང་གིས་2016ལོའི་ཡུལ་སྐོར་ཞབས་ཞུ་ཚད་གཞིའི་ཇུས་གཞི་འཆར་འགོད་གཏན་འཁེལ་བྱས་པ་དང་། དེའི་ནང་ཇུས་གཞི་དང་། བཀོད་སྒྲིག དྲིལ་བསྒྲགས། ལག་བསྟར་བཅས་ཚུད་ཅིང་། མིག་སྔར་བོད་རང་སྐྱོང་ལྗོངས་སྲིད་གཞུང་གི་ཆོག་མཆན་ཐོབ་པ་བརྒྱུད། 《བོད་རང་སྐྱོང་ལྗོངས་ཡུལ་སྐོར་ལས་དོན་ཁང་གི་སྣེ་ལེན་ཞབས་ཞུའི་ཞིབ་སྲོལ》དང་། 《བོད་རང་སྐྱོང་ལྗོངས་ཀྱི་སྣེ་ཤན་པའི་ཞབས་ཞུའི་ཞིབ་སྲོལ》《བོད་རང་སྐྱོང་ལྗོངས་སྐར་མ་རིམ་པའི་གསོལ་མགྲོན་ཁང་གི་སྣེ་ལེན་ཞབས་ཞུའི་ཞིབ་སྲོལ》《བོད་རང་སྐྱོང་ལྗོངས་ཡུལ་སྐོར་འགྲུལ་སྐྱེལ་ཞབས་ཞུའི་ཞིབ་སྲོལ》བཅས་དངོས་སུ་བཏོན་ནས་ལག་བསྟར་བྱས་པ་རེད།
ཤེས་རྟོགས་བྱུང་བ་ལྟར་ན། ཚད་གཞི་བཟོས་པ་དེས་རང་ལྗོངས་ཀྱི་ཡུལ་སྐོར་ལས་རིགས་འཕེལ་རྒྱས་ཀྱི་དོན་དངོས་དང་བོད་ལྗོངས་ཀྱི་ཁྱད་ཆོས་དང་ཁྲོམ་རའི་ལམ་སྲོལ་སོགས་རྒྱུ་རྐྱེན་དང་ཟུང་འབྲེལ་གང་ལེགས་ཐུབ་ནས། རྒྱ་ཆེའི་ཡུལ་སྐོར་བའི་གཞི་རྩའི་དགོས་མཁོ་སྐོང་བ་དང་། ཡུལ་སྐོར་བའི་ཁྲིམས་མཐུན་ཁེ་དབང་སྲུང་སྐྱོང་། འགྲུལ་པ་བློ་ཡིད་ཚིམ་ཚད་རྒྱུན་ཆད་མེད་པར་མཐོ་རུ་འགྲོ་བར་བཅའ་ཁྲིམས་ཁྲིམས་སྲོལ་གྱི་འགན་ལེན་དང་བོད་ལྗོངས་ཀྱི་ཡུལ་སྐོར་ཁྲོམ་རའི་འཁོར་རྒྱུག་བཟང་པོ་ཡོང་བར་ལམ་སྲོལ་བཟོ་བ་དང་འཐུས་སྒོ་ཚང་དུ་གཏོང་བར་རྩ་བའི་གཞི་འཛིན་ས་བྱུང་བས། བོད་ཀྱི་ཡུལ་སྐོར་ཞབས་ཞུའི་ས་གནས་ཚད་གཞིའི་མ་ལག་རགས་ཙམ་ཆགས་ནས་ཡུལ་སྐོར་ཞབས་ཞུ་ཚད་གཞི་ཅན་དང་། ལམ་ལུགས་ཅན་བཅས་སུ་སླེབས་པ་མཚོན་གྱི་ཡོད།
བོད་ལྗོངས་ཀྱི་ཡུལ་སྐོར་སྣེ་ལེན་ཞབས་ཞུའི་སྤུས་ཚད་དང་ཆུ་ཚད་ལེགས་སུ་ཏན་ཏིག་བཏང་ནས་འཛམ་གླིང་གི་ཡུལ་སྐོར་བྱ་ཡུལ་གལ་ཆེན་ཧུར་ཐག་བསྐྲུན་ཆེད། 2016ལོའི་ཟླ་4ཚེས་27ཉིན་རང་ལྗོངས་ཀྱི་ཡུལ་སྐོར་ཞབས་ཞུ་ཚད་གཞི་ཅན་འཛུགས་སྐྱོང་ལོའི་བྱེད་སྒོའི་སྐུལ་སློང་བཀོད་སྒྲིག་ཚོགས་འདུ་འཚོགས་ཏེ། 2016ལོ་ཡུལ་སྐོར་ཞབས་ཞུ་ཚད་གཞི་ཅན་འཛུགས་སྐྱོང་ལོར་བརྩིས་པ་མ་ཟད། ཡུལ་སྐོར་མཛེས་ལྗོངས་ཁུལ་སྤུས་རྟགས་ཅན་གྱི་ཚོད་ལྟའི་ལས་དོན་གོ་སྐབས་བཟང་པོར་བརྩིས་ནས་རང་ལྗོངས་ཀྱི་ཡུལ་སྐོར་ཞབས་ཞུར་ཚད་གཞིའི་མ་ལག་བཟོ་བ་དང་འདོན་རྒྱུའི་ཐག་བཅད་པས། ཞབས་ཞུ་དང་། དཔྱད་ཞིབ། གདེང་འཇོག་བཅས་ཀྱི་གཞི་འཛིན་ས་གལ་ཆེན་ཆགས་པ་རེད།
བསམ་འཆར་བསྡུ་ལེན་དུས་མཚམས་དང་། སྲིད་གཞུང་ཚོགས་འདུའི་ཞིབ་བཤེར་བཟོ་བཅོས་ཀྱི་དུས་མཚམས། རེས་འཁོར་གཉིས་པའི་བསམ་འཆར་བསྡུ་ལེན་དུས་མཚམས་བཅས་བརྒྱུད། 2016ལོའི་ཟླ་11ཚེས་27ཉིན་བོདརང་སྐྱོང་ལྗོངས་སྲིད་གཞུང་གིས་ཡུལ་སྐོར་ཞབས་ཞུ་ཚད་གཞི་ཅན་གྱི་ཆེད་དོན་ལས་ཀའི་ཚོགས་འདུ་ཐེངས་བདུན་པ་འཚོགས་ནས། ཞབས་ཞུའི་ཞིབ་སྲོལ་བཞིར་ཞིབ་འཇུག་བྱས་ཏེ་གྲོས་འཆམ་བྱུང་བར་ཁ་གསབ་དང་བཟོ་བཅོས་ཕྲན་ཙམ་བྱས་ནས་འཐུས་སྒོ་ཚང་དུ་བཏང་རྗེས། བོད་རང་སྐྱོང་ལྗོངས་ཀྱི་འགོ་ཁྲིད་གཙོ་བོར་གཟིགས་རྒྱུར་ཕུལ་ནས་ཆོག་མཆན་གནང་བ་ལས། ལོ་ཕྱེད་ཙམ་བརྒྱུད་བོད་ཀྱི་ཡུལ་སྐོར་གྱི་ས་གནས་ཚད་གཞིའི་ལས་རིགས་བཞིའི་ཞབས་ཞུའི་ཞིབ་སྲོལ་དངོས་སུ་ལག་ལེན་བསྟར་བ་མཚོན་གྱི་ཡོད།


text:
དེ་ཡང་འདི་ག་རླུང་འཕྲིན་ཁང་ལ་བརྡ་ཁྱབ་འདྲ་བཤུས་དང་བཅས་གནས་ཚུལ་འབྱོར་དོན། ཉེ་བའི་ནང་མདོ་སྨད་རེབ་གོང་ཕྱོགས་སུ་བུད་མེད་ན་གཞོན་རྟ་མགྲིན་མཚོ་ལགས་ཀྱིས་རྒྱ་ནག་གཞུང་ལ་ངོ་རྒོལ་མཚོན་ཆེད་རང་ལུས་མེར་བསྲེགས་བཏང་སྟེ་སྐུ་སྲོག་དོར་བའི་གནས་ཚུལ་བྱུང་རྗེས་ས་ཁུལ་དེའི་དགོན་སྡེ་ཁག་ལ་རྟོག་ཞིབ་བྱེད་མཁན་གྱི་ལས་དོན་རུ་ཁག་གིས་དགོན་པའི་ནང་༧གོང་ས་སྐྱབས་མགོན་ཆེན་པོ་མཆོག་གི་སྐུ་པར་ཉར་ཚགས་དང་སྒྲིགས་གཤོམ་མ་ཆོག་པའི་བཙན་བཀའ་བསྐྱར་ནན་བྱེད་བཞིན་གཏན་འགོག་བརྡ་ཁྱབ་བཏང་ཡོད་པ་རེད།
བརྡ་ཁྱབ་ནང་འཁོད་དོན། ཀྲུང་གོ་གུང་ཁྲན་ཏང་གི་འགོ་ཁྲོད་ནམ་རྒྱུན་སྲུང་སྐྱོབ་བྱ་རྒྱུ་དང། ཁུལ་རྫོང་གི་འབྲེལ་ཡོད་ཡིག་ཆའི་དགོངས་དོན་ལྟར་ཆོས་ལུགས་ཀྱི་བྱ་འགུལ་སྤེལ་དགོས། ནན་ཏན་སྒོས་སློབ་སྦྱོང་དང་རྒྱུན་འཁྱོངས་ངང་འབྲེལ་ཡོད་ཀྱི་ཆོས་ལུགས་ཤེས་བྱ་ནན་ཏན་མཐའ་འཁྱོད་བྱེད་དགོས། མེས་རྒྱལ་གཅིག་འགྱུར་ཡོང་བར་སྲུང་སྐྱོང་དང། ཏཱ་ལའི་ཚོགས་པའི་ཁ་བྲལ་སིམ་འཛུལ་ལ་ངོ་རྒོལ་བྱ་དགོས། དགོན་པའི་ནང་དུ་ཏཱ་ལའི་འདྲ་པར་འཇོག་པར་གཏན་འགོག་བྱ་རྒྱུ་དང། ཁྲིམས་ལྟར་དགོན་པའི་བྱ་བའི་བདག་གཉེར་ཤུགས་སྣོན་བྱ་དགོས་ཅེས་དང། ལོ་ཚོད་མ་རན་པའི་བྱིས་པ་རབ་བྱུང་སྒྲུབ་པར་གཏན་འགོག་བྱ་རྒྱུ་ཅེས་འཁོད་འདུག།
དེ་འབྲེལ་ཉེ་ཆར་བོད་མི་མང་པོ་རེབ་གོང་སྒྲོ་རོང་བོ་སྡེ་བར་རྟ་མགྲིན་འཚོའི་ཁྱིམ་དུ་མྱ་ངན་ཞུ་བར་སོང་སྐབས། རྟ་མགྲིན་འཚོའི་ཨ་ཕས་དེར་འདུས་བོད་མི་ཚོར་སེམས་ཚོར་ཆེན་པོས་བརྗོད་དོན། ངའི་བུ་མོ་ད་ལོ་མོ་ལོ་ ༢༣ ཡིན། མིང་ལ་རྟ་མགྲིན་འཚོ་ཟེར། བུ་གཅིག་ཡོད་པའི་མིང་ལ་སྙིང་བྱམས་ཚེ་རིང་ཟེར་ཞིང་ད་ལོ་ལོ་ ༧ ཡིན། ཁོ་མོ་ནི་གཞན་དང་མི་འདྲ་བར་ནམ་རྒྱུན་བོད་དོན་ལ་དོ་སྣང་དང་སེམས་འཁུར་བྱེད་མཁན་ཞིག་ཡིན། ཁོ་མོའི་རང་ལུས་མཆོད་མེ་རུ་ཕུལ་བ་ནི་བོད་སྤྱིའི་དོན་དུ་ཡིན་པ་ལས་ཁྱིམ་ཚང་བཟའ་ཚང་མ་འགྲིག་པའམ་རྒྱུ་རྐྱེན་གཞན་གང་ཡང་མིན། ཟླ་གཅིག་མ་ཟིན་ཙམ་གྱི་སྔོན་ལ་ངེད་ཕ་བུ་གཉིས་འཕྲུལ་རྟར་ཞོན་ཏེ་མདོ་བ་ཞང་ཐོག་ལ་སོང་། ཏག་ཏག་ཉིན་དེར་རེབ་གོང་རྫོང་ཨུའི་ཧྲུའུ་ཅུ་(དམར་ཤོག་དྲུང་ཆེ)གསར་བ་ཅཱང་ཧྲུའུ་ཁྲིན་ཟེར་བ་དེ་མདོ་བ་ཞང་ཐོག་ལ་ཡོང་སྟེ། ༸རྒྱལ་བ་རིན་པོ་ཆེའི་སྐུ་པར་ཚོང་ཁང་དུ་བཙོང་མི་ཆོག་པ་དང་ཁྱིམ་ཚང་དུ་ཉར་མི་ཆོག་པའི་སྲིད་ཇུས་ངན་པ་ལག་བསྟར་བྱས་པ་དང་། ཞང་སྲིད་གཞུང་གི་སྒོ་ཁར་ཁ་བྲལ་ལ་ངོ་རྒོལ་བྱེད་དགོས་ཟེར་བ་སོགས་ཀྱི་སྦྱར་ཡིག་སྦྱར་འདུག ད་དུང་སྲང་ལམ་ཀུན་ཏུ་མི་རྣམས་ཁྲོམ་སྐོར་བྱས་ཏེ་ཁ་གཡང་སྒྲོག་བཞིན་འདུག སྐབས་དེར་ཁོ་མོའི་གདོང་ལ་སྐྱོ་བའི་ཉམས་ཤར་བཞིན་ང་ལ་ཡང་དང་བསྐྱར་དུ། ཨ་ཕ། འུ་ཚོ་བོད་ཀྱིས་ཅིག་དཀའ་གི་རེ། ༸རྒྱལ་བ་རིན་པོ་ཆེའི་སྐུ་པར་ཡང་བཤམས་མི་ཆོག་ན་ངོ་མའི་རང་དབང་ཞིག་མེད་གི་ཟེར། དེའི་དགོང་མོར་ནང་ལ་ཡོང་ནས་ཁོ་མོས་ཡང་དང་བསྐྱར་དུ་དེ་ལྟར་བཤད་སོང་། དེ་ནས་བཟུང་ཁོ་མོའི་དཀར་ཟས་ལ་བརྟེན་པ་དང་སྨྱུང་གནས་ཀྱང་མང་པོ་སྲུང་སོང་། ང་རང་ཨ་ཕ་ཞིག་ཡིན་པའི་ངོས་ནས་ཁོ་མོའི་ལུས་ཕུང་བདེ་ཐང་ལ་སེམས་ཁུར་བྱས་ཏེ། ཁོ་མོར་ཡང་དང་བསྐྱར་དུ་ཤ་བཟའ་དགོས་པར་བསྐུལ་ཡང་ཁོ་མོས་དམར་ཟས་ཟོས་མ་སོང་།
ཉིན་འགའི་སྔོན་ལ་མོས་ཐེངས་ཁ་ཤས་སུ་བདག་ལ། ཨ་ཕ་ང་རང་རེབ་གོང་རོང་བོར་གཅིག་འགྲོ་དགོས་ཟེར་ཡང་། ངས་མོ་ལ་དགུན་ཁ་ཐོན་དུས་འདིར་ཁྱིམ་གྱི་ལས་ཀ་བྲེལ་འཚུབ་ཆེ་བས་མ་འགྲོ་ཟེར་ནས་དང་ལེན་མ་བྱས། ཁ་སང་ཁེ་ཉིན་ཕྱི་ཟླ་ ༡༡ ཚེས་ ༧ ཉིན་ཁྱིམ་དུ་ཁོ་མོའི་མིང་པོ་དང་མོ་གཉིས་ཡོད་མོད། མིང་པོའི་ནོར་རི་མགོར་དེད་ཤུལ་དུ་ཁོ་མོས་ཁང་པའི་ནང་གད་བདར་བྱས་པ་དང་། མཆོད་ཁང་ནང་༸རྒྱལ་བ་རིན་པོ་ཆེའི་སྐུ་པར་མདུན་མཆོད་པ་བཤམས་པར་མ་ཟད། བསྔོ་སྨོན་སྐྱབས་འཇུག་ཡང་ཤུགས་དྲག་བྱས་ཡོད་པ་འདྲ། ཕྱིའི་རྭ་སྐོར་དུ་ཡོད་པའི་འཕྲུལ་རྟའི་སྣུམ་སྒམ་ལས་རྡོ་སྣུམ་བླངས་ཏེ་སྒོའི་ཕྱི་རོལ་དུ་མེར་བསྲེགས་ཀྱིས་རང་ལུས་མཆོད་མེ་རུ་ཕུལ་འདུག
ཕ་རྟ་མགྲིན་སྐྱབས་ཀྱིས་མུ་མཐུད་དུ། ་མོ་ངའི་ཁྱིམ་གྱི་གཅེས་མ་གཅིག་པུ་ཡིན། མོ་རང་སྐྱེས་ནས་ད་ལྟའི་བར་ངས་ཐལ་ལྕག་གཅིག་ཀྱང་གཞུས་མ་མྱོང་། མག་པ་ཐེངས་རེ་གཉིས་བཞག་ཀྱང་མོའི་འདོད་བློ་ལྟར་བྱེད་པ་ལས་ངས་ཐེ་གཏོགས་གཅིག་ཀྱང་བྱེད་མ་མྱོང་། དེའི་ཕྱིར་མོ་རང་ང་དང་འདི་ལྟར་གློ་བུར་ཁ་བྲལ་བ་ནི་ང་ལ་མཚོན་ན་ཡ་ཆུང་ཁོག་ནས་སྙིང་ཕྱུངས་པ་དང་ཁྱད་མི་འདུག་མོད། ཡིན་ནའང་། མོ་རང་གི་ལམ་ཁ་འདི་འདྲ་ཞིག་བདམས་པ་འདི་ནི། བོད་མི་སྤྱིའི་དོན་དང་༸རྒྱལ་བ་པཎ་ཆེན་གཉིས་ཀ་གདན་སར་མྱུར་ཏུ་འབྱོན་རྒྱུའི་དོན་དུ་ཡིན་ཕྱིར། ངས་ཀྱང་བསམ་བློ་མང་པོ་གཏོང་གིན་མེད་པར། མོའི་བྱ་བའི་མགོ་མཇུག་བར་གསུམ་ཀུན་ལ་རྗེས་སུ་ཡི་རངས་བྱེད་ཀྱིན་ཡོད་ཅེས་དང་།
མཐར་མཇུག ཁྱེད་རྣམ་པས་ཀྱང་མོ་རང་གི་སྨོན་ལམ་ཇི་ལྟ་བ་བཞིན་འགྲུབ་རྒྱུར་འབད་བརྩོན་དང་སྐྱབས་འཇུག་ཞུ་རྒྱུ་དང་། དེར་མ་ཟད་ངའི་བུ་མོ་འདི་མ་འོངས་པར་ཆོས་སྲིད་རང་དབང་གཙང་མའི་སྐལ་བ་བཟང་པོར་ལོངས་སྤྱོད་པའི་གངས་ཅན་བོད་ཡུལ་དུ་དལ་འབྱོར་གྱི་རྟེན་བཟང་རིན་པོ་ཆེ་བླངས་ཏེ། ༸རྒྱལ་དབང་ཐམས་ཅད་མཁྱེན་པའི་ཞལ་གསུང་མཇལ་བའི་བསྔོ་སྨོན་སྐྱབས་འཇུག་རྣམ་པར་དག་པ་གནང་རྒྱུ་མཁྱེན།” ཞེས་རེ་སྐུལ་ཀྱང་གནང་ཡོད་འདུག


text:
རྫོགས་ཆེན་མཁན་སྤྲུལ་ལྷན་འཛོམས་ཐེངས་གསུམ་པ།
སྤྱི་ལོ་ ༢༠༡༢ ཟླ་ ༡༢ པའི་ཚེས་ ༢༩ ཉིན་རྒྱ་གར་ལྷོ་ཕྱོགས་ཀརྣ་ཊ་ཀའི་མངའ་སྡེ། ཅམ་རཱ་ཇཱུ་ན་གྷར་རྫོང་། ཀོ་ལེ་གྷལ་བོད་མའི་གཞིས་ཆགས་དོན་ལྡན་གླིང་དུ་རྟེན་གཞི་བྱས་པའི། བྱེས་ཀྱི་གྲུབ་དབང་རྫོགས་ཆེན་དགོན་ཨོ་རྒྱན་བསམ་གཏན་ཆོས་གླིང་དུ། སྔ་འགྱུར་གྲུབ་དབང་རྫོགས་ཆེན་པའི་མཁན་སྤྲུལ་ལྷན་འཛོམས་ཐེངས་གསུམ་པ་དངོས་སུ་དབུ་འཛུགས་གནང་ཡོད་པ་རེད།
དེ་ཡང་ཉིན་མོ་དེའི་ཞོགས་པའི་ཆུ་ཚོད་༨ : ༣༠ ཐོག་སྔ་འགྱུར་གྲུབ་དབང་རྫོགས་ཆེན་པའི་བསྟན་པ་ཡོངས་ཀྱི་བདག་པོ་རྫོགས་ཆེན་ཡིད་བཞིན་ནོར་བུ་ཐུབ་བསྟན་འཇིགས་མེད་བློ་གསལ་དབང་པོ་མཆོག་དབུར་བཞུགས་ཐོག རྫོགས་ཆེན་དགེ་མང་རིན་པོ་ཆེ་དང་། ཆོས་རིག་བཀའ་ཟུར་ཚེ་རིང་ཕུན་ཚོགས་སོགས་འཕགས་བོད་གཉིས་ནས། གྲུབ་དབང་རྫོགས་ཆེན་པའི་ཆོས་རྒྱུད་འཛིན་པའི་དགོན་སྡེ་ཁག་ ༤༠ ལྷག་གི་མཁན་སྤྲུལ་སྐུ་ཚབ་ཁག་དང་། དེ་བཞིན་ཕྱི་གླིང་ཡུལ་གྲུ་ཁག་གི་དད་ལྡན་བཞིན་བདག་དང་། ཆོས་ཞུ་བ་མི་གྲངས་བརྒྱ་ཕྲག་བརྒལ་བ་ཙམ་རྫོགས་ཆེན་དགོན་པའི་དཔེ་མཛོད་ཁང་དུ་གདན་ལ་འཁོད་པ་དང་། འཕགས་པ་བཀྲ་ཤིས་བརྒྱད་པའི་ཚིགས་སུ་བཅད་པས་མདུན་བསུས་ཏེ། རྫོགས་ཆེན་མཁན་སྤྲུལ་ལྷན་འཛོམས་ཐེངས་གསུམ་པ་དངོས་སུ་དབུ་འཛུགས་གནང་། ཐོག་མར་ལས་རིམ་གཙོ་སྐྱོང་བ་སློབ་དཔོན་བརྩོན་འགྲུས་ལགས་ཀྱི་ལས་རིམ་སྒྲོག་སྦྱང་བྱས་རྗེས། རྫོགས་ཆེན་ལས་ཐོག་མཁན་པོ་འཇམ་དཔལ་བསྟན་འཛིན་ལགས་ཀྱི་གྲུབ་དབང་རྫོགས་ཆེན་པའི་མཁན་སྤྲུལ་ལྷན་འཛོམས་ཐེངས་གསུམ་པ་ངོ་སྤྲོད་དང་འབྲེལ་གསུང་དོན། ང་ཚོས་གྲུབ་དབང་རྫོགས་ཆེན་པའི་བསྟན་པའི་བྱུང་རིམ་ལ་ཕྱི་མིག་བལྟས་ཏེ། མ་འོངས་པར་བསྟན་པ་འཛིན་སྐྱོང་སྤེལ་གསུམ་བྱེད་ཕྱོགས་ག་འདྲ་དགོས་མིན་ཐད་གྲོས་བསྡུར་ལྷུག་པོ་དང་། ཞིབ་ཚགས་གནང་རྒྱུ་ཡིན། ཅེས་གསུང་སོང་།
བོད་མི་མང་སྤྱི་འཐུས་ཀྱི་ཚོགས་གཙོ་གཞོན་པ་མཁན་པོ་བསོད་ནམས་བསྟན་འཕེལ་ལགས་ཀྱིས་མཁན་སྤྲུལ་ལྷན་འཛོམས་དེའི་ཐོག་གསུང་འཕྲིན་ཞིག་གནང་ཡོད་པ་དེ་ཐེག་མཆོག་རྣམ་གྲོལ་གླིང་གི་སྐུ་ཚབ་མཁན་དཀོན་མཆོག་ལགས་ཀྱིས་སྒྲོག་སྦྱང་གནང་བ་ཡོད་པ་དང་། གསུང་འཕྲིན་ནང་“༸གོང་ས་སྐྱབས་མགོན་༸རྒྱལ་བའི་དབང་པོ་སྐུ་ཕྲེང་ ༡༤ པ་ཆེན་པོ་མཆོག་གིས་སྐུ་ངོ་རྟ་ར་བ་བརྒྱུད་ཕྱི་ལོ་ ༡༩༦༧ ཟླ་ ༧ ཚེས་ ༡༢ འཁོད་པའི་རྫོགས་ཆེན་མཁན་པོ་ཟླ་ཟེར་མཆོག་གི་མཚན་ཐོག་བཀའ་ཡིག་གནང་བར། རྫོགས་ཆེན་པདྨ་རིག་འཛིན་སྐུ་ཕྲེང་དྲུག་པ་འཇིགས་བྲལ་བྱང་ཆུབ་རྡོ་རྗེའི་སྐྱེ་སྲིད་རྡོ་གྲུབ་མཆོག་སྤྲུལ་རིན་པོ་ཆེའི་ཐུགས་རྟགས་དགོངས་དོན་ལྟར། ཏྲེ་ཤོད་ཧོར་ལ་དཀར་ཚང་གི་བུ་ཤིང་འབྲུག་ལོ་པར་ངེས་རྙེད་ཚང་མ་བློ་སེམས་གཅིག་མཐུན་གྱིས་བདག་གཅེས་ཞུ་མུས་གང་ལེགས་ལ། དམ་པ་གོང་རིམ་གྱི་མཛད་བཟང་བདག་གིར་སྐྱོང་བཞེས་ཐུབ་པའི་སྐུ་ཡོན་གསན་བཞེས་ཞུ་སྐུལ་སོགས་ལ་སེང་ཤོར་མ་སོང་བ་བྱེད་ཅིང་། རང་གཞུང་ནས་རིས་མེད་བསྟན་འཛིན་སྐྱེས་བུར་འོས་བབས་ཀྱི་བཀུར་བཟོས་མཐུན་སྐྱོང་གཟིགས་པ་གཡེལ་མེད་སྔར་མུས་བཞིན་གནང་རྒྱུ་བཅས་ཞེས་བརྟག་དོན་བློ་སེམས་གཅིག་མཐུན་གྱིས་ངོས་བཞེས་གནང་སྟེ་བསྟན་འཛིན་འཇིགས་བྲལ་ལྷུན་པོ་ཞེས་མཚན་གསོལ་བས་གཟིགས་སྐྱོང་ཆེན་པོ་གནང་ཡོད།
༸གོང་ས་མཆོག་གི་བཀའ་དགོངས་བཞིན་རིན་པོ་ཆེ་མཆོག་ཉིད་ཀོ་ལེ་གྷལ་གཞིས་ཆགས་སུ་ཆེད་ཕེབས་གནང་ནས་ད་བར་གཞིས་ཆགས་ཀྱི་མི་མང་དང་། རྒྱལ་ཕྱི་ནང་གི་ཆོས་ཚོགས། ཁྱད་པར་བྱེས་ཀྱི་རྫོགས་ཆེན་ཨོ་རྒྱན་བསམ་གཏན་ཆོས་གླིང་རྟེན་དང་བརྟེན་པར་བཅས་པ་ཕྱག་བཏབ་གནང་ཏེ། ཆོས་བརྒྱུད་འཛིན་མཁན་ཡོངས་ལ་བཤད་སྒྲུབ་གཉིས་ཀས་བསྟན་པ་འཛིན་སྐྱོང་སྤེལ་བ་ལ་ཐུགས་ཁུར་ཆེ་བཞེས་གནང་དང་གནང་མུས་ལ་རིས་སུ་མ་ཆད་པའི་སྐྱེས་བུ་དུ་མས་བསྔགས་བརྗོད་དང་གདན་ས་འདིར་ཞབས་ཀྱིས་བཅགས་གནང་ཡོད། ད་ལྟའི་དུས་འདིར་བོད་ཕྱི་ནང་གི་རྫོགས་ཆེན་ཆོས་བརྒྱུད་འཛིན་མཁན་ཚང་མས་ཕྱར་གྲུ་མཉམ་འདེགས་ཡོང་ཐབས་དང་། རྒྱལ་བསྟན་སྤྱི་དང་བྱེ་བྲག་ལ་ཕྱག་རྗེས་མིས་སྨོན་རང་སྐྱིད་ཇི་ལྟར་འཇོག་ཐབས་ལ་སྒོ་ཀུན་ནས་འབད་བརྩོན་གནང་དགོས་རྒྱུ་དུས་ཀྱི་དགོས་མཁོར་གྱུར་ཡོད་ན། འབྲེལ་ཡོད་ཚང་མས་མ་འཕྱུག་པ་གནང་གལ་ཆེ་སྐོར་དང་། དེ་བཞིན་བོད་ཀྱི་རིག་གཞུང་དང་། སྐད་ཡིག ཁོར་ཡུག་སོགས་ལ་ཞབས་འདེགས་ཇི་ལྟར་སྒྲུབ་ཐབས་སོགས་ལ་འགྲོས་བསྡུར་ཐུབ་ན་དགེ་མཚན་ཆེ་”ཞེས་འཁོད་འདུག
གཞན་ཡང་བོད་མིའི་སྒྲིག་འཛུགས་ཆོས་རིག་ལྷན་ཁང་ནས་གནང་བའི་གསུང་ཕྲིན་དེ་བཞིན་ཀོ་ལེ་གྷལ་དོན་གླིང་ས་གནས་འགོ་འཛིན་སྐུ་ངོ་ཕུན་ཚོགས་ལགས་ཀྱིས་སྒྲོག་སྦྱང་གནང་སོང་ལ། གསུང་འཕྲིན་དེའི་ནང་དུ་ “གྲུབ་དབང་རྫོགས་ཆེན་པའི་བསྟན་པའི་བྱུང་རིམ་ལ་ཕྱི་མིག་བལྟས་ནས་ད་ལྟའི་གནས་སྟངས་དང་འབྱུང་འགྱུར་བཤད་སྒྲུབ་འཛིན་སྐྱོང་སྤེལ་གསུམ་བྱེད་ཕྱོགས་སྐོར་ལ་རྫོགས་ཆེན་རིན་པོ་དབུ་བཞུགས་ཀྱིས། བཀའ་བསྡུར་གནང་གཏན་ཁེལ་བར་འདི་ག་ཆོས་རིག་ལས་ཁུངས་ནས་༸རྫོགས་ཆེན་རིན་པོ་ཆེ་དབུས་པའི་ཚོགས་བཅར་བ་ཡོངས་ལ་འཚམས་འདྲིའི་བཀྲ་ཤིས་བདེ་ལེགས་ཞུ། གནས་གསལ་༸རྒྱལ་དབང་ལྔ་པ་ཆེན་པོའི་སྐབས་ནས་རྫོགས་ཆེན་སྐུ་ཕྲེང་བདུན་བསྟན་པ་དང་འགྲོ་བའི་དོན་དུ་ཕེབས་ཤིང་། ད་ལྟའི་ཆར་མཇའ་མཚོན་དང་མཁའ་འགྲོའི་སྙིང་ཐིག་གཙོ་བོར་ཕྱག་བཞེས་གནང་བཞིན་ཡོད་ཚོད་ལ། རྫོགས་ཆེན་པདྨ་རིག་འཛིན་གྱི་གསུང་ཆོས་དང་གཏེར་སྟོན་ཉི་མ་གྲགས་པའི་གཏེར་ཆོས་ལའང་མི་ཉམས་རྒྱུན་འཛིན་དང་ཉམས་པ་སླར་སོར་ཆུད་གལ་གནད་ཆེ་བར་མངོན། ” ཞེས་འཁོད་འདུག དེ་ནས་ཕྱི་རྒྱལ་ཡུལ་གྲུ་ཁག་ནས་ཕེབས་པའི་དད་ལྡན་དང་ཆོས་ཚོགས་ཁག་གི་འཐུས་མི་རྣམས་ཀྱིས་ནུབ་ཕྱོགས་རྒྱལ་ཁག་གི་ཆོས་ཚོགས་ངོ་སྤྲོད་དང་། རྫོགས་ཆེན་ཡིད་བཞིན་ནོར་བུའི་མཛད་འཕྲིན་ལ་བསྔགས་བརྗོད་དང་འབྲེལ་བའི་གཏམ་བཤད་བྱས།
སྐུ་མགྲོན་གཙོ་བོ་ཆོས་རིག་བཀའ་བློན་ཟུར་པ་ཚེ་རིང་ཕུན་ཚོགས་ལགས་ཀྱིས་རྫོགས་ཆེན་མཁན་སྤྲུལ་ལྷན་འཛོམས་ཐོག་གསུང་བཤད་གནང་སྐབས། གཙོ་བོ་འབྱུང་འགྱུར་རྒྱལ་བསྟན་སྤྱི་དང་བྱེ་ཕྲག་སྔ་འགྱུར་རྙིང་པ་མ་དང་། ལྷག་པར་དུ་གྲུབ་དབང་རྫོགས་ཆེན་པའི་བསྟན་པ་འཛིན་སྐྱོང་སྤེལ་གསུམ་བྱེད་ཕྱོགས་དེ་འཛམ་གླིང་ལ་ཁ་ཕྱོགས་པ་དང་། དུས་རབས་ལ་ཁ་ཕྱོགས་པ། ཆོས་རྒྱུད་རང་གི་ཐུན་མོང་མ་ཡིན་པའི་སྔར་སྲོལ་བཟང་པོ་དག་རྒྱུན་འཛིན་བྱེད་ཕྱོགས། ལྷག་པར་བསྟན་པའི་རྩ་བ་ལུང་རྟོགས་ཀྱི་ཆོས་ལ་སློབ་སྦྱོང་དང་ཉམས་ལེན་གནང་རྒྱུ་གལ་ཆེན་ཡིན་པའི་སྐོར་ཀྱི་གསུང་བཤད་གནང་གྲུབ་རྗེས། རྫོགས་ཆེན་ཡིད་བཞིན་ནོར་བུ་མཆོག་གིས་དེ་རིང་གི་མཁན་སྤྲུལ་ལྷན་འཛོམ་ཐེངས་གསུམ་པ་འདི་ནི་ཆབ་སྲིད་ཀྱི་ཚོགས་འདུ་ཞིག་མ་ཡིན་པར། གཙོ་བོ་སྔ་འགྱུར་གྲུབ་དབང་རྫོགས་ཆེན་པའི་བསྟན་པ་འཛིན་སྐྱོང་སྤེལ་གསུམ་བྱེད་ཕྱོགས་ལ་ཡར་རྒྱས། མདུན་བསྐྱོད་ག་འདྲ་དགོས་མིན་ཐད་བགྲོ་གླེང་དང་གྲོས་བསྡུར་བྱེད་རྒྱུའི་ཆེད་དུ་འཚོགས་བཞིན་ཡོད་པ་དང་། ཕྱོགས་ཡོངས་ནས་རྫོགས་ཆེན་པའི་ཆོས་བརྒྱུད་འཛིན་པ་ཚང་མ་འཆམ་མཐུན་དང་། གཅིག་སྒྲིལ་བྱ་དགོས་པ་ལས་ལག་པ་ཡ་གཅིག་གིས་ཟློག་པ་མི་ཡོང་བའི་དཔེ་ལྟར། ཕྱོགས་གཅིག་ཁོ་ན་གཅིག་སྒྲུལ་དང་། མཐུན་ལམ་ཡོང་རྒྱུ་ཁག་པོ་ཆགས་ཡོད་པས། རྫོགས་ཆེན་པ་ཚང་མ་མཐུན་སྒྲིལ་གྱི་སྒོ་ནས་རྫོགས་ཆེན་པའི་བསྟན་པའི་ཞབས་འདེགས་ཞུ་དགོས་པའི་སྐོར་བཀའ་སློབ་ལམ་སྟོན་གནང་སོང་།
ཉིན་རྒྱབ་ཆུ་ཚོད་ ༢ པའི་ཐོག་བོད་ནང་ནས་བླ་རུང་ལྔ་རིག་ནང་བསྟན་སློབ་གླིང་ནས་མཁན་གངས་བསམ་ལྷུན་འགྲུབ་དང་། ཡ་ཆེན་ཨོ་རྒྱན་བསམ་གཏན་ཆོས་གླིང་དང་། གཞན་ཡང་རྫོགས་ཆེན་པའི་དགོན་ལག་ཁག ༣༥ ནས་གྲུབ་དབང་རྫོགས་ཆེན་པའི་མཁན་སྤྲུལ་ལྷན་འཛོམས་ཐེངས་གསུམ་པའི་ཐོག་བསྐུར་འབྱོར་བྱུང་བའི་ཞུ་འཕྲིན་ཁག་སྒྲོག་སྦྱང་བྱས་ཡོད་པ་རེད།
སྤྱི་ལོ་ ༢༠༡༣ ཟླ་ ༡༢ ཚེས་ ༣༠ ཉིན་གྱི་ཞོགས་པར་གྲུབ་དབང་རྫོགས་ཆེན་པའི་མཁན་སྤྲུལ་ལྷན་འཛོམས་ཐེངས་གསུམ་པའི་ཚོགས་བཅར་བ་རྣམས་སྡེ་ཚན་གཉིས་སུ་བགོས་ནས། རྫོགས་ཆེན་པའི་བསྟན་པ་འཛིན་སྐྱོང་སྤེལ་གསུམ་བྱེད་ཕྱོགས་དང་འབྲེལ་བའི་བརྗོད་གཞི་གསུམ་གྱི་ཐོག་གྲོས་བསྡུར་བྱས་ཡོད་པ་དང་། ཉིན་རྒྱབ་སླར་ཡང་རྫོགས་ཆེན་དཔེ་མཛོད་ཁང་དུ་རྫོགས་ཆེན་ཡིད་བཞིན་ནོར་བུ་མཆོག་དང་། རྫོགས་ཆེན་དགེ་མང་རིན་པོ་ཆེ་མཆོག་དབུ་བཞུགས་ཐོག ཚོགས་ཆུང་ཁག་གཉིས་ཀྱི་ནང་རྫོགས་ཆེན་པའི་བསྟན་པ་འཛིན་སྐྱོང་སྤེལ་གསུམ་བྱེད་ཕྱོགས་དང་འབྲེལ་བའི་གྲོས་ཆོད་གང་བྱུང་བ་རྣམས་སྤྱི་མོས་ཀྱིས་གཏན་ལ་ཕབས་ཡོད་པ་རེད། མཐར་རྫོགས་ཡིད་བཞིན་ནོར་བུ་མཆོག་གིས་མཁན་སྤྲུལ་ལྷན་འཛོམས་ཐོག་གྲོས་ཆོད་གང་བྱུང་བ་དག་ལ་ཐུགས་དགྱེས་ཚོར་ཆེན་པོའི་ངང་ནས་རྒྱབ་སྐྱོར་དང་། གྲོས་ཆོད་རྣམས་ཡིག་ཐོག་ཙམ་མ་ཡིན་པར་ལས་དོན་ཐོག་འགྲུབ་ཐུབ་པར་འབད་བརྩོན་དགོས་པའི་སྐུལ་ལྕག་ཀྱང་ཞུས་གནང་བ་དང་། བོད་གཞིས་བྱེས་གཉིས་སུ་གྲུབ་དབང་རྫོགས་ཆེན་པ་གཅིག་ལས་གཉིས་སུ་མེད་པས། རྫོགས་ཆེན་པའི་བླ་སྤྲུལ། མཁན་སློབ་ཚང་མས་རང་ཚུགས་ཐུབ་པ་དང་། མཐུན་སྒྲིལ་རྡོག་རྩ་གཅིག་སྒྲིལ་གྱིས། རྒྱལ་བསྟན་སྤྱི་དང་བྱེ་བྲག་གྲུབ་དབང་རྫོགས་ཆེན་པའི་བསྟན་པ་ལ་ཞབས་ཕྱི་ཡང་དག་པ་ཞུ་དགོས་པའི་བཀའ་སློབ་ལམ་སྟོན་གནང་སོང་། མཇུག་མཐར་རྫོགས་ཆེན་ལས་ཐོག་མཁན་པོ་འཇམ་དཔལ་བསྟན་འཛིན་གྱིས་ཐུགས་རྗེ་ཆེའི་གསུང་བཤད་དང་འབྲེལ། གྲུབ་དབང་རྫོགས་ཆེན་པའི་མཁན་སྤྲུལ་ལྷན་འཛོམས་ཐེངས་གསུམ་པ་དེ་བཞིན་རྒྱལ་ཁའི་ངང་གྲོལ་ཡོད་པ་རེད།། །།


text:
བརྒྱ་བཤད་ན། སྟོང་བཤད་ན།
ཨ་ཉོག
____སྲིད་སྐྱོང་བློ་བཟང་སེངྒེ་ལ་ངོ་ལོག་བྱེད་མཁན་འདི་ཚོ་ཞབས་འདྲེན་རེད།
ངོ་ལོག་པ་ཁྱེད་ཚོས། “བཀའ་ཤག་གམ། སྲིད་སྐྱོང་གིས་དྲང་པོ་བྱས་མ་སོང་། གསལ་བཤད་བྱེད་དགོས་” ཞེས་འབོད་ཀྱི་འདུག ངས་ཁྱོད་རང་ཚོ་ལ་སྐད་ཆ་ཞིག་འདྲི། “ཁྱོད་རང་ཚོས་བཀའ་ཤག་ནས་དྲང་པོ་བྱས་མེད་པ་ཤེས་ཀྱི་ཡོད་དམ་མེད།” ཡོད་ན་ག་རེའི་གསལ་བཤད་དགོས་ཀྱི་འདུག མེད་ན་དྲང་པོ་བྱས་མ་སོང་ཞེས་ག་རེ་བཤད་ཀྱི་ཡོད། ཁྱེད་རང་ཚོས་སྐད་ཆ་བཤད་མ་ཤེས་པ་རང་རེད། ཁྱེད་རང་ཚོ་ལ་ག་རེ་དགོས་སམ། ཁ་ཐུག་ཤོད་དང་། ངས་བསམ་ན་ཁྱེད་ཚོ་ལ་དགོས་པ་ནི། ཁྱེད་རང་ཚོས་སྲིད་སྐྱོང་བློ་བཟང་སེང་གེས་དབུ་ཁྲིད་པའི་ “བཀའ་ཤག་ལ་ངོ་རྒོལ་རྒྱབ་གཏོད་བྱས་པ་འདི་ཤིན་ཏུ་ཡག་པོ་རེད། བཀའ་དྲིན་ཆེ། ཁྱེད་རང་ཚོ་ཕྱོགས་ཞེན་འཐེན་ཁྱེར་གྱི་ཚོར་བས་བཟི་ནས། སྤྱི་ཚོགས་ནང་ངོ་ལོག་ལས་འགུལ་གྱིས་ཟིང་ཆ་བསླངས་ནས་ཞབས་འདྲེན་ལུང་པ་གང་ཞུས་སོང་བ་འདིས། བཙན་བྱོལ་སྤྱི་ཚོགས་ཀྱི་འཆམ་མཐུན་དང་གཅིག་སྒྲིལ་ལ་ཕན་པོ་བྱུང་། བཀའ་དྲིན་ཆེ་” ཞེས་ཞུ་དགོས་པ་འདི་རེད། དེ་འདྲ་རེད་དམ།
རྒྱལ་བ་རིན་པོ་ཆེ་དང་། བོད་གཞིས་བྱེས་གཉིས་ཀྱི་མི་དམངས་ཁྲི་འབུམ་མང་པོས། ཡིད་ཆེས་བློ་འགེལ་ཞུ་སའི་མི་རྗེ་སྲིད་སྐྱོང་མཁས་དབང་བློ་བཟང་སེངྒེ་ཁོང་གིས། སྟོབས་འབྱོར་མངའ་ཐང་འཛམ་གླིང་ལ་གྲགས་པའི་དགྲ་བོ་རྒྱ་དམར་ལ་ཡང་། སྡར་སྐད་ཚིག་གཅིག་ཤོར་མྱོང་མེད་ན། ངོ་ལོག་པ་ཁྱེད་ཚོ་ལ་ག་རེ་བྱས་ནས། “རྐུ་མ་ལ་དཔའ་དར། སྤྱང་ཀི་ལ་རྣ་ཚར་” འདོག་དགོས་རེད། དེ་འདྲ་ནམ་ཡང་ཡོང་གི་མ་རེད། འགྲུབ་རྒྱུ་མེད་པའི་རེ་ངན་དེའི་རིགས་ནམ་ཡང་འཆང་རོགས།
ངས་འདི་ནས་ཨ་རི་སོགས་ཕྱི་རྒྱལ་ཁག་ཏུ་ཡོད་པའི། ངོ་ལོག་པ་ཁྱོད་ཚོར་ལམ་སྟོན་གྱི་རེ་བ་རྐང་ཁ་ཤས་ཞུ། ཁྱོད་རང་ཚོ་སྟོབས་ཆེན་རྒྱལ་ཁབ་གང་དགའ་གང་ཡག་ནས་མི་སེར་ཞུས་ཡོད་པས། ཁ་ལ་བཟའ་རྒྱུ་དང་རྒྱབ་ལ་གོན་རྒྱུ། འགྲོ་ས་སྡོད་ས་ལ་སེམས་ཁྲལ་མེད་པས་ག་རེ་བྱས་ནའང་འགྲིག་བསྡད་ཡོད་རེད། ཡིན་ནའང་། ང་ཚོ་རྒྱ་གར་བལ་ཡུལ་དུ་ཡོད་པའི་བཙན་བྱོལ་བ་ཉམ་ཐག་ཀུན་གྱི་ལག་པ་བཟེད་ས་དང་། རེ་བ་བཅོལ་ས་གཅིག་རང་ཡོད་པ་ནི། རྒྱལ་བ་རིན་པོ་ཆེའི་ལམ་སྟོན་ལྟར། སྲིད་སྐྱོང་མཁས་དབང་བློ་བཟང་སེངྒེས་དབུ་ཁྲིད་པའི་སྲིད་གཞུང་འདི་རང་ཡིན་ན། འདི་ཁྱོད་ཚོས་ཁ་རྩེད་ལག་རྩེད་རྩེ་སྤྱད་མ་བྱེད་རོགས། འདི་ལ་བརྩི་བཀུར་དང་ཆེ་མཐོང་། ཡིད་ཆེས་དང་རིན་ཐང་མེད་པ་མ་བཟོ་རོགས། ཐུགས་རྗེས་གཟིགས་ཞེས་པ་འདི་ཡིན།
ཁྱོད་རང་ཚོ་ད་ནས་ཁང་པ་སྐྱིད་པོ་དང་ཉལ་ས་དྲོན་པོའི་ནང་ཉལ་ནས། སྐད་འཕྲིན་རྩེ། ཚོགས་པ་བཙུགས། འཆར་གཏམ་བཤད། ཚིག་རྩུབ་ཅི་སྡུག་གང་ངན་དྲ་ལམ་ཡོད་ཚད་ལ་སྐུར་ནས། མི་སེམས་འཁྲུག་ཐབས་ལ་འབད་པ་བྱེད་ཀྱི་འདུག་ལ། བཙན་འབྱོལ་གྱི་སྤྱི་ཚོགས་ཆུང་ཆུང་འདི་འཁྲུག་ནས། བོད་མི་ཐམས་ཅད་ཁྱེད་རང་ཚོའི་རྗེས་སུ་ཡོང་དགོས་པའི་འབོད་སྐུལ་བྱེད་ཀྱི་འདུག ལོ་སྔོན་མའི་སྲིད་སྐྱོང་འོས་བསྡུའི་སྐབས་ནས་དེ་ལྟར་བྱས་སོང་ལ། དེ་རིང་ཁ་སང་ཡང་དེ་ལྟར་བྱེད་ཀྱི་འདུག
བྱེད་སྟངས་ངན་པ་དཔེ་འདུག གྱོན་གོན་གང་ཡག་གང་རྫིགས་གྱོན་ནས་ཁྲོམ་ལ་ཐོན། འཕྲེད་དར་ཅི་སྡུག་གང་ངན་ཁུར། མིག་ཤེལ་གྱོན། ཁ་ངོ་འགེབ་ནས། བོད་མི་རིགས་དང་རང་འོག་གི་མི་སེར་ཉམ་ཐག་རྣམས་ཀྱི་ཆེད་དུ། དཀའ་བ་བརྒྱ་དང་། འབད་པ་སྟོང་གིས་རྒྱུགས་བཞིན་པའི། རང་གཞུང་གི་སྲིད་ཞུ་བ་རྣམས་ལ། ངན་སྨྲ་དང་མཐུ་དམོད་བྱེད། འགྲོ་བའི་ལམ་འགོག སྡོད་སའི་གནས་འཕྲོག་ནས། ངོ་ཚ་ཁྲེལ་མེད་ཀྱིས། ངུ་འབོད་དང་འུར་ཟིང་གིས་གཡོ་རྫུན་འཁྲབ་ཀྱི་འདུག
ས་དེ་ནས་ཁྱེད་རང་ཚོས་དེ་ལྟར་བྱས་ནའང་བྱས། ཡིན་ནའང་ས་འདི་ནས་བག་ལེབ་ཚོང་མཁན་དང་། ཟ་ཁང་འཛིན་མཁན། མ་ཆེན་བྱེད་མཁན། ཐང་ཁྲོམ་བཏིང་མཁན། གླ་འཁོར་གཏོང་མཁན་དང་། དགོན་པའི་མཆོད་གཡོག་དང་། ལྷ་ཁང་གི་དཀོར་གཉེར་སོགས། ཁོག་ལ་ཤེས་དང་མགོ་ལ་ཀླད་པ་མེད་ལ། དེ་བཞིན་རྒྱུ་ནོར་དང་འཇོན་ཐང་ཅི་གང་མེད་པའི། གླེན་རྨོངས་བ་མང་པོ་ཞིག་ཀྱང་ཁོམ་སྐབས་ཡོད་ཚད་ཁ་པར་ལ་འཇུས་ནས་ཡོད་པས། ཁྱེད་རང་ཚོས་བྱེད་ཚུལ་དག་དེ་དག་མཐོང་བ་དང་། ཡ་མཚན་གྱི་གནད་དོན་ཅི་ཞིག་རེད་འདུག་སྣང་ཤར་བའམ། ཡང་ན། རང་ཉིད་དེ་ལྟར་དམའ་རིམ་དུ་ལུས་པ་རང་གི་ཤེས་ནུས་ཀྱིས་མ་འཇོན་པར་ངོས་ལེན་མེད་ཁར། ཡོད་ཚད། བཀའ་ཤག་གམ་སུ་ཞིག་མ་འགྲིག་པར་ངན་ཁག་འཇོག་པའི་གོ་སྐབས་ལ་བཟུང་ནས། ཁྲོམ་ལ་ཐོན། ཉི་མས་བསྲེགས་ཏེ་ཞབས་འདྲེན་ཞུ་ཡོང་གི་འདུག་པས། འདི་དག་ལ་བསམ་ནས་ཀྱང་། ཁྱེད་ཚོས་ལས་ངན་དེ་འདྲ་མ་བྱེད་རོགས་བཤད་དགོས་ཁེལ་སོང་། ཞོར་དུ་ཁོང་ཚོ་ལ་ཡང་ “སྟག་མཆོངས་ས་ལ་ཝ་མ་མཆོང་། ཝ་ངན་སྐེད་ཚིགས་འབུད་ཀྱི་རེད་” ཅེས་ཞུ་འདོད་བྱུང་།
དེ་བས། ཁྱེད་ཚོར་དོན་ངོ་མར་སེམས་ཤུགས་དང་ལྷག་བསམ་ཡོད་ན། བོད་གཞུང་འཕྲོད་རྟེན་ལས་ཁུངས་ཀྱི་འོག་ཏུ་རྒན་གསོ་ཁང་དང་བུ་གསོ་ཁང་། དབང་པོ་སྐྱོན་ཅན་ཁང་། ད་དུང་ཤེས་རིག་ལས་ཁུངས་ཀྱི་འོག་ཏུ། ཉམ་ཐག་གི་སློབ་ཕྲུག་ཤིན་ཏུ་མང་པོ་ཡོད་པ་དེ་དག་ལ་ཞལ་འདེབས་གནང་རོགས། རོགས་རམ་འཚོལ་རོགས། ད་དུང་གཞི་ཆགས་ཁག་དང་དགོན་སྡེ་ཁག་ཏུ་ཉམ་ཐག་པའི་ནད་པ་དང་། ལོ་ལོན་པའི་རྒན་གཅོང་སོགས། མཐུན་སྦྱོར་རོགས་རམ་དགོས་ས་ཤིན་ཏུ་མང་པོ་ཡོད་པས། དེ་དག་ལ་ཐུགས་བསམ་བཞེས་རོགས་གྱིས་དང་། དེ་དག་མ་བྱུང་ན་ཡང་ཁྱེད་ཚོ་འབྲེལ་མེད་དོན་གཞན་གྱིས་ སྡོད་རོགས་བྱས་ན་ཡག་པ་ལ་ཨང་།
ང་ཚོ་ལ་བཀའ་ཤག་འདི་དང་སྲིད་སྐྱོང་འདི་རྦད་དེ་འགྲིག་བསྡད་ཡོད། དཔལ་ལྡན་སྲིད་སྐྱོང་མཁས་དབང་བློ་བཟང་སེང་གེ་ཁོང་གི་ཤེས་འཇོན་ལྷག་བསམ་གྱི་དྲིན་ལས། ང་ཚོར་འཐོབ་འོས་པའི་རོགས་རམ་དང་། ལམ་སྟོན་ཤིན་ཏུ་མང་པོ་ཐོབ་དང་འཐོབ་བཞིན་ཡོད་ལ། མ་འོངས་པར་ཡང་འཐོབ་པར་འགྱུར་བའི་ཡིད་ཆེས་ཀྱིས་ཡོངས་སུ་ཁེངས་བསྡད་ཡོད། ང་ཚོས་ཁོང་ལ་སེམས་གཏིང་ནས་བཀའ་དྲིན་ཆེ་ཞུ་བཞིན་ཡོད་ལ། ཁོང་གི་སྐུ་ཚེ་ཁྲི་ལོ་བརྟན་པའི་སྨོན་འདུན་ཞུ་རྒྱུ་ཡིན།
ཁྱོད་ཚོས་སྦོར་ཤོབ་དང་ཧམ་པ་མ་བཤད། ང་ཚོ་ ༡༩༥༩ ལོར་བཙན་བྱོལ་དུ་ཡོང་བ་ནས་ད་བར། བོད་ཀྱི་རིག་གཞུང་དང་བོད་མི་རིགས་ཀྱི་ངོ་བོ་འཛིན་སྐྱོང་བདག་ཉར་བྱེད་མཁན་ནི། ད་དུང་ཡང་ཉམ་ཐག་གི་ངོ་བོར་རྒྱལ་བལ་གཉིས་སུ་གནས་སྡོད་ཀྱི་བོད་མི་འདི་རྣམས་ཡིན་པ་ལས། ཕྱི་རྒྱལ་དུ་གཞན་གཡོག་ལ་སོང་ནས་བསྡད་ཡོད་པའི་ཁྱེད་ཅག་མ་ཡིན་པ་མཁྱེན་པར་མཛད་རོགས།
ཁྱེད་ཚོས་རང་གི་འཚོ་བ་ཙམ་ལས། བོད་མི་ཞིག་གིས་མ་མཐར་བྱེད་འོས་པའི་རང་རང་གི་བུ་ཕྲུག་ཚོ་ཡང་། བོད་མི་རིགས་ཀྱི་ངོ་བོ་ཅན་དུ་གཅེས་བྱེད་སྐྱོང་ཐུབ་མེད་པ། དེ་བས་ང་ཚོའི་བཙན་འབྱོལ་སྤྱི་ཚོགས་འདི་དཀྲུག་མཚམས་འཇོག་རོགས། ད་དུང་ཕ་མེས་ཀྱི་ཞབས་འདྲེན་ཞུ་ཚོད་བྱས་ན་དགའ་ངེས་རེད། ཁོང་ཚོའི་རྣམ་ཤེས་ཀྱིས་ཕྱིར་མིག་འཁོར་ངེས་རེད།
མཐའ་དོན། “ཁྱེད་ཚོས་ང་ཚོར་ཕན་མི་ཐོག་ཀྱང་། གནོད་མ་སྐྱེལ་རོགས་” ཞུ་བ་འདི་ཁོ་ན་ཡིན།
ཨ་ཉོག་ནས་ 2017. 12. 1 ཉིན།


text:
དཔེ་དེབ་དེ་གླེང་ན་ངའི་བྱིས་དུས་ཀྱི་འཚོ་བ་ནས་མགོ་མི་འཛུགས་ཀ་མེད་རེད། ངའི་ཨ་ཕ་ནི་ང་བརྒྱད་ལོར་གྲལ་རིམ་འཐབ་རྩོད་བྱས་ཏེ་བཙོན་དུ་བཅུག་པའམ་ཟིང་འཁྲུག་འདུ་ལོང་སོགས་སུ་ཞུགས་ནས་ལུས་པོར་རྨས་སྐྱོན་ཕོག་ཅིང་སེམས་སུ་བརྗེད་དཀའ་བའི་རྨ་ཁ་གང་མང་བཟོས་ཡོད་པས། ཁོང་ནི་སྐྱིད་ལ་བརྒྱབ་པའི་གྱོ་རྒྱ་དང་སྡུག་ལ་བརྒྱབ་པའི་སྔོ་རྒྱ་ཞིག་ཡིན་ཞེས་བཤད་ཀྱང་ཆོག་གོ། །
སྤྱི་ཚོགས་ཀྱི་གཙུབ་བརྡར་ལས་ཐོན་པའི་མི་ནི་རྣོ་ལྕགས་ལྟ་བུ་ཡིན་ཞེས་པའི་བཤད་ཚུལ་ལྟར་ཁོང་ནི་བསམ་བློའི་གོ་རྟོགས་མཐོ་ཞིང་ཤེས་ནུས་འཇོན་གསུམ་སོགས་ཀྱང་ས་གནས་ཀྱི་མགོའི་ཞྭ་མིན་རུང་རྐང་གི་ལྷམ་མིན་པ་ངས་ཁ་ཚོན་བཅད་དེ་བཤད་སྤོབས། ཁོང་གིས་ངེད་བུ་སྤུན་ཚོ་ཡང་རེ་རེ་བཞིན་སློབ་གྲྭར་བསྐྱལ་ཏེ་ཡིག་རྨོངས་ཕལ་ཆེར་བསལ་ཚར་ཡོད་ལ། ངའང་སློབ་ཆུང་གི་སྒོ་ཐེམ་མ་བརྒལ་གོང་ནས་བོད་ཡིག་གི་ནང་དོན་ཆེར་མི་གོ་ཡང་རྒྱུན་སྤྱོད་ཀྱི་ཐ་སྙད་མང་པོ་ཞིག་བློ་ངོ་ནས་ཐོགས་མེད་དུ་འདོན་ཐུབ་པ་ཡིན། ཡིན་ཡང་སྐབས་དེར་འབྲོག་ཕྱོགས་ཀྱི་ས་ཆ་མང་ཆེ་བར་གོང་རིམ་གྱི་བཀའ་ཡིག་མ་འབྱོར་ན་བྱིས་པ་རང་འགུལ་གྱིས་སློབ་གྲྭར་བསྐྱལ་བའི་གོམས་སྲོལ་གཏན་ནས་མེད་པས་ང་རང་ལོ་བཅུ་ཁར་སོན་ཡང་ད་དུང་གནག་ཕྱུགས་དང་གཡང་དཀར་གྱི་རྗེས་སུ་རྐང་རྗེས་མི་དཔར་ཀ་མེད་བྱུང་།
ཉིན་ཞིག་ང་ལུག་རྫིར་སོང་ནས་ཕྱི་དྲོའི་གྲིབ་ཆེན་དང་མཉམ་དུ་ལུག་དེད་ནས་ཕྱིར་ཡུལ་ལ་སླེབས་དུས་ཕུ་བོའང་སློབ་གྲྭ་ནས་ཡུལ་དུ་སླེབས་འདུག ངས་ཕུ་བོའི་ཁུར་ཁུག་ལས《ཨ་མདོའི་རོགས་འཐེན་འདེམ་སྒྲིག》ཅེས་པའི་དཔེ་དེབ་ཅིག་མཐོང་བས། དེར་ལྟ་འདོད་ཀྱི་སྲེད་པ་གནམ་ལ་མི་ཤོང་བ་ཞིག་ལངས་མོད། ང་ཨ་ཕ་དང་ཕུ་བོ་དག་ལ་ཤིན་ཏུ་སྐྲག་པས་དཔེ་དེབ་དེར་ལྟ་འདོད་ཀྱི་རེ་བ་གཏན་ནས་འདོན་མ་ཐུབ་པར་དུས་ཡུན་གང་འཚམ་ཞིག་སོང་ཚར། དུས་ཡུན་དེ་དག་གི་རིང་ལ་ངས་དཔེ་དེབ་དེ་ལག་ཏུ་བཟུང་ནས་ལུག་རྫིར་འགྲོ་ཞིང་། དཔེ་དེབ་དེས་ངའི་སེམས་རྨང་ནས་བཀུག་སྟེ་ལུག་ཁྱུ་རི་ལ་ཤོར་ཞིང་གཞན་ལ་འདྲེས་པས་ཨ་ཕས་བཀའ་བཀྱོན་གྱི་ལྕག་ཚན་གཞུས་པ་སོགས་རྨི་ལམ་གྱི་བུ་མོས་ང་ལ་ཡང་ཡང་ལབ་མྱོང་། དེ་ཡང་ངའི་མི་ཚེའི་གོ་རིམ་ནི་ཟློས་གར་ཞིག་ཡིན་པའི་དབང་དུ་བཏང་ན་དེ་ནི་གསེར་མདོག་འཚེར་བའི་འཁྲབ་ཚན་ཞིག་ཏུ་ངོས་བཟུང་མི་ཆོག་པ་ཆེར་མེད་སྙམ།
རང་གི་ལས་དབང་གི་བཀོད་སྒྲིག་དང་མི་ཚེ་ཡི་དཀྱོག་མཚམས་གང་ཞིག་ཡིན་པ་ཆ་མ་འཚལ་ཡང་།ཉིན་ཞིག་ཡུལ་ཚོའི་སྲིད་གཞུང་ནས་ང་རང་སློབ་གྲྭར་འགྲོ་དགོས་པའི་བརྡ་སྦྱོར་འབྱོར་སོང་།སྤྱིར་ང་ལ་མཚོན་ན་དེ་ནི་ཤིན་ཏུ་དགའ་འོས་པའི་དོན་བཟང་ཞིག་ཡིན་དུ་ཆུགས་ཀྱང་།སྐབས་ཐོག་དེའི་ང་ནི་འཇིགས་དངངས་སྐྲག་གསུམ་གྱིས་གཙེས་པའི་ཡུ་མོ་རྨས་མ་ཞིག་དང་འདྲ་བར་ཅི་བྱ་གཏོལ་བྲལ་དུ་གྱུར་སོང་། རྒྱུ་མཚན། སློབ་གྲྭ་ཞེས་པ་ནི་དྲིན་ཆེན་གྱི་ཕ་མ་ཚོས་ནམ་ཡང་བྱིས་པར་སྐྲག་སློང་བྱེད་ཀྱི་བརྡ་ཆད་ཅིག་ཏུ་གྲུབ་ཚར་བ་དང་ཡང་ན་ངའི་སྣང་ངོར་གཡང་དཀར་ལུག་གི་འབའ་སྒྲ་དང་རྫི་བོ་ཕོ་མོའི་རྫི་གླུ་སིང་སིང་གི་འགྱུར་ཁུག་ལས་གཞན་གང་ཡང་མེད་པས་ཀྱང་ཡིན་སྲིད།
གང་ལྟར་ཉིན་དེ་ནས་བཟུང་ངས་ཀ་ཁའི་དབྱངས་རྟ་ངག་གི་སྒོ་མོ་ནས་ཐོལ་གྱིས་གྱེར་ཏེ་དབྱངས་གསལ་གྱི་སྡེབ་སྦྱོར་ལ་བརྒྱུས་པའི་ཡིག་ཕྲེང་དག་གི་མངར་ཁའང་སེམས་ཀྱིས་མྱངས་པ་ཡིན། ལོ་ཟླ་རིམ་བརྒྱུད་ཀྱི་གོ་རིམ་ཁྲོད་ནས་ངས་ཕུ་བོའི་དཔེ་ཁུག་ལས་མཐོང་བའི་དེབ་དེ་ལག་སོན་བྱུང་སྟེ་རང་གིས་ཡུན་རིང་ལ་སེམས་སུ་ཉར་བའི་རྨི་ལམ་ཞིག་མངོན་འགྱུར་བྱུང་བ་དང་རང་ལ་ཆེས་ཐོབ་འདོད་པའི་དངོས་པོ་དེ་ལག་ཏུ་འབྱོར་བའང་ག་ལ་མིན། གནམ་ལ་མི་ཤོང་ཞིང་ས་ལ་མི་ཆུད་པའི་དགའ་བ་ཞིག་བསྣམས་ནས་ངས་ནམ་རྒྱུན་དཔེ་དེབ་དེ་མཆན་ལ་བཙིར་ཅིང་ལག་ལ་བཟུང་ནས་ངོས་ཀྱི་ཡིག་འབྲུ་རེ་རེ་བཞིན་སེམས་ཀྱིས་བཀླགས་ཤིང་དོན་གྱིས་ཉར་ཏེ་རང་གི་ལུས་ཀྱི་སྲུང་འཁོར་དང་སེམས་ཀྱི་ཚེ་ནོམ་དུ་རློམ་པ་ཡིན།
ད་ལྟ་བརྗེད་ངས་ཀྱི་ཆོམ་རྐུན་དེས་ཡོད་ཚད་བཅོམ་ཚར་བས་གསལ་པོ་ཞིག་མི་དྲན་ཡང་ཕྱི་ཤུན་དམར་ཁྲའི་སྟེང་དུ་གསེར་མདོག་གི་ཡི་གེ་བྲིས་ཡོད་པའི་དེབ་དེ་ནི་ཕལ་ཆེར་མཚོ་སྔོན་མི་རིགས་དཔེ་སྐུན་ཁང་གིས1988ལོར་པར་དུ་བཏབ་པ་ཞིག་ཡིན་པ་འདྲ། དེབ་དེར་ཉི་མ་ཚེ་རིང་དང་ཟླ་བཟང་སྒྲོལ་མ། དོན་གྲུབ་རྒྱལ་ལོ་དང་ཡེ་ཤེས་སྒྲོལ་མ། བུ་དོན་གྲུབ་ཀྱི་སྡུག་གླུ། མནའ་བཅད་ལྷ་སྐྱབས། འུ་ལག་གི་སྐྱོ་གླུ། ལྷ་ཡག་དང་ཀླུ་མོ་འཚོ། མ་ལྷ་གོ། བུ་མོའི་རེ་སྨོན། ཡ་རིའི་ཨ་བསོད། ཁ་གྱའི་སྐྱབས་ལོ། མནའ་བཅད་དོན་ཁོ་དང་སྨན་ཚོང་ཚེ་སྐྱིད་སོགས་དམངས་ཁྲོད་རྩོམ་རིག་གི་རོ་བྲོ་རུས་རྐང་ལ་འཐིམས་པའི་བརྩམས་ཆོས་མང་པོ་ཞིག་བཀོད་འདུག དེ་དག་གིས་ངའི་རྣམ་ཤེས་ཀྱི་གཡུ་སྦྲང་སྤྲོ་སྣང་གི་སྤང་ཐང་ལ་དྲངས་པ་ཉུང་ཉུང་མིན་ལ། ངའི་སེམས་ཁྲལ་གྱི་བྲང་གཞུང་སྐྱོ་སྣང་གི་འདམ་བག་ལ་འབྱར་བའང་ཐེངས་གཅིག་ག་ལ་ཡིན།“རྩོམ་རིག་ནི་སྤྱི་ཚོགས་འཚོ་བ་ལས་བྱུང་སྟེ་སླར་ཡང་སྤྱི་ཚོགས་ལ་ཞབས་འདེགས་ཞུ་བའི་ཐབས་ལམ་གལ་ཆེན་ཞིག་ཡིན”ཟེར་བ་དངོས་གནས་རེད། གཏམ་རྒྱུད་ཁྲོད་ཀྱི་ཕོ་མོ་དེ་དག་གི་གཡོ་སྒྱུ་དང་ཚུལ་འཆོས་ཀྱིས་མ་གོས་ཤིང་ལྷད་མེད་རུས་གསེང་ལ་འཐིམས་པའི་བརྩེ་དུང་གིས་ང་ཚོར་གཟུར་དུ་མེད་པའི་འགན་འཁྲི་ཞིག་དཀྲིས་འདུག་ལ། རང་གི་འཚོ་ལམ་ལ་བཏང་བའི་དྭངས་གཙང་གི་འབོད་པ་ཞིག་ཀྱང་ཐོས་སུ་འཇུག་ཐུབ། སྐབས་དེར་ང་ལོ་ན་ཧ་ཅང་ཕྲ་བས་བརྩེ་དུང་ཟེར་བའི་གཏམ་རྒྱུད་དེའི་བརྗོད་སྙིང་སོ་ཡིས་མ་ཆོད་ཀྱང་མི་སྣ་རེ་རེའི་འོས་མིན་གྱི་སྐྱེ་འཆི་ལ་རང་དབང་མེད་པར་མིག་ཆུ་ཕུད་དེ་སེམས་སྡུག་ལ་སྦྱར་བ་ཧ་ཅང་མང་། དེང་སྐབས་ཕྱིར་དྲན་ཞིག་བྱས་ན་དེའང་བརྩེ་དུང་གི་ས་བོན་ཞིག་སྙིང་ལ་བཏབ་པ་ག་ལ་མིན་ཨང་།
དེ་ལྟར་ལོ་ཟླའི་ཆར་རླུང་ཁྲོད་དུ་སློབ་གྲྭ་ཆུང་འབྲིང་ཆེ་གསུམ་རིམ་པར་བརྒྱུད་དེ་སྤྱི་ཚོགས་ཀྱི་མཚོ་འཇིངས་སུ་ག་ལེར་ཞུགས་པའི་དེ་རིང་ཡང་ངས་གཅེས་པའི་སྲོག་བཞིན་ཉར་ཏེ།ཕྱི་ཐུམ་རིམ་པར་བརྗེས་པའི་དེབ་ཆུང་དེའང་ད་དུང་མིག་ལམ་དུ་འཆར་གྱིན་འདུག དེའང་རྒྱུ་མཚན་དང་གནས་ལུགས་མེད་པའི་དྲན་གདུང་ཞིག་ག་ལ་ཡིན་ཏེ། གཏན་ནས་མིན་ནོ། །དམངས་རྩོམ་དེ་དག་གི་ཚིག་སྦྱོར་དང་དོན་གསལ་ཞིང་གོ་སླ་བའི་ནང་དོན་གྱིས་ང་རང་རྩོམ་འབྲིའི་ལམ་ཁར་ཐོག་མར་ཁྲིད་པ་ཡིན་ལ། དེ་ནས་བཟུང་ངས་ཀྱང་ཚིག་སྒྲིག་ཡིན་ལ་མིན་པ། རྩོམ་ཡིག་ཡིན་ལ་མིན་པ། སྙན་ངག་ཡིན་ལ་མིན་པ་མང་པོ་ཞིག་འབྲི་བའི་མགོ་བརྩམས་པ་ཡིན་ལ། རང་གི་དགའ་སྐྱོ་ཆགས་སྡང་གི་ཚོར་འདུ་རེ་རེ་ཚིག་གི་སྦྱོར་བར་སྤེལ་ཏེ་སྤྱི་ཚོགས་སུའང་བཀྲམ་པ་ཡིན། མིའི་དགའ་མོས་དང་དད་ཞེན་ཟེར་བ་ནི་བྱ་དངོས་གང་རུང་ཞིག་དང་ཡང་ན་མི་སྣ་ཆེ་གེ་མོ་ཞིག་གི་སྣང་བརྙན་ལས་སྦྱིན་ཞིང་དེའི་ས་བོན་གྱི་འབྲས་བུ་དྲན་པའི་སྤང་དང་ཀླད་པའི་མཁའ་ལས་རིམ་གྱིས་མཆེད་དེ་དོན་ལ་དབབ་དགོས་པ་མིན་ནམ། དེ་བས་ངའང《ཨ་མདོའི་རོགས་མཐུན་འདེམ་སྒྲིག》ཅེས་པའི་དེབ་དེས་གནང་བའི་ཚོར་བས་སྣེ་དྲངས་ཏེ་ད་ལྟའི་བར་དུ་གྲངས་འབོར་སྟོང་ལས་བརྒལ་བའི་ཚིག་སྦྱོར་མང་པོ་སྤེལ་མྱོང་ལ། དེ་དག་ནི་ཚིག་གི་ཉིང་བཅུད་བསགས་པའི་སྒྱུ་རྩལ་རྩོམ་རིག་ཅིག་ཡིན་འདོད་པའི་ཁ་ཕོ་ང་ལ་གཏན་ནས་མེད་ལ། དེ་ལས་དོན་གྱི་བཅུད་ཅིག་རང་ཆགས་སུ་གནས་ཡོད་ཅེས་ཀྱང་ལབ་མ་མྱོང་། དེས་ན་གང་ཡིན་ཟེར་ན། དེ་ནི་ངའི་མི་ཚེའི་འཚོ་བ་ཡིག་ངོར་ཕབ་པའི་ཟིན་ཐོ་ལགས་སོ་ཞེས་མགྲིན་པ་གཟེངས་སུ་བཏེགས་ནས་བཤད་ཀྱང་སྤོབས་ལ་བཤད་ངེས་ཀྱང་ཡིན་ནོ། །
ང་ཚོའི་ངག་རྒྱུན་དུ་དཔེ་དེབ་ཀློག་དགོས། དཔེ་དེབ་བཟང་པོ་བཀླག་དགོས་ཟེར་བའི་བཤད་སྲོལ་ཞིག་ཡོད་དེ། དེ་ནི་དངོས་ནས་བདེན་པ་རེད། དཔེ་དེབ་ཀློག་པ་ནི་རིག་པའི་གཏེར་ཁ་སྔོག་པ་ཡིན། དཔེ་དེབ་ཀློག་པ་ནི་རང་ཉིད་ཕྱུག་པོར་བསྒྱུར་བ་ཡིན། དཔེ་དེབ་ཀློག་པ་ནི་འཚོ་བའི་ཉིང་བཅུད་དང་དུས་ཀྱི་བཀྲག་མདངས་གཞིབ་པ་ཡིན། ཡིན་ཡང་དཔེ་དེབ་ཀློག་དུས་ངེས་པར་དུ་རིན་གོང་མཐོ་ཞིང་རྒྱུ་སྤུས་ལེགས་པའི་དཔེ་དེབ་རྐྱང་རྐྱང་བཀླག་དགོས་པའི་ངེས་པ་མེད་པར་རང་གི་འཚོ་བ་དང་ཐག་ཉེ་ཞིང་རང་བློས་འཆུན་པའི་དེབ་དག་ནས་མགོ་བཟུང་སྟེ་བཀླགས་ན་ཤིན་ཏུ་ལེགས་པར་འདོད་ལ། དེ་ལས་ཀྱང་གལ་ཆེ་བ་ནི་རང་གི་ལས་རིགས་དང་དགའ་མོས་ལ་མེ་ཁ་གསོ་ཐུབ་ཅིང་། བརྡ་སྤྲོད་དང་དོན་ནོར་གྱི་རྒོད་པོ་དེབ་ངོས་སུ་ཡོམ་ཡོམ་འཁོར་བའི་དེབ་དག་དང་རིང་དུ་བྲལ་དགོས་པར་འདོད། དེ་ནི་ང་རང་གིས་སེམས་ཚོར་གྱི་རྒྱན་ཆ་དཀྲི་སྟངས་ཤིག་གམ་དཔེ་ཀློག་གི་ལས་ལམ་ལ་ཐོག་མར་ཞུགས་སྟངས་ཤིག་ཡིན་ཞེས་སྨྲས་པའོ། །
རྩོམ་སྒྲིག་པ། མཁའ་མཚོ་སྐྱིད།


text:
གོད་ཆག་ཀློང་གི་སྐད་དང་ལོ་རྒྱུས་ཀྱི་བྱ་ར་བ། རྗེ་དམུ་དགེ་བསམ་གཏན(༡༩༡༤-༡༩༩༣)[༢]
སྤེལ་དུས 2015-01-09
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། དམུ་དགེ་བསམ་གཏན།
"རབ་རྒྱལ་ལྕགས་མོ་གླང་(༡༩༦༡)ལོ་དང་། ཆུ་ཕོ་སྟག་(སྤྱི་ལོ༡༩༦༢)ལོ་རང་ལོ་ཞེ་དགུའི་ཐོག་སུའུ་ལེན་བཟོ་བཅོས་རིང་ལུགས་ལ་དགག་གཏོང་གི་ལས་འགུལ་ཆེན་པོ་ལངས། ཉིན་བཞིན་དགག་གཏོང་ཚོགས་འདུ་འཚོགས། མི་རྣམས་ལ་མུ་གེའི་སྐྲང་ནད་བྱུང་། ལྟོགས་གྲིར་ཤི་བའང་ཡོད"
"སྤྱི་ཟླ་བཅུ་བར་དམར་སྲུང་དམག་ཅེས་པས་ཁུལ་སྲིད་གྲོས་ཁང་ནས་ངེད་ཅག་མི་ལྔ་བཟུང་ནས་བཅའ་ལག་ཡོ་བྱད་ཐམས་ཅད་འཕྲོགས། ཁྲོམ་སྐོར་ལ་ཁྲིད་འཐབ་རྩོད་བྱས་མོད། སེམས་ལ་སྡུག་བསྔལ་མ་མྱོང་། འཁོར་པའི་ཉེས་དམིགས་ཅུང་ཟད་རེ་སྒོམ་ཁུལ་བྱས། སྔར་ལམ་རིམ་བློ་སྦྱོང་སོགས་ལ་བལྟས་པ་ཅུང་ཟད་ངོ་འཕྲོད་པ་བྱུང"
"ཁྲོམ་སྐོར་ལ་འགྲོ་བའི་སྐབས། ཆོས་གོས་སྣམ་སྦྱར་གྱོན་དུ་བཅུག རི་ཁྲོད་ཞྭ་ཅིག་ཅིག་མགོ་ལ་བསྐོན། རྒྱབ་ཏུ་འཇམ་སྡུད་བཟང་གསུམ་གྱི་དཔེ་ཁུར་དུ་བཅུག ཕྲག་པ་གཡས་གཡོན་དུ་བཀའ་གདམས་གླེགས་བམ་ཀྱི་ཤོག་གྲངས་ཁ་ཤས་རེ་བཏགས། ལག་ཏུ་འཕྲེང་བ་ཞིག་དང་ཇོ་བོའི་རྣམ་ཐར་ཆེན་པོའི་དུམ་བུ་ཞིག་བཞག་ནས། ཁ་འབོད་སྣ་ཚོགས་འུར་དིར་གྱི་ངང་དུ་དེད། ངེད་ཀྱི་སེམས་ལ་དགའ་སྣང་ཞིག་སྐྱེས་ཏེ། མགུར་ཞིག་འཐེན་འདོད་ནས། ལུས་ལ་ངུར་སྨྲིག་གི་གོས་ཤིག་གསོལ། །བཀའ་གདམས་གདམས་ངག་གི་རྒྱན་ཞིག་གསོལ། ། ལག་ཏུ་བཀའ་གདམས་ཀྱི་གླེགས་བམ་གཏད། ། མགོ་ལ་སྣེ་རིང་གི་ཞྭ་ཞིག་བསྐོན། །ཨེ་མ་དེ་རིང་གི་སྐྱིད་པ་ལ། ། ཞེས་སོགས་གང་ཤར་ཐོལ་བྱུང་དུ་སྨྲས་པ་དང་། མར་གྱུར་འགྲོ་བའི་སྡིག་སྒྲིབ་སྡུག་བསྔལ་ཀུན། །མ་ལུས་ད་ལྟ་བདག་ལ་སྨིན་པ་དང་། །བདག་གི་བདེ་དག་གཞན་ལ་བཏང་བ་ཡིས། འགྲོ་ཀུན་བདེ་དང་ལྡན་པར་བྱིན་གྱིས་རློབས། །ཞེས་ཁོ་ཚོའི་ཁ་འབོད་དང་སྦྲགས་ནས་སྐད་གསང་མཐོན་པོས་བསྒྲགས་པས། སྐབས་འགར་ཁོ་ཚོས་མི་ཐོས། སྐབས་འགར་ཐོས་ཀྱང་རྒྱ་མི་ཚོས་དོན་མི་གོ་བར། འདིས་ལོག་སྤྱོད་ཀྱི་ཁ་འབོད་བྱེད་ཀི་ཡོད་པ་འདྲ་ཟེར་ནས། བོད་ཕྲུག་ཀླད་མེད་རེ་ཁྲིད་འོང་ནས། འདིས་ཅི་ཟེར་ཉོན་ཟེར་མོད་དེ་དག་ཀྱང་རྒྱ་མི་དང་འདྲ་བར་ཅི་ཟེར་ཧ་གོ་གི་མི་འདུག"
"ཟླ་གཅིག་ཙམ་ནས། རྫི་འགག་འབོ་གྱོའི་ཁོག་ཏུ་དམ་པོ་ཏོས་ཟེར་བའི་རུ་ཁག་སྔོན་ཐོན་གྱི་ནང་དུ་ཞིང་ལས་ལ་དེད། དེ་གར་ལས་ཀ་ལྕི་ཞིང་ཐོག་མར་ཟས་ཀྱིས་མི་འདང་བས་དཀའ་ངལ་བྱུང་། རྟ་ཤ་སོགས་ལག་ཏུ་གང་བྱུང་ཟ་དགོས་བྱུང་། ཕ་ཡུལ་ནས་སྲིང་མོ་ཆེ་བས་སྒོར་ཉི་ཤུ་བསྐུར་བ་འཕྲོད་པས་སྲོག་འཚོའི་གསོས་སྨན་དུ་གྱུར"
"ཡང་འགའ་ཞིག་གིས་བདག་ལ་གླེང་འགེལ་གྱི་བསམ་འཆར་མང་བོ་ཞིག་བཤད། འགོ་ཁྲིད་པ་འགས་ཁྱོད་ཀྱིས་ཁས་ལེན་དགོས། མ་བླངས་ན་ནག་ཉེས་ཇེ་ཆེ་ཡིན་ཟེར། བདག་ལ་སེམས་དཀར་བ་འགའ་ཞིག་གིས་ཀྱང་ཁས་ལེན་དགོས་མ་བླངས་ན་མི་བཟང་རྒྱུ་རེད་ཟེར། ཅི་བྱ་གཏོལ་མེད་དུ་གྱུར་ཡོད་སྐབས། ནུབ་ཅིག་རྨི་ལམ་དུ་དགེ་རྒན་རིན་པོ་ཆེ་ཡོངས་འཛིན་ཐམས་ཅད་མཁྱེན་པ་ཕེབས་ནས། གཞན་གྱིས་ཅི་བཤད་ཐམས་ཅད་ཁས་མ་ལེན། ལིན་ཙོང་མེན་གྱིས་ཀྱང་ཅི་བཤད་ཁས་བླངས་པས་གཡས་ཕྱོགས་པའི་ཞྭ་གྱོན་དགོས་བྱུང་གསུངས་པ་རྨིས། ཡི་གེ་བྲིས་ཏེ་དེ་དང་དེ་ངས་མི་དྲན་ཞེས་ཕུལ་བས་སྐྱོན་མ་བྱུང"
"རབ་རྒྱལ་ཆུ་མོ་གླང(སྤྱི་ལོ༡༩༧༣)ལོའི་ཧོར་ཟླ་གསུམ་པ་རང་ལོ་དྲུག་ཅུའི་ཐོག་བཅིངས་གྲོལ་ཐོབ་སྟེ། སྔར་གྱི་ཕོག་སྐལ་བཀག་བསྡམས་བྱས་པ་དང་། སྔར་བཅའ་ལག་འཕྲོག་ལེན་བྱས་པའི་རིན་འབབ་བཅས་ཁྱོན་བསྡོམས་སྒོར་ཁྲི་གཅིག་དང་སྟོང་གསུམ་བྱིན་པ་དང་ལག་འདོགས་ཆུ་ཚོད་སོགས་དངོས་རྫས་ཁ་ཤས་ཕྱིར་སློག"
"སྔར་སྤྱི་ལོ༡༩༥༩ལོར་ཀྲུང་དབྱང་མི་རིགས་དཔེ་སྐྲུན་ཁང་གི་ནང་དུ་མའོ་ཙེ་ཏུང་གསུང་རྩོམ་སློབ་སྦྱོང་འཛིན་གྲྭ་ཟེར་བ་ཞིག་བཙུགས་ནས་བོད་ཡིག་བཅོས་བསྒྱུར་བྱེད་དགོས་ཟེར་ནས། བོད་ཀྱི་བརྡ་སྤྲོད་པའི་གཞུང་ལུགས་དཀྲུགས་ཏེ་ཅི་མིན་འདི་མིན་ཞིག་བཟོས། "གནད་བསྡུས"ཟེར་བ་ཞིག་བསྒྲིགས་ཏེ་རྒྱལ་ཡོངས་ཀྱི་བོད་ས་ཁུལ་ཡོད་དོ་ཅོག་ཏུ་བཀྲམ། བོད་ཡིག་གི་ཚགས་པར་དང་དུས་དེབ་ཐམས་ཅད་རྒྱ་སྐད་དང་བོད་སྐད་གང་ཡིན་མི་ཤེས་པ་ཞིག་ཏུ་གྱུར་། "གནད་བསྡུས"དེའི་རྗེས་སུ་འབྲངས་ནས་སུམ་རྟགས་ཤིག་ཀྱང་བརྩམས་ནས་སི་ཁྲོན་མི་རིགས་དཔེ་སྐྲུན་ཁང་གིས་དཔར་ཡང་བཏབ། དེ་ལ་དགག་པ་ཞིག་བརྩམས་ཡོད་པ་མཇུག་ཅུང་ཟད་མ་གྲུབ་ཀྱང་གང་ཚར་བ་དེ་ཁོ་ཚོ་ལ་བསྟན་ནས། ལན་ཁྱེར་ཤོག་ཅེས་དགག་ཡིག་ཁོ་ཚོའི་ལག་ཏུ་བཞག འོན་ཀྱང་ལན་ཚིག་གཅིག་ཀྱང་མ་འོང"
"བསམ་འགྲུབ་དང་སྨོན་ལམ་གཉིས་ཁྲིད་ནས། ངེད་ཅག་གི་རང་སྐྱོང་ཁུལ་བརྒྱུད་དེ་ཁྲིན་ཏུའུ་རུ་སོང་། བོད་རྒྱ་ཚིག་མཛོད་ཆེན་མོ་བཟོ་རོགས་བྱས། ཆོས་ཀྱི་ཐ་སྙད་སྟོང་དྲུག་ཙམ་ཞིག་བཟོས་མོད། རྗེས་སོར་ཆ་ཚང་མ་བཞག་ལ་བཞག་པའང་འགྲེལ་ལོག་ཁ་ཤས་ཀྱང་ཡོད་ཚོད་འདུག"
"རབ་རྒྱལ་ལྕགས་ཕོ་སྤྲེལ(སྤྱི་ལོ༡༩༨༠)ལོ་རང་ལོ་རེ་བདུན་ཐོག་སྤྱི་ཟླ་དང་བོར་པེ་ཅིན་དུ་མི་རིགས་གྲངས་ཉུང་སྐད་ཡིག་གི་ཚན་རིག་གྲོས་བསྡུར་དུ་ཞུགས། ཉིན་བཅུ་གཉིས་རིང་ལ་རྩོད་གླེང་བགྱིས་མཐར"གནད་བསྡུས"ཟེར་བ་ཡིག་ལོག་ཡིན་པར་ཐག་བཅད། དེ་ནས་རིམ་གྱིས་གསར་འགྱུར་དང་དུས་དེབ་ཐམས་ཅད་བོད་རང་གི་རིགས་པའི་གཞུང་ལུགས་ཐོག་ཏུ་བབ། བོད་རང་གི་རིག་གནས་ཀྱི་རྨང་གཞི་ལ་གནོད་སྐྱོན་ཆེན་པོ་བྱུང་གིན་ཡོད་པ་ལེགས་པར་བསལ་བས་ཕན་པ་ཆེན་པོ་བྱུང་ངོ"
" 'གནད་བསྡུས'ཀྱི་དགག་ཡིག་མཐའ་དཔྱད་ཟེར་བ་དེ་བོད་རྒྱ་ཚིག་མཛོད་ཁང་གིས་སྣུམ་དཔར་བརྒྱབ་ནས། ཚིག་མཛོད་ཁང་གི་ལས་བྱེད་པ་ཡོངས་ལ་ཚར་གཅིག་ཁྲིད། རྔ་བ་ནས་སྣུམ་དཔར་ཞིག་བརྒྱབ། རྗེས་སོར་ལྷ་ས་ནས་སྣུམ་དཔར་པར་ཐེངས་གཉིས་བརྒྱབ། ཀན་ལྷོ་གསར་འགྱུར་ཁང་ནས་ཀྱང་དཔར་ལེགས་པོ་ཞིག་བརྒྱབ། ས་ཁྱབ་རྡོ་ཁྱབ་བྱུང་། པེ་ཅིན་ནས་དུང་དཀར་བློ་བཟང་འཕྲིན་ལས་ཀྱི་ཡི་གེ་འབྱོར་ཏེ། བསྔགས་བརྗོད་ཀྱི་བསྟོད་ཚིག་སོགས་བྱུང"
"དེ་ནས་སྤྱི་ཟླ་བཅུ་བར་འབར་ཁམས་སུ་ལོག དེ་ནས་སླར་བུན་ཅང་ཀྲོང་ཆུས་སུ་སོང་སྟེ་ཀྲུང་གོ་བོད་ཀྱི་ལོ་རྒྱུས་ཀྱི་གཞུང་ལུགས་གྲོས་བསྡུར་གྱི་ཚོགས་འདུར་ཞུགས། ཚོགས་ཆེན་ཚོགས་ཆུང་ཐོག་ཏུ་གཏམ་རུས་པ་ཅན་བཤད"
"ཧོར་ཟླ་བཞི་བའི་ཚེས་ཉེར་དགུ་ཉིན་མིག་གཤག་བཅོས་བྱེད་གྲབས་བྱས་ཀྱང་བཟི་ཁབ་རྒྱག་སྐབས་ཁྲག་བྱུང་ནས་གཤག་བཅོས་བྱེད་མ་ཐུབ། དེ་ནས་རེ་དོགས་མང་བོ་སྐྱེས་ནས། ལྷ་མོའི་ཤོ་མོ་ཁ་ཤས་འཕངས་པ། བཅུ་གསུམ་དང་དགུ་ཤ་སྟག་བབ། འོན་ཀྱང་རྨི་ལམ་གསལ་བོ་རེ་ཨེ་ཐོན་རེ་བ་བྱས། ནུབ་ཅིག་ནམ་ལངས་ཁར་གཉིད་མ་སད་ཀྱི་ངང་ལ། མི་ཞིག་གིས་ཡང་ལ་ཞིག་སྒྲོན་ནས་ང་ལ་བྱིན་པས། ངས་ཉལ་གུར་གྱི་རས་འཚིག་རྒྱུར་དོགས་ནས་མདུན་འཇོག་ཐོག་འཇོག་དགོས་བསམ་པ་རྨིས། ཡང་དམུར་དགོན་གྱི་དགེ་བསྐུལ་དང་མཉམ་དུ་དཔེ་ཆ་ཞིག་ཞུ་དག་བྱེད་ཀྱིན་འདུག་པ་མིག་གིས་གསལ་བོར་མཐོང་བ་རྨིས། ཡང་འགའ་ཞིག་ལ་དཔེ་ཁྲིད་བྱེད་པ་ལ། དཔེ་དེ་ཉིད་རྒྱུག་བྲིས་ཆུང་ཆུང་ཞིག་ཡིན་ཀྱང་མཐོང་བ་སོགས་རྨིས་པས། གཤག་བཅོས་འགྲུབ་རྒྱུ་རེད་སྙམ། ཧོར་ཟླ་ལྔ་བའི་ཚེས་ཉེར་བདུན་ལ་ཀྲང་ཡན་ཀྲང་གིས་མིག་གཤག་བཅོས་བྱུང་། བདེ་ལེགས་ངང་འགྲུབ་པ་བྱུང་། དེའི་རྗེས་སོ་གཉིས་བཙུགས། ཤེལ་མིག་བཟོས། ཤེལ་མིག་གྱོན་པས་མིག་གིས་གསལ་བར་མཐོང་བ་བྱུང"
"བླ་བྲང་དུ་སྡོད་སྐབས་ཟས་མ་འཕྲོད་པ་ལྟ་བུའི་ནད་དྲག་པོ་ཞིག་བྱུང་། རྒྱ་སྨན་བོད་སྨན་གང་གིས་ཀྱང་ཕན་པ་མ་བྱུང་། ཟ་མ་ལ་ཡི་ག་ཆད། དེ་མཚུངས་རྨི་ལམ་དུ་མི་ཞིག་གིས་རྟ་དཀར་བོ་ཞིག་ཁྲིད་འོངས་ནས་ད་འགྲོ་ཞེས་རྟ་གོང་དུ་བསྐྱོན་པ་རྨིས་པ་དང་། གཞན་གཤིན་པོ་ཁ་ཤས་དང་འཕྲད་པ་རྨིས་པ་སོགས་ལ་བརྟེན། སེམས་ལ་ད་ཚེ་ཟད་ཡོད་རྒྱུ་རེད་བསམ་ཞིང་རྗེས་སོར་བླ་བྲང་དགོན་འདིར་ཡོང་ཨེ་ཐུབ་མི་ཤེས་སྙམ་ནས་བཀའ་ཆོས་གང་ཞུས་ཐམས་ཅད་ན་བ་བསྲན་བཟོད་བྱས་ཏེ་ཚང་མ་བཏོན། དེ་མཚུངས་དགེ་སྦྱོར་དཔེ་ལྟས་སོགས་ལ་འབད་ཅི་ཐུབ་བྱས། སྡུག་བསྔལ་མེད་ན་ངེས་འབྱུང་མེད། །ཅེས་གསུངས་པ་ལྟར་ངེས་འབྱུང་སྤུ་སུད་རེ་སྐྱེས་བྱུང་། བླ་བྲང་དགོན་འདིར་བཀའ་ཆོས་སོགས་ཉག་ཕྲ་བར་འདུག་པས། བཀའ་ཆོས་གང་གི་སྐབས་སུ་ནང་སེམས་ལ་བསྐོར་ནས་བཤད་ཅི་ཐུབ་བྱས། ལུས་ཁམས་མ་བདེ་ཡང་བཀའ་ཆོས་དགའ་རབ་ཅིག་འདོན་ཐུབ་སོང་། ཡོང་དོན་ཞོག་སོང་སྙམ་དུ་བློ་བདེ་འབོལ་གྱིས་སོང"
"ཚེས་བཅུ་བཞི་ཉིན་གསོལ་བ་ཆུ་ཐིགས་ཙམ་ཡང་མ་བཞེས། ཡང་ཚ་བསླབ་གསུམ་རྒྱ་མཚོར་ང་ལ་སྤྲུལ་སྐུ་བླུ་མི་དགོས་ཞེས་ཨ་ནེ་བདེ་མཆོག་སྐྱིད་ལ་བཤད་ཡག་གྱིས་གསུངས"
"ཧོར་ཟླ་གསུམ་པ་ཕྱི་མ་ཤོལ་ཟླའི་ཚེས་བཅོ་ལྔ་(སྤྱི་ལོ༡༩༩༣ཟླ༥ཚེས༦)སྟེ་ནག་ཟླའི་ཉ་ལ་དཔལ་དུས་ཀྱི་འཁོར་ལོའི་རྒྱུད་དང་ཤེར་མདོ་གསུངས་པའི་དུས་ཆེན་ཉིན། རེས་གཟའ་ཕུར་བུ་རྒྱུ་སྐར་ས་རི། ནམ་ལངས་ཀྱི་དུས་སུ་ད་ལྟའི་དུས་ཚོད་བདུན་དང་སྐར་མ་ཉེར་ལྔའི་ཐོག་སྤྱན་གྱིས་ཧྲིག་གེར་ཅུང་ཟད་གཟིགས། དེ་ནས་བཙུམ་པ་དང་མཉམ་དུ་སེང་གེ་ཉལ་སྟབས་ཀྱིས་དགའ་ལྡན་ཡིད་དགའ་ཆོས་འཛིན་དུ་ཕེབས་པའི་ཚུལ་བསྟན་ནས་བདག་སོགས་རྟག་འཛིན་ཅན་རྣམས་ཆོས་ལ་བཀོད་ཕྱིར་དེ་ལྟར་གནང"
(རྩོམ་འགན་པ། རིན་ཆེན།)


text:
ཀུན་དོན། (རྔ་བ) མི་ཞིག་གི་བསམ་པ་ཤིན་ཏུ་རྟོགས་དཀའ་སྟེ།ཏག་ཏག་དེ་ཡིས་སྡུག་བསྔལ་དང་སེམས་ཁུར་འབའ་ཞིག་བསྐྱལ་ལོ།།ངས་ནམ་ཡང་རང་ཉིད་ནི་གཙང་བའི་མཚོ་ཞིག་གམ་གཏིང་ཟབ་པའི་མཚེའུ་ཞིག་ཡིན་བསམས་ཅིང་།ཚེ་རིས་མཚོ་ནི་ངའི་ཕྱི་ནང་གསང་གསུམ་ལ་རྒྱུས་ཡོད་པའི་གཞི་བདག་རང་ཡིན་པར་འདོད།དོན་དངོས་སུ་ས་བོན་དཀར་པོ་ལ་འབྲས་བུ་དཀར་པོ་སྐྱེ་བའང་མ་ཡིན་ཏེ།དེ་ནི་ཞིང་ལ་འདེབས་པའི་ལྡུམ་ཚལ་མང་པོ་ཞིག་དང་འདྲའོ།། ད་ནངས་ཞོགས་སྔ་ངས་རང་གི་སྔས་འགྲམ་གྱི་ཉིན་ཐོ་འབྲི་དེབ་མི་འདུག་པ་ཤེས་རྗེས།འཚབ་འཚུབ་དང་བློང་བློང་བོར་གཡས་གཡོན་གང་དུ་བཙལ་ཀྱང་རྙེད་མ་སོང་།ངས་ཞིབ་ཏུ་བསམས་རྗེས།དེ་ནི་རང་གི་བཞག་བརྗེད་ཅིག་ཡིན་པའི་སེམས་གསོ་བྱས་ཙང་།ཉིན་ཐོ་ནི་མ་གཞི་ནས་གསང་བ་ཞིག་ཡིན་པས།བློ་བདེ་ལ་འབབ་ཐབས་རང་མ་བྱུང་མོད།ཅི་བྱ་གཏོལ་མེད་དུ་གྱུར་ཏོ།།
འདི་ཁྱོད་ཚོར། ཝུ་ཆང་འཐུང་ཐེངས་གཅིག་གི་སྤོད་ཡར་བྲིས། —གཞི་རིམ་པ། ངའི་དང་མའི་སློབ་མ་སྐོར་ཞིག་སློབ་མཐར་ཕྱིན་ནས་ཐོན། ལ་ཤས་འཐོན་ལ་ཉེ། ལ་ལས་དགེ་རྒན་སོགས་བཅའ་འདོད་ཟེར། འགའ་ཤོས་ཀྱིས་ཆུང་མ་ཞིག་ཀྱང་མཁོ་ཟེར། ངས་རྒན་གཏམ་འགའ་རེ་ལབ་འཇོག འོས་མིན་རང་གིས་དཔྱོད། སློབ་མའི་འཚོ་བ་ནི། ཐོགས་ས་འགྱེལ་ས་མེད་པའི་གཞུང་ལམ་ཞིག་ཡིན་པའི་དབང་དུ་བཏང་ཚེ། བྱ་བར་འཇུས་གཞུག་གི་མི་ཚེ་ནི། རྡོ་འབྱོང་འབའ་འབུར་མང་བའི་རྐང་ལམ་ཞིག་ཡིན་པ་འདི། ཐོག་མ་ཐོག་མའི་སེམས་སྐྱེད་དུ་གཟུང་དགོས།
ཚངས་དབྱངས་རྒྱ་མཚོ་དང་དགའ་རི་སྤྱང་གཉིས་ཀྱིས་བརྩམས། གཅིག ཁ་བ་ལེབ་མོའི་འཕུར་ལྡིང་རྩེན་པའི་ནངས་ཞོགས་ཤིག་ལ། དགེ་རྒན་སྣང་གསལ་ཡེ་ཤེས་ལགས་ནམ་རྒྱུན་དང་འདྲ་བར་སྔ་མོ་ནས་ཡར་ལངས་ཏེ་ཕྱི་རོལ་དུ་དཔེ་གཟིགས་ལ་སོང་། དྭངས་གཙང་གི་ཁ་བའི་འདབ་མ་རེ་རེ་ཁོའི་གནག་ཅིང་འཁྱིལ་བའི་སྐྲ་ལོའི་གསེང་ལ་འཐིམས། ཁོས་གདོང་ལ་མནབས་བའི་ཤེལ་མིག་དཀར་པོ་དེ་མཛུབ་མོས་ཡར་འདེད་ཙམ་བྱས་ནས་མདུན་དུ་བསྐྱོད།
ཁ་བ་བྷ་ཐ་ཡ་ཚོའུ་ན་ལེ་ཡིས་བརྩམས། ༼ འཇར་པན། ༽ གཙང་ཨ་ཚེས་བསྒྱུར། ༼ བོད། ༽ སྟོན་གྱི་ཟམ་ཟིམ་གྱི་ཆར་བས་རློན་པར་གཏོང་མི་ཐུབ་ན་ཡང་མིའི་སྐྱི་པགས་ལ་རློན་ཤ་དོད་ཐུབ།སྒོ་ཕྱིར་བུད་དེ་ཡོང་བཞིན་པའི་གཞོན་མས་གཞོན་པའི་ཆར་གདུགས་མཐོང་རྗེས། “ཨ།ཆར་འབབ་བཞིན་འདུག་ཨང་”ཞེས་གཟོད་ཆར་བ་འབབ་བཞིན་པ་ཚོར། སྐབས་དེར་གཞོན་པས་ཆར་གདུགས་བཀར་བྱུང་། སྤྱིར་བཏང་ཆར་བ་འགོག་བྱེད་དུ་ཆར་གདུགས་བཀར་བ་ཡིན་མོད།ཁོས་བྱེད་ཚུལ་ལ་བལྟས་ཏེ་བཤད་ན་གཞོན་མ་དེའི་གམ་དུ་རང་ཉིད་ཁ་སྐྱེངས་བཞིན་པ་འགེབས་བྱེད་ཡིན་པ་འདྲ།
བསེ་ཆང་སངས་རྒྱས་དོན་གྲུབ། མི་རིགས་ཤིག་གི་རྩོམ་རིག་འཕེལ་རྒྱས་སུ་འགྲོ་དགོས་ན། རྩོམ་རིག་གསར་རྩོམ་དང་རྩོམ་རིག་དཔྱད་བརྗོད་གཉིས་ནི་མེད་དུ་མི་རུང་བའི་གྲུབ་ཆ་གཙོ་བོ་གཉིས་ཡིན། རྩོམ་རིག་གསར་རྩོམ་གྱིས་རྩོམ་རིག་དཔྱད་བརྗོད་ལ་རྒྱུ་ཆ་འདོན་སྤྲོད་བགྱི་ལ།
བརྩམས་སྒྲུང་། — རྣོ་སྦྲེང་། 1 “ཡུགས་ས་མ་ཚང་ལ་འགྲོ་མི་རུང་། སྣ་ནག་མ་དེ” “ཡུགས་ས་མའི་ཉེ་སར་མ་བཏུད། གྲིབ་ཕོག་འགྲོ” ཆུང་ཆུང་བྱིས་པའི་དུས་ནས་ཡུལ་མི་དག་གིས་ཁོ་མོ་བས་མཐའ་རུ་དེད་ཡོད་པས། ངས་ཁོ་མོ་བཀྲ་མི་ཤིས་པའི་མཚོན་བྱེད་ཅིག་ཡིན་པ་ལས་ཅི་ཞིག་ལ་ཡུགས་ས་མ་ཟེར་བ་དང་ཡུགས་ས་མ་ཟེར་བ་ཅི་ཞིག་ཡིན་པ་མི་ཤེས། ལན་རེར།
ཙག་སྒྲ། ཚུལ་ཁྲིམས་གོམ་པ་ཡང་མོས་གྲྭ་ཤག་ལས་ཐོན་པ་ན། ནམ་ད་དུང་ཡོངས་སུ་གསལ་མི་འདུག་ལ། ཤར་ཕྱོགས་ཀྱི་རི་རྒྱུད་མཐོན་པོ་དག་རྡང་ལ་བཏགས་པའི་གཡག་རྒོད་ཁྱུ་ཞིག་དང་འདྲ་བར་ནག་ཡོར་ཡོར་དུ་མངོན། དགོན་པའི་མདུན་རིའི་དངོས་ཀྱི་མགོན་ཁང་ལས་གསལ་ལ་མི་གསལ་བའི་རྔ་སྦུག་གྱི་སྒྲ་ཞིག་གྲགས་འོང་བ་དང་སྟུན། ཆེས་གདོད་མའི་བསང་བསུར་གྱི་དྲི་མ་སྟུག་པོ་དེ་ཚུལ་ཁྲིམས་ཀྱི་སྣ་ལམ་བརྒྱུད་ནས་ཡིད་ཀྱི་གཏིང་དུ་སིམ་པ་ན། ཁོ་ལ་བཤད་མི་ཤེས་བའི་ཚོར་སྣང་ལྕི་མོ་ཞིག་སྐྱེས། དགོན་པའི་གླིང་གཞུང་རྒྱུད་ནས་འབབ་པའི་ཆུ་ཕྲན་དེས་དགུན་འཁྱགས་ཀྱི་སྐྱོ་ངལ་རིང་བོ་ཞིག་དྲུད་ནས་མདུན་དུ་བཞུར་ཀྱིན་བདའ། སྐྱ་རེངས་རབ་རིབ་ཁྲོད་ནག་སྒུར་སེ་འགྱིང་བའི་འདུ་ཁང་ཆེན་མོ་དེ་ཚུལ་ཁྲིམས་ ཀྱི་ཕ་མ་གཉིས་ཀྱི་རྒྱབ་གཟུགས་བཞིན་རྒས་ཁོག་གི་ངང་ནས་གནས་འདུག ཚུལ་ཁྲིམས་ཀྱི་ཡིད་ལ་སྐྱོ་སྣང་ཞིག་སྐྱེས་ནས་འདུ་ཁང་ཆེན་མོར་ཕྱག་གསུམ་འཚལ་ རྗེས་ལྗིད་ཏིག་ཏིག་གོམ་པ་དེ་རླངས་འཁོར་ས་ཚིགས་ཀྱི་ཕྱོགས་སུ་བསྒྱུར།
སྙུག་བཅུད་ལེན། ཏག་ཏག་ང་རང་ཕ་ཡུལ་ནས་ཡོང་ཁར། སྨུག་སྤྲིན་གྱི་རི་མོ་གོས་སུ་གྱོན་པའི་ཕ་ཡུལ་གྱི་རི་བོ་དག་གི་ཉག་ག་ནས་ངས་ རང་གི་གྲིབ་གཟུགས་མཐོང་གིན་འདུག་ཅིང་། གྲིབ་གཟུགས་ངོས་སུ་འགུལ་བཞིན་པའི་ང་ཡི་བློ་དཀར་གྱི་བྱེའུ་དེ་ཕ་ཡུལ་གྱི་ནམ་མཁའ་རུ་ལྡིང་སྐོར་རྒྱག་གིན་འདུག དེ་ལྟར་ང་རང་རེས་འཁོར་གྱི་སྒེའུ་ཁུང་འགྲམ་དུ་བསྡད་དེ་མར་མར་ཡོང་བ་ན། ངས་རླངས་འཁོར་གྱི་སྒེའུ་ཡོལ་གསེང་ནས་ཕ་ཡུལ་གྱི་འཇམ་ཀླས་པའི་དྲི་མ་དྭངས་མོ་དག་ཀྱང་སྣ་མདོའི་བུ་ག་བརྒྱུད་དེ་སེམས་ཀྱི་གཏིང་རིམ་ནས་ཚོར་ཐུབ་པར་མ་ཟད། ཕ་ཡུལ་དང་བར་ཐག་སྤྱི་ལེ་གཅིག་ཙམ་སོང་བའི་མཚམས་ཤིག་ཏུ། ངས་མགོ་བོ་སྒེའུ་ཁུང་ཕྱི་རོལ་དུ་ཇི་ལྟར་བུད་པའང་མ་ཤེས་པར་ཕ་ཡུལ་ཕྱོགས་སུ་ཅེར་ནས་ཡོད་ལ། དེ་དུས་ཀྱི་ངའི་ཕྱིར་མིག་ཁྲོད་ཀྱི་ཕ་ཡུལ་ནི་ཏག་ཏག་ཉིན་ཤས་ཡར་སྔོན་གྱི་ཞོགས་ པ་ཞིག་ལ་ང་རང་གནས་དེར་བསྡད་དེ་Ganonཔར་ཆས་ཀྱིས་བསྒྲོན་པའི་འདྲ་པར་ལྷོད་ཤ་ལྡན་པ་དེ་དང་གཅིག་པ་གཅིག་རྐྱང་རེད་འདུག
༢༠༡༣ལོར«རིག་རྩལ་རྒྱང་སྐྱོད»སྒོར་ཕུད་པ་ནས་ད་ལྟའི་བར། ངས་འབེལ་རྩོམ་དང་ཐོར་རྩོམ་རང་བཞིན་གྱི་རྩོམ་ཡིག་བཞི་བཅུར་ཉེ་བ་བྲིས་ཤིང་། བརྗོད་དོན་མི་མཚུངས་པའི་ཁ་ནང་ལྟའི་རྩོམ་ཡིག་རྣམས་ལས། དུས་འདིར་ཅུང་འོས་འཚམས་ཡིན་པའི་རིགས་འགའ་ཕྱོགས་སྒྲིག་གི་མཚན་དོན་ལ«རང་རིག་རང་གསལ»ཞེས་གསོལ་ཡོད། དེ་ནི་ད་ལྟ་ཁྱེད་ཀྱི་ཕྱག་ཏུ་ཐོགས་པའི་དེབ་ཆུང་འདི་ཉིད་དོ།།
རྩོམ་པ་པོ། ཁ་ཧྥོ་ཁ། [འཇར་མན།] ཁྲིམས་ཀྱི་སྒོ་ཁ་རུ་སོ་ལྟ་བ་ཞིག་འགྲེངས་ཏེ་འདུག་ཅིང་ཉིན་ཞིག་གྲོང་གསེབ་པ་ཞིག་ཁྲིམས་ཀྱི་སྒོ་ཁ་རུ་ཡོང་སྟེ་སོ་ལྟ་བ་དེར་ཁྲིམས་ཀྱི་སྒོ་ནང་དུ་འགྲོ་རུ་འཇུག་པར་རེ་བ་ཞུས། སོ་ལྟ་བས་ཁོ་ལ་ད་ལྟ་ནང་དུ་སོང་མི་ཆོག་ཅེས་བཤད་ཅིང་གྲོང་གསེབ་པ་དེས་བསམ་བློ་འཁྱུག་ཙམ་བཏང་རྗེས་ཅུང་ཙམ་འགོར་རྗེས་སོང་ཆོག་པ་ཡིན་ནམ་
རྣོ་སྦྲེང་། ་ “ཐག་་་ཐག་་་་ཐག་་་་་་”
“ལྷ་མོ་ཡག སྒོ་ཕྱེ་རོགས།” “ཐག་་་ཐག་་་་ཐག་་་་་་”
“ལྷ་མོ་ཡག སྒོ་ཕྱེ་རོགས།” གསར་བུ་ཞིག་ཁོ་མོའི་སྒེའུ་ཁུང་འགྲམ་ནས་ནག་སྒོང་ངེར་འགྲེང་ནས་དེ་སྐད་སྨྲས། ཁོ་མོས་ཅི་ཡང་མ་སྨྲས། གསར་བུ་དེར་སྡུག་ལ་སུན་པ་མེད་པར་ཡང་བསྐྱར་སྒེའུ་ཁུང་རྡུང་ཞོར་དུ་”ལྷ་མོ་ཡག སྒོ་ཕྱེ་རོགས་”ཞེས་སྨྲས། “སུ་ཡིན། ” “་ང་རང་ད་ཅི་ཉིན་གུང་ཁྱེད་ཀྱི་སྐྲ་བཞར་ཁང་ལ་ཡོང་བ་ཡིན།
ཁྱེད་ཀྱིས་སྒོ་ཕྱེ་དང་སུ་ཡིན་ཤེས་སོང་བ་མིན་ནམ།”
གཙང་ཨ་ཚེ། གཅིག ཁོང་གཉིས་མདུན་ཅོག་གི་གཡས་གཡོན་དུ་ཁ་གཏད་དུ་བསྡད་ཅིང་མཚམས་མཚམས་སུ་སྒྲོལ་དཀར་གྱིས་རིག་འཛིན་གྱི་ངོ་ལ་མིག་ཟུར་གྱིས་བལྟ་ཙམ་བྱེད་པ་ལས་མགོ་སྒུར་ནས་ཕྲེང་བའི་ཕྲེང་རྡོ་རེ་རེ་ཕར་འདེད་ཚུར་འདེད་བྱས་ཏེ་སྐད་ཆ་གཅིག་ཀྱང་མི་བཤད།རིག་འཛིན་གྱིས་ཅི་ཞིག་བཤད་རྩིས་ཐེངས་འགར་བྱས་མོད།ཁོའི་མགྲིན་པ་འགགས་འདུག་པ་ལྟར་ཅི་ཡང་མ་བཤད།ཁོང་གཉིས་ཀྱི་བར་དུ་ཡོད་པའི་མདུན་ཅོག་དཀྱིལ་བརྡོལ་བ་དེའི་སྟེང་གི་བ་མའི་ནང་དུ་ཆུ་ལྷོག་ལྷོག་ཏུ་གདུ་ཞིང་ཆུའི་རླངས་པ་ཡར་ཡར་འཕྱོ་བ་ལས་དྲི་མ་ཞིམ་པོ་ཞིག་ཁོང་གཉིས་ཀྱི་སྣ་སྒོ་རུ་འཚང་འོངས།དེ་ལྟར་ཁོང་གཉིས་ཀྱིས་སུ་ཞིག་ལ་སྒུག་ཡོད་པ་ནང་བཞིན་དུས་ཚོད་ཕྱེད་ཙམ་འགོར་ལ་ཉེ།
དམངས་ཁྲོད་ཀྱི་ལ་གཞས་དང་དམངས་གླུར་ཉན་ཐེངས་རེར། འོ་སྐོལ་ཚོའི་རྩོམ་རིག་གསར་རྩོམ་ལ་སྐད་ཆའི་ཕོངས་བཞིན་འདུག་པའི་ཚོར་སྣང་ཞིག་ཅིག་ཅར་དུ་སྐྱེས་བྱུང་། ཡང་ན་རྩོམ་རིག་གསར་རྩོམ་གྱི་སྐད་ཆའི་ནང་དོན་ལ་གྱ་ནོམ་ཕུན་ཚོགས་མིན་པའི་ཆ་ཞིག་འདྲེས་འདུག་སྙམ། ཡང་ན་རྩོམ་རིག་གསར་རྩོམ་གྱི་སྐད་ཆས་འབྲི་མཁན་ཁོའི་ནང་སེམས་ཀྱི་དོན་བྱ་ཇི་བཞིན་གསལ་རྗེན་དུ་སྟོན་ཐུབ་ཀྱིན་མེད་པའི་སྣང་བ་ཞིག་འགོག་མེད་དུ་སྐྱེས་བྱུང་། རྩོམ་རིག་ནི་སྐད་ཆ་དང་འབྲེལ་བའི་ལས་ཀ་ཞིག་ཡིན་ལ། རྩོམ་རིག་གསར་རྩོམ་པ་ཞིག་ཡིན་ན། སྐད་ཆའི་བཙོ་སྦྱངས་ཀྱི་ཐད་དུ་ལས་སྒོ་གཉིས་ཡོད་པར་སེམས་ཤིང་། གཅིག་ནི་བོད་མིའི་ངག་ནས་ཐོན་པའི་སྐད་ཆའི་སྒྲ་དང་གདངས་དྲིས་མ་བསླད་པ་དེ་ཡིན་ལ། ཅིག་ཤོས་ནི་སྐད་ཀྱི་གདངས་དེ་མཚོན་པར་བྱེད་པའི་ཡི་གེའི་རི་མོ་དེ་ཡིན། སྔ་མ་ནི་འཚོ་བ་ཞིག་དང་རིག་གནས་ཤིག ལོ་རྒྱུས་ཤིག སེམ་ཁམས་ཤིག མཛེས་དཔྱོད་ཅིག་སོགས་ཡིན་ལ། ཕྱི་མ་ནི་བརྡ་སྤྲོད་ཅིག་དང་སྐད་བརྡ་ཞིག
གཞི་རིམ་པ། སྲ་བསྐྱུར་རྙི་ལྡད་བྱེད་མཁན་ཚོས་རྩམ་རྡོག་འདི་བཞེས་རོགས། སྤྱིར། དོགས་པ་སློང་བ་དང་རིགས་པ་འདྲེན་པ། དགག་སྒྲུབ་བྱེད་པ་དེ་དགོས་ངེས་ཤིག་རེད། དེ། སྔོན་གྱི་རིག་གཞུང་མང་པོའི་རྐང་དང་ད་ལྟའི་དམངས་གཙོའི་ལས་ལུགས་སོགས་ལའང་གཡང་དུ་གྱུར་ཡོད་པ་རེད།


text:
༄༅། །ཕྱི་ལོ་ ༢༠༡༧ ཟླ་ ༣ ཚེས་ ༢༣ ནས་ཚེས་ ༢༥ བར་ཉིན་གྲངས་གསུམ་རིང་འདི་ག་ཤེས་རིག་ལས་ཁུངས་ཀྱི་གོ་སྒྲིག་འོག་གངས་སྐྱིད་གཉའ་ཁྲི་ཚོགས་ཁང་དུ་རྩོམ་སྒྲིག་པ་རྣམས་ལ་སློབ་དེབ་ཇུས་འགོད་ཀྱི་ཟབ་སྦྱོང་གོ་སྒྲིག་ཞུས།
གོང་ཚེས་ཉིན་ཤེས་ཡོན་ལྷན་ཚོགས་ཀྱི་འགན་འཛིན་ཚེ་རིང་བསམ་གྲུབ་ལགས་དང་། ཟབ་སྦྱོང་སྤྲོད་མཁན་སྨོན་ལམ་བརྡ་འཕྲིན་ཞིབ་འཇུག་ཁང་གི་འགན་འཛིན་དགེ་བཤེས་བློ་བཟང་སྨོན་ལམ་ལགས། ཟབ་སྦྱོང་དུ་ཞུགས་མཁན་ཤེས་ཡོན་ལྷན་ཚོགས་ཀྱི་སློབ་དེབ་རྩོམ་སྒྲིག་པ་རྣམས་དང་། ལྡི་ལི་ཤེས་རིག་པར་ཁང་གི་པར་སྐྲུན་འགན་འཛིན་དང་ལས་རོགས་བཅས་ཚོགས་འཛོམས་ཀྱིས་ཤེས་ཡོན་ལྷན་ཚོགས་ཀྱི་འགན་འཛིན་ནས་ཕེབས་བསུ་དང་ངོ་སྤྲོད་ཞུས་རྗེས། དགེ་བཤེས་བློ་བཟང་སྨོན་ལམ་ལགས་ཀྱིས་དེབ་ཅིག་བཟོ་སྒྲིག་ལ་བྱེད་པ་ཚང་དགོས་པའི་རྩ་དོན་ཁག་དང་། དེབ་ཀྱི་ཤོག་བུ་གཏན་འབེབས་བྱེད་སྟངས། བྱིས་པའི་སེམས་ཁམས་དང་མཐུན་པའི་ཚོན་ཁྲ་འདེམས་སྟངས་བཅས་རྩ་བའི་ཤེས་བྱ་ཁག་ངོ་སྤྲོད་བྱས་པ་དང་། དེབ་ཀྱི་གཞི་རྩའི་བཟོ་འགོད་བྱེད་སྟངས་དང་། ཤོག་བྱང་བཟོ་སྒྲིག་བྱེད་སྟངས། པར་བཟོ་སྟངས་བཅས་ཟབ་ཁྲིད་གནང་རྒྱུ་དང་། དེའི་རྗེས་སུ་ཤེས་རིག་ཤེས་ཡོན་འགན་འཛིན་ཟུར་པ་རྒྱལ་མཚན་ལགས་ཀྱིས་སློབ་དེབ་སྒྲིག་སྐབས་བྱིས་པའི་བསམ་བློ་དང་འཚམས་པའི་སྦྱོང་ཚན་དང་དྲི་བ་འགོད་སྟངས་བཅས་ཀྱི་ཟབ་ཁྲིད་གནང་བ་བཅས།
(46)